Class 10 Social পাঠ-1 বংগ বিভাজন আৰু স্বদেশী আন্দোলন » Dev Library\nClass 10 Social পাঠ-1 বংগ বিভাজন ( ১৯০৫-১৯১১ ) আৰু স্বদেশী আন্দোলন – সমাধান The answer to each chapter is provided in the list so that you can easily browse throughout different chapter Class 10 Social পাঠ-1 বংগ বিভাজন ( ১৯০৫-১৯১১ ) আৰু স্বদেশী আন্দোলন – সমাধান and select needs one.\nClass 10 Social পাঠ-1 বংগ বিভাজন (১৯০৫-১৯১১) আৰু স্বদেশী আন্দোলন – ইতিহাস– সমাধান\nAlso, you can read SCERT book online in these sections Solutions by Expert Teachers as per SCERT (CBSE) Book guidelines. These solutions are part of SCERT All Subject Solutions. Here we have given Class 10 Social পাঠ-1 বংগ বিভাজন ( ১৯০৫-১৯১১ ) আৰু স্বদেশী আন্দোলন – সমাধান Solutions for All Subject, You can practice these here…\nবংগ বিভাজন ( ১৯০৫-১৯১১ ) আৰু স্বদেশী আন্দোলন\n[ PARTITION OF BENGAL ( 1905-1911 A.D. ) AND SWADESHI MOVEMENT ]\n৫। বংগদেশত ‘জাতীয় শিক্ষা পৰিষদ ’ নামৰ অনুষ্ঠানটো কেতিয়া গঠন হৈছিল ?\n৭। ‘বেংগল কেমিকেলছ’ নামৰ উদ্যোগ প্রতিষ্ঠানটোৰ প্ৰধান উদ্যোক্তা কোন আছিল ?\nউত্তৰঃ বেংগল কেমিকেলছ’ নামৰ উদ্যোগ প্রতিষ্ঠানটোৰ প্ৰধান উদ্যোক্তা হ’ল-\nআচার্য প্রফুল্লৰায় ।\n৮। কাৰ পৌৰােহিত্যত অনুষ্ঠিত জাতীয় কংগ্ৰেছৰ অধিবেশনে ভাৰতীয়ৰ বাবে স্বৰাজ’বিচাৰি প্ৰস্তাৱ গ্ৰহণ কৰিছিল ?\n৯। বংগদেশৰ একত্ৰিকৰণ কেতিয়া হৈছিল ?\nউত্তৰঃ বংগদেশত দ্রুতভাৱে উন্মেষ হােৱা জাতীয়তাবাদ ধ্বংস কৰিবলৈ আৰু ইয়াত বিৰাজ কৰাহিন্দু – মুছলমানৰ মাজৰ একতা বিনষ্ট কৰিবলৈ ভাইচৰয় লর্ড কার্জনৰ প্রতিনিধিত্বত ব্রিটিছ চৰকাৰে বংগদেশক দুখন প্ৰদেশত বিভক্ত কৰিবলৈ সিন্ধান্ত গ্রহণ কৰে । অসমৰ লগত বংগদেশৰ নিমােক্ত তিনিটা সংমণ্ডল সংলগ্ন কৰি ‘পূৰ্ববংগ আৰু অসম’ নামৰ নতুন প্রদেশখন গঠন কৰা হয়–\n( ক ) ঢাকা ।\n( খ ) চট্টগ্রাম ।\n( গ ) ৰাজশাহী ।\n(ক) বংগ প্রদেশত দ্রুতভাৱে উন্মেষ হােৱা জাতীয়তাবাদৰ ঢৌ প্রতিবােধ কৰা । বংগ প্রদেশক জাতীয়তাবাদৰ প্রাণকেন্দ্র হিচাপে বিবেচনা কৰা হৈছিল ।\n(খ) ভাৰতত ব্রিটিছ সাম্রাজ্যৰ সুস্থিৰতাৰ ক্ষেত্ৰত ভাবুৰি অৱতাৰণা কৰিব পৰা হিন্দু – মুছলমানৰ মাজৰ একতা বিনষ্ট কৰা ।\n(গ) বংগ প্রদেশক এনেদৰে ভাগ কৰা যাতে নতুনকৈ বিভক্ত হােৱা প্ৰদেশৰ এখনত হিন্দুসকল সংখ্যালঘুত পৰিণত হয় আৰু আনখন প্ৰদেশত মুছলমানসকল সংখ্যালঘুত পৰিণত হয় । এই পদক্ষেপে দুয়ােটা গােটে সংঘবদ্ধভাৱে চৰকাৰৰ বিৰুদ্ধে যুদ্ধত অৱতীৰ্ণ হােৱাৰ সম্ভাৱনা নাইকিয়া কৰিব ।\n(ঘ) মুছলমান নেতাসকলক সন্তুষ্ট কৰা আৰু জাতীয়তাবাদ বিকাশত অগ্রণী ভূমিকা লােৱা হিন্দু বঙালীসকলক দুর্বল কৰা ।\n( ঙ ) কংগ্ৰেছ দলৰ ব্রিটিছ বিৰােধী চৰমপন্থীসকলক নিয়ন্ত্রণ কৰা ।\n৩। বংগ বিভাজনবিৰােধী ‘আন্দোলনে স্বদেশী আন্দোলন’ নাম কিয় পাইছিল চমুকৈ লিখা ।\n১৯০৫ খ্রীষ্টাব্দত ৰবীন্দ্রনাথ ঠাকুৰে কলিকতা আৰু ৰংপুৰত ‘বংগ জাতীয় বিদ্যালয়’নামেৰে দুখন শিক্ষানুষ্ঠান প্রতিষ্ঠা কৰে । ৰবীন্দ্রনাথ ঠাকুৰক অনুসৰণ কৰি সমগ্ৰ বংগ প্রদেশত বহুতাে বিশিষ্ট ব্যক্তিয়ে বিভিন্ন বিদ্যালয় স্থাপন কৰে।ৰাসবিহাৰী বসুৰ নেতৃত্বত ১৯০৬ খ্রীষ্টাব্দতকলিকতাৰ টাউন হলত জাতীয় শিক্ষা পৰিষদ’গঠন হয় । ১৯০৬ খ্রীষ্টাব্দৰ ১৫ আগষ্টত বংগ জাতীয় মহাবিদ্যালয় স্থাপিত হয় ।\nইয়াৰে কেইখনমান হৈছে বিহাৰ বিদ্যাপীঠ ( পাটনা ) , সমর্থ বিদ্যালয় ( মহাৰাষ্ট্র ) আৰু গুজৰাট বিদ্যালয় ( গুজৰাট ) ।\n৬। স্বদেশী আন্দোলন দমন কৰাৰ উদ্দেশ্যে ব্রিটিছ চৰকাৰে কি কি আন্দোলনবিৰােধী কার্যসূচী গ্রহণ কৰিছিল ?\nউত্তৰঃ স্বদেশী আন্দোলন দমন কৰাৰ উদ্দেশে ব্রিটিছ চৰকাৰে গ্ৰহণ কৰা আন্দোলনবিৰােধী কার্যসূচীসমূহ আছিল এনেধৰণৰ\n( ক ) ব্রিটিছ চৰকাৰে জাতীয় কংগ্রেছৰ উদাৰপন্থী নেতাসকলক এই আশাতেই বিভিন্ন উপাধি , পদক আৰু পদ যাচিছিল যাতে তেওঁলােকে চৰকাৰৰ ক্রিয়াকলাপত সহযােগিতা কৰিব। উদাৰপন্থী কংগ্ৰেছ নেতাসকলক উচ্চ ন্যায়ালয়ৰ বিচাৰপতিৰ পদ , ভাইচৰয় পৰিষদৰ সদস্য পদ , ব্রিটিছ সংসদ সদস্যপদ যচা হৈছিল।\n৭। স্বদেশী আন্দোলনৰ তিনিটা ফলাফল উল্লেখ কৰা ।\nউত্তৰঃ ১৯০৫ খ্রীষ্টাব্দত আৰম্ভ হৈ ১৯১১ খ্রীষ্টাব্দলৈ অব্যাহত থকা স্বদেশী আন্দোলনক ভাৰতৰ স্বাধীনতা আন্দোলনৰ ইতিহাসৰ এক গুৰুত্বপূর্ণ অধ্যায় হিচাপে বিবেচনা কৰা হয় । স্বদেশী আন্দোলনৰ তিনিটা ফলাফল তলত উল্লেখৰা হ’ল-\n( ক ) জাতীয় সাহিত্যৰ বিকাশ :- এই সময়ছােৱাত জাতীয়তাবাদ আৰু দেশ ভক্তি উদ্যম জাগ্রত কৰা বহুতাে আলােচনী , সংবাদপত্র , গ্রন্থ , নাটক , গীত আৰু প্রবন্ধ প্রকাশিত হৈছিল।এই বিলাকে জাতীয় আন্দোলনত যথেষ্ট প্রভাৱ বিস্তাৰ কৰিছিল ।\nঅবনীন্দ্রনাথ ঠাকুৰৰ উদ্যোগত বংগীয় কলা সংসদ ’ নামৰ জাতীয় অনুষ্ঠানটো স্থাপিত হৈছিল । এই অনুষ্ঠানটোৱে পাশ্চাত্য প্রভাবমুক্ত ভাৰতীয় চিত্রকলাৰ আধাৰ নিৰ্মাণৰ লক্ষ্য স্থিৰ কৰিছিল ।\n( খ ) মহিলাৰ অংশগ্রহণ :- স্বদেশী আন্দোলনত মহিলাসকলক সামাজিক প্রতিবন্ধকতা অতিক্রম কৰি আন্দোলনত অংশগ্ৰহণ কৰিবলৈ অনুপ্রাণিত কৰা হৈছিল । এগৰাকী অগ্রণী নাৰী সৰলা দেৱী চৌধুৰীনীয়ে বীৰষ্টমী ব্রত , প্রতাপাদিত্য উৎসৱ, উদয়াদিত্য উৎসৱ, ব্যায়াম সমিতি আদি উৎসৱ – অনুষ্ঠান আয়ােজন কৰিছিল ।\nতেওঁ যুৱক – যুৱতীসকলক লাঠীখেল আৰু কুস্তিৰ প্রশিক্ষণ দিয়াইছিল আৰু ‘ভাৰতী ‘ নামৰ এখন পত্রিকা সম্পাদনা কৰিছিল । এনেদৰে জাতীয় আন্দোলনত সক্রিয়ভাৱে অংশগ্রহণ কৰিবলৈ যুবশক্তিক প্রস্তুত কৰিছিল । অন্য এক অগ্রণী নাৰী ভাগিনী নিবেদিতাই বিভিন্ন সমিতিৰ সৈতে জড়িত হৈ যুৱক – যুৱতীক দেশীয় শিল্পৰ জৰিয়তে আত্মনির্ভশীল হ’বলৈ অনুপ্রাণিত কৰিছিল ।\n( গ ) মুছলিম লীগৰ প্ৰতিষ্ঠা :- ব্রিটিছ চৰকাৰে ধৰ্ম , জাতি আদিৰ ভিত্তিত ভাৰতীয়সকলৰ মাজত বিভাজন আনিবলৈ প্ৰয়াস কৰিছিল যাতে তেওঁলােকৰ সাম্রাজ্যবাদ অক্ষুন্ন থাকে । লর্ড কার্জনৰ দ্বাৰা প্ৰভাৱান্বিত হৈ ভালেসংখ্যক মুছলমান নেতাই চৰকাৰৰ বংগ বিভাজনৰ পৰিকল্পনাক আদৰণি জনাইছিল ।\nব্রিটিছচৰকাৰৰ পৰা বিশেষ ৰাজনৈতিক অনুগ্রহ লাভ কৰাৰ পিছত মুছলমান সকলক ‘সৰ্বভাৰতীয় মুছলিম লীগ ‘ নামৰ ৰাজনৈতিক অনুষ্ঠানটো গঠন কৰিবলৈ অনুপ্রাণিত কৰা হৈছিল । এই মুছলিম লীগ পৰৱৰ্তী পৰ্যায়ত এক বৃহৎ শক্তিত পৰিণত হয় কিয়নাে ভাৰতীয় জাতীয় কংগ্ৰেছক দুর্বল কৰাত ই উল্লেখযােগ্য ভূমিকা পালন কৰিছিল ।\n৮। স্বদেশী আন্দোলনৰ তিনিটা অৱদান উল্লেখ কৰা ।\nউত্তৰঃ স্বদেশী আন্দোলনৰ প্ৰধান অৱদান কেইটা হৈছে–\n(ক) গণ আন্দোলন সম্পর্কে ৰাজনৈতিক শিক্ষা :- স্বদেশী আন্দোলনৰ এটা গুৰুত্বপূৰ্ণ অৱদান এয়ে যে ইয়াৰ জৰিয়তে গণ আন্দোলনৰ শক্তি সম্পর্কে ভাৰতীয়সকল অৱগত হয় । তেওঁলােকে উপলব্ধি কৰিছিল যে যদিহে সংখ্যাগৰিষ্ঠ । জনসাধাৰণে এক উমৈহতীয়া উদ্দেশ্যে পূৰণৰ উদ্দেশ্য সংঘৱদ্ধভাৱে আন্দোলনত অংশগ্রহণ কৰে , তেন্তে এই গণ – আন্দোলন নিশ্চিতভাৱে সফল হ’ব ।\n(খ) গণ আন্দোলনৰ প্ৰতি নাৰীসকল আকর্ষিত হয় :- স্বদেশী আন্দোলনে ভাৰতীয় নাৰীসকলক গণ – আন্দোলনৰ দিশত সবলীকৰণ কৰে । প্রফুল্ল চাকীক ফাঁচী দিয়া দিনটোত বংগদেশৰ প্ৰতিটো পৰিয়ালে উপবাস কৰিছিল ।\nতদুপৰি ‘যুগান্তৰ ‘ পত্রিকা সম্পাদক ভূপেন্দ্রনাথ দত্তক পুলিচে কঠোৰ শাস্তি বিহাৰ পৰিপ্ৰেক্ষিতত তেওঁৰ মাতৃ ভুবনেশ্বৰী দেৱীয়ে সকলাে নাৰীক আন্দোলনত অংশগ্ৰহণ কৰিবলৈ আহ্বান জনাইছিল ।\n( গ ) স্বৰাজ দাবী উত্থাপনৰ বাবে জাগ্রত কৰে :- স্বদেশীআন্দোলনে ‘স্বৰাজ’ৰ প্রতি আসক্তি জাগ্রত কৰে । এই আন্দোলনৰ সময়ছােৱাত ভাৰতীয়সকলে পােন প্রথমবাৰৰ বাবে ব্রিটিছ চৰকাৰৰ পৰা স্বৰাজ বা স্বায়ত্ত শাসন দাবী কৰিছিল । দাদাভাই নৌৰজীৰ পৌৰােহিত্যত কলিকতাত অনুষ্ঠিত জাতীয় কংগ্রেছৰ অধিৱেশনত এই দাবী উত্থাপন কৰা হৈছিল ।\n(ক) কবিগুৰু ৰবীন্দ্রনাথ ঠাকুৰ\nউত্তৰঃ (ক) কবিগুৰু ৰবীন্দ্রনাথ ঠাকুৰ :- ৰবীন্দ্রনাথ ঠাকুৰক আমাৰ দেশৰ বাবে বংগদেশে যচা এক অন্যতম সজ্জন হিচাপে বিবেচনা কৰা হয় । তেওঁ এগৰাকী বিখ্যাত গীতিকাৰ , নাট্যকাৰ , কবি , গল্প লেখক , চিত্ৰকৰ , শিক্ষাবিদ , দার্শনিকআৰু বিপ্লবী ব্যক্তি আছিল ।\n১৯০৫ চনৰ ১৬ অক্টোবৰত বংগ বিভাজন কার্যধী হােৱা দিনটোত হিন্দু মুছলমানৰ ঐক্য প্রদর্শন কৰিবলৈ আৰু ইয়াক সবলতৰ কৰিবলৈ ৰবীন্দ্রনাথ ঠাকুৰৰ আহ্বানক্রমে কলিকতাৰ জনতাই ৰাখিবন্ধন উদযাপন কৰিছিল। এই সময়ছােৱাতে তেওঁ ৰচনা কৰা আৰু পৰিৱেশন কৰা ২৩ টি দেশভক্তিমূলক গীত দেশপ্রেমগত অনুভূতিৰ ভাণ্ডাৰ হিচাপে পৰিগণিত হৈছে ।\nতেওঁৰ বিখ্যাত গীত , ‘আমাৰ সােনার বাংলা আমি তােমাকে ভালবাসি’পৰৱৰ্তী সময়ত বাংলাদেশৰ ৰাষ্ট্ৰীয় সংগীত হৈ পৰিছিল । তেওঁৰ ‘ভাই ভাই এক ঠাই’ শীর্ষক প্রবন্ধটি হৃদয়স্পর্শী আছিল আৰু ই স্বদেশী আন্দোলনত অংশগ্ৰহণৰ উদ্যম বৃদ্ধি কৰিছিল । তেওঁ স্থাপন কৰা ‘স্বদেশী ভাণ্ডাৰ’ কালক্রমত কলিকতাৰ এখন উল্লেখযােগ্য বস্ত্র প্রতিষ্ঠানত পৰিণত হয় ।\n(খ) মার্গাৰেট এলিজাবেথ নবোল ( ভগিনী নিবেদিত )\n(খ) মার্গাৰেট এলিজাবেথ নবোল ( ভগিনী নিবেদিতা ) :- ভগিনী নিবেদিতা হিচাপে জ্ঞাত মার্গাৰেট এলিজাবেথ নবোলক স্বদেশী আন্দোলনৰ সময়ছোৱাৰ এগৰাকী মহিয়সী জাতীয় নেত্রী হিচাপে গণ্য কৰা হয় । আয়াৰলেণ্ডত জন্ম গ্রহণ কৰা এইগৰাকী নাৰীয়ে ভাৰতবৰ্ষক গৃহভূমি হিচাপে আৰু হিন্দু ধর্ম নিজ ধর্ম হিচাপে প্ৰহণ কৰিছিল ।\nতেওঁ অন্ত:কৰণেৰে গৃহভূমিক ভাল পাইছিল আৰু বংগদেশত জাতীয় চেতনাৰ উন্মেষণত যথেষ্ট অৱদান আগবঢ়াইছিল।কলিকতাত থকা অৱস্থাত তেওঁ ইয়ংমেন্ছ হিন্দু ইউনিয়ন , বিবেকানন্দ ছ’চাইটি ,ডন ছ’চাইটি আৰু অনুশীলন সমিতিৰ সৈতে জড়িত হৈছিল ।\nতেওঁ নাৰী আৰু যুৱক-যুৱতীসকলক দেশীয় শিল্পৰ জৰিয়তে আত্মনিৰ্ভৰশীল হ’বলৈ অনুপ্রাণিত কৰিছিল । তেওঁৰ সর্বোত্তম অৰিহণাটো এয়ে যে তেওঁ ‘বংগ মাতা’ক ‘ভাৰত মাতা’ৰ ৰূপ প্ৰদান কৰিছিল । এনে প্রেক্ষাপটত ভগিনী নিবেদিতা আমাৰ দেশৰ জাতীয় আন্দোলনৰ এগৰাকী চিৰস্মৰণীয় ব্যক্তি হিচাপে জ্ঞাত হৈ ৰ’ব ।\n(গ) নবাব ছলিমউল্লা\n(গ) নবাব ছলিমউল্লা :- নবাব ছলিমউল্লা খানক দেশৰ মুছলমানসকলৰ স্বাৰ্থ ৰক্ষাৰ উদ্দেশ্যে ১৯০৬ চনত প্রতিষ্ঠা হােৱা মুছলিম লীগৰ প্ৰতিষ্ঠাপক হিচাপে গণ্য কৰা হয় । তেওঁ ঢাকাৰ ওচৰৰ এক ক্ষুদ্ৰ ৰাজ্য ক্ষেত্ৰৰ নবাব আছিল । পশ্চিমবংগৰ সংখ্যাগৰিষ্ঠ হিন্দুসকলৰ বিৰুদ্ধে পূর্ব বংগৰ মুছলমানসকলক সংগঠিত কৰাৰ ক্ষেত্ৰত লর্ড কার্জনে তেওঁক সহায় কৰিছিল ।\nযেতিয়া মুছলমান নেতাসকলে উপলব্ধি কৰিলে যে ব্রিটিছ কর্তৃপক্ষই মুছলমানসকলৰ এক স্বকীয় দল গঠন কৰাৰ ক্ষেত্ৰত তেওঁলােকক সহায় কৰিব বিচাৰে , তেতিয়া ছলিমউল্লাখান আৰু আগা খানৰ নেতৃত্বত মুছলমান নেতাসকলৰ এটা গােটে এই সুযােগ গ্রহণ কৰে ।\n১৯০৬ চনৰ ৩০ ডিচেম্বৰত চলিমউল্লা খানে আহ্বান কৰা মুছলমান নেতাসকলৰ এখন সভাত সৰ্বভাৰতীয় মুছলিম লীগ ’ নামৰ ৰাজনৈতিক অনুষ্ঠানটোৰ জন্ম হয় । নবাব ছলিমউল্লাই এই নতুন ৰাজনৈতিক দলটোৰ লক্ষ্য আৰু উদ্দেশ্যসমূহ উক্ত সভাতেই ঘােষণা কৰিছিল ।\nভাৰতীয় সকলে স্বদেশী আন্দোলনৰ মাধ্যমেৰে প্রতিবাদী কাৰ্যসূচী গ্রহণ কৰি থকা বাতাবৰণত মুছলমানসকলৰ হৈ নবাব চলিমউল্লাই ব্রিটিছসকলৰ প্রতি আনুগত্য প্রকাশ কৰাত ভাৰতীয় জাতীয় কংগ্ৰেছ দুর্বল হৈ পৰে । তেওঁৰ মৃত্যুৰ পিছত মুছলিম লীগৰ ৰক্ষণশীল চৰিত্ৰৰ বৃহৎ মাত্ৰাত পৰিৱৰ্তন সাধন হয় ।


গুৱাহাটী আৰু পাছিঘাটৰ মাজত পোনপটীয়া বিমান সেৱা আৰম্ভ | নিয়মীয়া বাৰ্তা\nগুৱাহাটী আৰু পাছিঘাটৰ মাজত পোনপটীয়া বিমান সেৱা আৰম্ভ\nBy নিয়মীয়া বাৰ্তা On May 25, 2021\nনিয়মীয়া বাৰ্তা, ২৫মে’: কেন্দ্ৰৰ আঞ্চলিক সংযোগ আঁচনিৰ অংশ হিচাপে ফ্লাইবিগ এয়াৰলাইনছৰ দ্বাৰা গুৱাহাটী আৰু অৰুণাচল প্ৰদেশৰ পাচিঘাটৰ মাজত পোনপটীয়া বিমান সেৱা সোমবাৰে আৰম্ভ হয়।\nফ্লাইবিগৰ এক বিজ্ঞপ্তিত কোৱা হৈছে যে দেওবাৰে পূব চিয়াং জিলাৰ পাছিঘাট বিমানবন্দৰত ATR 72 বিমানখনে সুৰক্ষিতভাৱে অৱতৰণ কৰিছিল।\nএই পোনপটীয়া বিমান সেৱাই পাচিঘাট, গুৱাহাটী আৰু কলকাতাক সংযোগ কৰিব।\nপৰৱৰ্তী পৰ্যায়ত, পাচিঘাট আৰু মেঘালয়ৰ শ্বিলঙৰ সৈতে পোনপটীয়াকৈ সংযুক্ত হ’ব। আনহাতে অৰুণাচল প্ৰদেশৰ তেজুক গুৱাহাটীৰ সৈতে সংযুক্ত কৰা হ’ব, যাৰ ফলত যাত্ৰীসকলৰ বাবে সুবিধাজনক হ’ব। বিজ্ঞপ্তিটোত এইদৰে কোৱা হৈছে।\nঅসামৰিক বিমান পৰিবহন মন্ত্ৰালয়ে দেওবাৰে কয় যে উড়ান আঁচনিৰ অধীনত পোনপটীয়া বিমানে অঞ্চলটোত অৰ্থনৈতিক সুযোগ যথেষ্ট বৃদ্ধি কৰিব।\nAn #UDAN flight from @ApdGuwahati Airport departed at 10am today. The flight was scheduled for Pasighat and was conducted with full safety measures. Water Cannon salute was organised for the inaugural ceremony. pic.twitter.com/xPpiAZG42Y\n— Airports Authority of India (@AAI_Official) May 24, 2021\nভাৰাঘৰৰ পৰাই চলি আছে ব্রিটিছে স্থাপন শিলঘাট আৰক্ষী চকী\nতেজত অক্সিজেনৰ পৰিমান বৃদ্ধি কৰিবলৈ দৈনিক খাওক এইকেইবিধ ফল…


Translation of the meaning of Sura Al-A'raaf - Assamese translation - Noble Quran encyclopedia\n1. ছুৰা আল-ফাতিহা - Al-Faatiha 2. ছুৰা আল-বাক্বাৰাহ - Al-Baqara 3. ছুৰা আলে ইমৰাণ - Aal-i-Imraan 4. ছুৰা আন-নিছা - An-Nisaa 5. ছুৰা আল-মায়িদাহ - Al-Maaida 6. ছুৰা আল-আনআম - Al-An'aam 7. ছুৰা আল-আ'ৰাফ - Al-A'raaf 8. ছুৰা আল-আনফাল - Al-Anfaal 9. ছুৰা আত-তাওবাহ - At-Tawba 10. ছুৰা ইউনুছ - Yunus 11. ছুৰা হূদ - Hud 12. ছুৰা ইউছুফ - Yusuf 13. ছুৰা আৰ-ৰাআদ - Ar-Ra'd 14. ছুৰা ইব্ৰাহীম - Ibrahim 15. ছুৰা আল-হিজৰ - Al-Hijr 16. ছুৰা আন-নাহল - An-Nahl 17. ছুৰা আল-ইছৰা - Al-Israa 18. ছুৰা আল-কাহাফ - Al-Kahf 19. ছুৰা মাৰয়াম - Maryam 20. ছুৰা ত্বা-হা - Taa-Haa 21. ছুৰা আল-আম্বীয়া - Al-Anbiyaa 22. ছুৰা আল-হজ্জ - Al-Hajj 23. ছুৰা আল-মু'মিনূন - Al-Muminoon 24. ছুৰা আন-নূৰ - An-Noor 25. ছুৰা আল-ফুৰক্বান - Al-Furqaan 26. ছুৰা আশ্ব-শ্বুআৰা - Ash-Shu'araa 27. ছুৰা আন-নামল - An-Naml 28. ছুৰা আল-ক্বাচাচ - Al-Qasas 29. ছুৰা আল-আনকাবূত - Al-Ankaboot 30. ছুৰা আৰ-ৰূম - Ar-Room 31. ছুৰা লুক্বমান - Luqman 32. ছুৰা আচ-ছাজদাহ - As-Sajda 33. ছুৰা আল-আহযাব - Al-Ahzaab 34. ছুৰা ছাবা - Saba 35. ছুৰা ফাতিৰ - Faatir 36. ছুৰা ইয়াছীন - Yaseen 37. ছুৰা আচ-চা-ফফা-ত - As-Saaffaat 38. ছুৰা চ'দ - Saad 39. ছুৰা আঝ-ঝুমাৰ - Az-Zumar 40. ছুৰা গাফিৰ - Al-Ghaafir 41. ছুৰা ফুচ্ছিলাত - Fussilat 42. ছুৰা আশ্ব-শ্বুৰা - Ash-Shura 43. ছুৰা আঝ-ঝুখৰূফ - Az-Zukhruf 44. ছুৰা আদ-দুখান - Ad-Dukhaan 45. ছুৰা আল-জাছিয়াহ - Al-Jaathiya 46. ছুৰা আল-আহক্বাফ - Al-Ahqaf 47. ছুৰা মুহাম্মদ - Muhammad 48. ছুৰা আল-ফাতাহ - Al-Fath 49. ছুৰা আল-হুজুৰাত - Al-Hujuraat 50. ছুৰা ক্বাফ - Qaaf 51. ছুৰা আয-যাৰিয়াত - Adh-Dhaariyat 52. ছুৰা আত-তুৰ - At-Tur 53. ছুৰা আন-নাজম - An-Najm 54. ছুৰা আল-ক্বামাৰ - Al-Qamar 55. ছুৰা আৰ-ৰহমান - Ar-Rahmaan 56. ছুৰা আল-ৱাক্বিয়াহ - Al-Waaqia 57. ছুৰা আল-হাদীদ - Al-Hadid 58. ছুৰা আল-মুজাদালাহ - Al-Mujaadila 59. ছুৰা আল-হাশ্বৰ - Al-Hashr 60. ছুৰা আল-মুমতাহিনাহ - Al-Mumtahana 61. ছুৰা আচ-চফ - As-Saff 62. ছুৰা আল-জুমুআহ - Al-Jumu'a 63. ছুৰা আল-মুনাফিকূন - Al-Munaafiqoon 64. ছুৰা আত-তাগাবূন - At-Taghaabun 65. ছুৰা আত-তালাক্ব - At-Talaaq 66. ছুৰা আত-তাহৰীম - At-Tahrim 67. ছুৰা আল-মুল্ক - Al-Mulk 68. ছুৰা আল-কলম - Al-Qalam 69. ছুৰা আল-হা-ক্বাহ - Al-Haaqqa 70. ছুৰা আল-মাআৰিজ - Al-Ma'aarij 71. ছুৰা নূহ - Nooh 72. ছুৰা আল-জ্বিন - Al-Jinn 73. ছুৰা আল-মুঝ্ঝাম্মিল - Al-Muzzammil 74. ছুৰা আল-মুদ্দাচ্ছিৰ - Al-Muddaththir 75. ছুৰা আল-ক্বিয়ামাহ - Al-Qiyaama 76. ছুৰা আল-ইনছান - Al-Insaan 77. ছুৰা আল-মুৰছালাত - Al-Mursalaat 78. ছুৰা আন-নাবা' - An-Naba 79. ছুৰা আন-নাযিআত - An-Naazi'aat 80. ছুৰা আবাছা - Abasa 81. ছুৰা আত-তাকৱীৰ - At-Takwir 82. ছুৰা আল-ইনফিতাৰ - Al-Infitaar 83. ছুৰা আল-মুতাফ্ফিফীন - Al-Mutaffifin 84. ছুৰা আল-ইনশ্বিক্বাক্ব - Al-Inshiqaaq 85. ছুৰা আল-বুৰূজ - Al-Burooj 86. ছুৰা আত-ত্ব-ৰিক্ব - At-Taariq 87. ছুৰা আল-আ'লা - Al-A'laa 88. ছুৰা আল-গাশ্বিয়াহ - Al-Ghaashiya 89. ছুৰা আল-ফজৰ - Al-Fajr 90. ছুৰা আল-বালাদ - Al-Balad 91. ছুৰা আশ্ব-শ্বামচ - Ash-Shams 92. ছুৰা আল-লাইল - Al-Lail 93. ছুৰা আদ-জুহা - Ad-Dhuhaa 94. ছুৰা আশ্ব-শ্বাৰাহ - Ash-Sharh 95. ছুৰা আত-তীন - At-Tin 96. ছুৰা আল-আলাক্ব - Al-Alaq 97. ছুৰা আল-ক্বদৰ - Al-Qadr 98. ছুৰা আল-বায়্যিনাহ - Al-Bayyina 99. ছুৰা আঝ-ঝালঝালাহ - Az-Zalzala 100. ছুৰা আল-আদিয়াত - Al-Aadiyaat 101. ছুৰা আল-ক্বাৰিআহ - Al-Qaari'a 102. ছুৰা আত-তাকাছুৰ - At-Takaathur 103. ছুৰা আল-আচৰ - Al-Asr 104. ছুৰা আল-হুমাঝাহ - Al-Humaza 105. ছুৰা আল-ফীল - Al-Fil 106. ছুৰা ক্বুৰাইশ্ব - Quraish 107. ছুৰা আল-মাঊন - Al-Maa'un 108. ছুৰা আল-কাউছাৰ - Al-Kawthar 109. ছুৰা আল-কাফিৰূন - Al-Kaafiroon 110. ছুৰা আন-নাচৰ - An-Nasr 111. ছুৰা আল-মাছাদ - Al-Masad 112. ছুৰা আল-ইখলাচ - Al-Ikhlaas 113. ছুৰা আল-ফালাক্ব - Al-Falaq 114. ছুৰা আন-নাচ - An-Naas\nاللغة العربية - المختصر في التفسير اللغة العربية - التفسير الميسر اللغة العربية - معاني الكلمات English translation - Saheeh English translation - Hilali-Khan French translation - Islamic Foundation French translation Spanish translation Spanish translation - Islamic Foundation Spanish translation (Latin) - Islamic Foundation Portuguese translation German translation - Bubenheim German translation - Abu Rida Italian translation الترجمة التركية - مركز رواد الترجمة Turkish translation - Shaban Turkish translation - Shahin Turkish translation - Mokhtasar French translation - Mokhtasar Indonesian translation Indonesian translation - Mokhtasar Vietnamese translation - Mokhtasar Bosnian translation - Mokhtasar Italian translation - Mokhtasar Indonesian translation - Complex Indonesian translation Tagalog translation - Mokhtasar الترجمة الفلبينية (تجالوج) Persian translation - Mokhtasar Persian translation - IslamHouse.com Persian translation - Hussien Tagi Urdu translation الترجمة الجورجية Bengali translation Kurdish translation Pashto translation Bosnian translation Bosnian translation الترجمة البوسنية - مركز رواد الترجمة Albanian translation Ukrainian translation Chinese translation Uyghur translation Japanese translation Korean translation Vietnamese translation Kazakh translation Kazakh translation Uzbek translation Uzbek translation - AlaaUdeen Mansour Azerbaijani translation الترجمة الطاجيكية - عارفي Tajik translation Hindi translation Malayalam translation Gujarati translation الترجمة الماراتية Telugu translation Tamil translation الترجمة السنهالية Khmer translation Nepali translation Thai translation Somali translation Swahili translation Hausa translation Amharic translation Yoruba translation Oromo translation الترجمة اللوغندية - المؤسسة الإفريقية للتنمية الترجمة الإنكو بامبارا - ديان محمد\nTranslation of the meaning of Sura: Al-A'raaf\nএই কিতাব তোমাৰ প্ৰতি অৱতীৰ্ণ কৰা হৈছে, যাতে এই সম্পৰ্কে তোমাৰ মনত কোনো সন্দেহ নাথাকে, আৰু যাতে তুমি ইয়াৰ দ্বাৰা (মানুহক) সতৰ্ক কৰিব পাৰা। ই মুমিনসকলৰ বাবে উপদেশ।\nতোমালোকৰ প্ৰতিপালকৰ তৰফৰ পৰা তোমালোকৰ ওচৰত যি অৱতীৰ্ণ কৰা হৈছে, তোমালোকে তাৰ অনুসৰণ কৰা আৰু তেওঁৰ বাহিৰে আন কাকো অভিভাৱকৰূপে অনুসৰণ নকৰিবা। তোমালোকে খুব কমেই উপদেশ গ্ৰহণ কৰা।\nআৰু এনেকুৱা বহুতো জনবসতি আমি ধ্বংস কৰিছো। দৰাচলতে সিহঁতৰ ওপৰত আমাৰ শাস্তি আপতিত হৈছিল কেতিয়াবা ৰাতি অথবা দ্বিপ্ৰহৰতেই যেতিয়া সিহঁত বিশ্ৰামৰত অৱস্থাত আছিল।\nএতেকে যেতিয়া আমাৰ শাস্তি সিহঁতৰ ওপৰত আপতিত হৈছিল, তেতিয়া সিহঁতৰ দাবী কেৱল এইটো আছিল যে, সিহঁতে কৈছিল, ‘নিশ্চয় আমি যালিম আছিলো’।\nএতেকে যিসকলৰ ওচৰত ৰাছুল প্ৰেৰণ কৰা হৈছিল অৱশ্যে আমি সিহঁতক সোধ-পোছ কৰিম আৰু ৰাছুল সকলোকো প্ৰশ্ন কৰিম।\nএতেকে অৱশ্যে আমি সিহঁতৰ ওচৰত পূৰ্ণ জ্ঞানৰ সৈতে সিহঁতৰ কৰ্মসমূহ বিবৃত কৰিম, আৰু আমি অনুপস্থিত নাছিলো।\nআৰু সেই দিনা পৰিমাপ হ’ব যথাযথ। এতেকে যিসকলৰ তুলাচনী গধুৰ হ’ব তেওঁলোকেই সফলতা অৰ্জন কৰিব।\nআৰু যিসকলৰ তুলাচনী পাতল হ’ব, সিহঁতেই হৈছে সেইসকল লোক, যিসকলে নিজেই নিজৰ ক্ষতি সাধিছে, যিহেতু সিহঁতে আমাৰ আয়াতসমূহৰ প্ৰতি অন্যায় কৰিছিল।\nআৰু নিশ্চয় আমি তোমালোকক পৃথিৱীত প্ৰতিষ্ঠিত কৰিছো আৰু তাত তোমালোকৰ বাবে জীৱিকাৰ ব্যৱস্থাও কৰিছো; তোমালোকে খুবেই কম কৃতজ্ঞতা জ্ঞাপন কৰা।\nআৰু অৱশ্যে আমি তোমালোকক সৃষ্টি কৰিছো, তাৰ পিছত আমি তোমালোকক আকৃতি প্ৰদান কৰিছো, তাৰ পিছত আমি ফিৰিস্তাসকলক কৈছো, ‘আদমক ছাজদা কৰা’। ফলত ইবলীছৰ বাহিৰে সকলোৱে ছাজদা কৰিলে, সি ছাজদাকাৰীসকলৰ অন্তৰ্ভুক্ত নহ’ল।\nতেওঁ ক’লে, ‘মই যেতিয়া তোমাক আদেশ দিলো তেতিয়া কিহে তোমাক নিবৃত্ত কৰিলে যে, তুমি ছাজদা নকৰিলা’? সি ক’লে, ‘মই তাতকৈ শ্ৰেষ্ঠ, তুমি মোক জুয়েৰে সৃষ্টি কৰিছা আৰু তাক সৃষ্টি কৰিছা বোকা মাটিৰে’।\nতেওঁ ক’লে, ‘তেন্তে তুমি ইয়াৰ পৰা নামি যোৱা, ইয়াত থাকি তুমি অহংকাৰ কৰিবা এইটো কেতিয়াও হ’ব নোৱাৰে। এতেকে তুমি ওলাই যোৱা, নিশ্চয় তুমি লাঞ্ছিতবোৰৰ অন্তৰ্ভুক্ত’।\nসি ক’লে, ‘মোক তুমি সেই দিনলৈকে অৱকাশ দিয়া, যিদিনা সিহঁত পুনৰুত্থিত হ’ব’।\nতেওঁ ক’লে, ‘নিশ্চয় তুমি অৱকাশ প্ৰাপ্তসকলৰ অন্তৰ্ভুক্ত’।\nসি ক’লে, ‘তুমি মোক পথভ্ৰষ্ট কৰাৰ কাৰণে মই অৱশ্যে তোমাৰ সৰল পথত মানুহৰ বাবে ৰৈ থাকিম’।\n‘তাৰ পিছত নিশ্চয় মই সিহঁতৰ ওচৰত আহিম সিহঁতৰ সন্মুখৰ পৰা আৰু সিহঁতৰ পিছফালৰ পৰা, সিহঁতৰ সোঁ ফালৰ পৰা আৰু সিহঁতৰ বাওঁ ফালৰ পৰা আৰু তুমি সিহঁতৰ অধিকাংশকেই কৃতজ্ঞৰূপে নাপাবা’।\nতেওঁ ক’লে, ‘ইয়াৰ পৰা লাঞ্ছিত অপমানিত হৈ ওলাই যা, মানুহৰ মাজত যিয়ে তোৰ অনুসৰণ কৰিব, নিশ্চয় মই তহঁত আটায়েৰে জাহান্নাম পূৰণ কৰিম’।\nআৰু হে আদম! ‘তুমি আৰু তোমাৰ স্ত্ৰী জান্নাতত বসবাস কৰা, আৰু য’ৰ পৰা ইচ্ছা আহাৰ কৰা কিন্তু এই গছজোপাৰ ওচৰলৈকে নাযাবা, তেন্তে তোমালোক উভয়ে যালিমসকলৰ অন্তৰ্ভুক্ত হ’বা’।\nতাৰ পিছত সিহঁতৰ লজ্জাস্থান, যিটো সিহঁতৰ ওচৰত গোপন ৰখা হৈছিল সেয়া সিহঁতৰ ওচৰত প্ৰকাশ কৰাৰ বাবে চয়তানে সিহঁতক কুমন্ত্ৰণা দিলে আৰু ক’লে, ‘তোমালোকৰ প্ৰতিপালকে তোমালোকক এই গছজোপাৰ পৰা এই বাবেই নিষেধ কৰিছে যে, (এই গছজোপাৰ ফল খালে) তোমালোক উভয়ে ফিৰিস্তা হৈ যাবা অথবা তোমালোক স্থায়ীসকলৰ অন্তৰ্ভুক্ত হৈ যাবা’।\nআৰু সি সিহঁত উভয়ৰ ওচৰত শপত কৰি ক’লে, ‘নিশ্চয় মই তোমালোকৰ শুভাকাংক্ষীসকলৰ এজন’।\nফলত সি সিহঁতক প্ৰবঞ্চনাৰ দ্বাৰা পদস্খলিত কৰিলে। ইয়াৰ পিছত যেতিয়া সিহঁতে সেই গছৰ ফল খালে, তেতিয়া সিহঁতৰ লজ্জাস্থান সিহঁতৰ ওচৰত প্ৰকাশ হৈ গ’ল, আৰু সিহঁতে জান্নাতৰ পাতেৰে নিজকে আবৃত কৰিব ধৰিলে। তেতিয়া সিহঁতৰ প্ৰতিপালকে সিহঁতক মাতি ক’লে, ‘মই তোমালোকক এই গছজোপাৰ পৰা নিষেধ কৰা নাছিলোনে? আৰু মই তোমালোকক কোৱা নাছিলোনে যে, নিশ্চয় চয়তান তোমালোক উভয়ৰে প্ৰকাশ্য শত্ৰু?\nসিহঁতে ক’লে, ‘হে আমাৰ ৰব! আমি নিজৰে প্ৰতি অন্যায় কৰিছো, আৰু যদি তুমি আমাক ক্ষমা কৰি নিদিয়া আৰু আমাৰ প্ৰতি দয়া নকৰা, তেন্তে নিশ্চয় আমি ক্ষতিগ্ৰস্তসকলৰ অন্তৰ্ভুক্ত হম’।\nতেওঁ ক’লে, ‘তোমালোকে নামি যোৱা, তোমালোকে ইজনে সিজনৰ শত্ৰু আৰু পৃথিৱীত আছে তোমালোকৰ বাবে ক্ষণস্থায়ী বসবাস আৰু জীৱিকা’।\nতেওঁ ক’লে, ‘তোমালোকে তাতেই জীৱন-যাপন কৰিবা আৰু তাতেই তোমালোক মৃত্যুবৰণ কৰিবা, আৰু তাৰ পৰাই তোমালোকক উলিয়াই আনা হ’ব’।\nহে আদম সন্তান! নিশ্চয় মই তোমালোকৰ বাবে পোছাক অৱতীৰ্ণ কৰিছো, তোমালোকৰ লজ্জাস্থান আবৃত কৰাৰ বাবে আৰু সৌন্দৰ্যৰ বাবে। কিন্তু তাক্বৱাৰ পোছাকেই হৈছে সৰ্বোত্তম। এইটো আল্লাহৰ নিদৰ্শনসমূহৰ অন্যতম, যাতে সিহঁতে উপদেশ গ্ৰহণ কৰে।\nহে আদম সন্তান! চয়তানে যেন তোমালোকক কোনো মতেই প্ৰলুব্ধ কৰিব নোৱাৰে—যিদৰে সি তোমালোকৰ পিতৃ-মাতৃক জান্নাতৰ পৰা উলিয়াইছিল, সি তেওঁলোকক তেওঁলোকৰ লজ্জাস্থান দেখুৱাৰ বাবে বিবস্ত্ৰ কৰিছিল। নিশ্চয় সি নিজে আৰু তাৰ দলে তোমালোকক এনে ঠাইৰ পৰা দেখে, য’ত তোমালোকে সিহঁতক নেদেখা। নিশ্চয় আমি চয়তানক সেইসকল লোকৰ অভিভাৱক কৰি দিছো যিসকলে ঈমান পোষণ নকৰে।\nআৰু যেতিয়া সিহঁতে কোনো অশ্লীল আচৰণ কৰে তেতিয়া কয়, ‘আমি আমাৰ পূৰ্বপুৰুষসকলক এইদৰেই কৰা পাইছো, আৰু আল্লাহেও আমাক এইটোৱেই কৰাৰ নিৰ্দেশ দিছে’। কোৱা, ‘আল্লাহে কেতিয়াও অশ্লীলতাৰ নিৰ্দেশ নিদিয়ে। তোমালোকে আল্লাহৰ বিষয়ে এনে কথা কোৱা নেকি যিটো তোমালোকে নাজানা’?\nকোৱা, ‘মোৰ প্ৰতিপালকে ন্যায় বিচাৰৰ নিৰ্দেশ দিছে’। আৰু তোমালোকে প্ৰত্যেক ছাজদাৰ সময়ত বা ইবাদতত তোমালোকৰ লক্ষ্য কেৱল আল্লাহকেই নিৰ্ধাৰণ কৰা আৰু তেওঁৰেই আনুগত্যত বিশুদ্ধচিত্ত হৈ একনিষ্ঠভাৱে তেওঁকেই আহ্বান কৰা। তেওঁ তোমালোকক যেনেকৈ প্ৰথমবাৰ সৃষ্টি কৰিছে তোমালোকে সেইদৰেই উভতি আহিবা।\nএটা দলক তেওঁ হিদায়ত দিছে, আৰু আন এটা দলৰ ওপৰত পথভ্ৰষ্টতা সাব্যস্ত হৈছে। নিশ্চয় সিহঁতে আল্লাহক এৰি চয়তানক সিহঁতৰ অভিভাৱক-ৰূপে গ্ৰহণ কৰিছিল আৰু ধাৰণা কৰিছিল যে সিহঁতেই হিদায়তপ্ৰাপ্ত।\nহে আদম সন্তান! প্ৰত্যেক ছালাতৰ সময়ত তোমালোকে সুন্দৰ পোছাক পৰিধান কৰা। খোৱা আৰু পান কৰা কিন্তু অপচয় নকৰিবা। নিশ্চয় তেওঁ অপচয়কাৰীসকলক পছন্দ নকৰে।\nকোৱা, ‘আল্লাহে নিজ বান্দাসকলৰ বাবে যিবোৰ শোভা-সৌন্দৰ্যৰ বস্তু আৰু বিশুদ্ধ জীৱিকা সৃষ্টি কৰিছে সেয়া কোনে নিষিদ্ধ কৰিছে’? কোৱা, ‘পাৰ্থিৱ জীৱনত, বিশেষকৈ কিয়ামতৰ দিনা এইবোৰ তেওঁলোকৰ বাবে, যিসকলে ঈমান আনিছে’। এইদৰে আমি জ্ঞানী সম্প্ৰদায়ৰ বাবে আয়াতসমূহ বিশদভাৱে বিবৃত কৰো।\nকোৱা, ‘নিশ্চয় মোৰ প্ৰতিপালকে প্ৰকাশ্য আৰু গোপন উভয় প্ৰকাৰ অশ্লীলতাক হাৰাম কৰিছে, আৰু (হাৰাম কৰিছে) পাপ আৰু অন্যায়ভাৱে সীমালংঘন আৰু কোনো বস্তুক আল্লাহৰ অংশীদাৰ স্থাপন কৰাক—যাৰ কোনো দলীল প্ৰমাণ আল্লাহে অৱতীৰ্ণ কৰা নাই; আৰু আল্লাহ সম্পৰ্কে এনে কোনো কথা কোৱাটোও (হাৰাম) যিটো তোমালোকে নাজানা’।\nআৰু প্ৰত্যেক জাতিৰ বাবে এটা নিৰ্দিষ্ট সময় আছে। এতেকে যেতিয়া সিহঁতৰ নিৰ্দিষ্ট সময় আহিব তেতিয়া সিহঁতে এক পল পলম কৰিব নোৱাৰিব আৰু এটা মুহূৰ্তও আগুৱাই আনিব নোৱাৰিব।\nহে আদম সন্তান! যদি তোমালোকৰ ওচৰত তোমালোকৰ মাজৰ পৰাই ৰাছুলসকল আহে, যিসকলে আমাৰ আয়াতসমূহ তোমালোকৰ ওচৰত বিবৃত কৰিব, তেতিয়া যিসকলে তাক্বৱা অৱলম্বন কৰিব আৰু নিজকে সংশোধন কৰিব, তেওঁলোকৰ কোনো ভয় নাথাকিব আৰু তেওঁলোক চিন্তিতও নহ’ব।\nআৰু যিসকলে আমাৰ আয়াতসমূহক অস্বীকাৰ কৰিছে আৰু সেই বিষয়ে অহংকাৰ কৰিছে, সিহঁতেই অগ্নিবাসী, তাত সিহঁত চিৰকাল থাকিব।\nএতেকে যি ব্যক্তি আল্লাহ সম্পৰ্কে মিছা ৰচনা কৰে অথবা তেওঁৰ আয়াতসমূহক অস্বীকাৰ কৰে সেইজনতকৈ ডাঙৰ যালিম আৰু কোন হ’ব পাৰে? সিহঁতৰ ভাগ্যত লিখিত অংশ সিহঁতে পাবই। অৱশেষত যেতিয়া আমাৰ ফিৰিস্তাসকল সিহঁতৰ জান কবজ কৰাৰ বাবে সিহঁতৰ ওচৰলৈ আহিব, তেতিয়া তেওঁলোকে সুধিব, ‘আল্লাহৰ বাহিৰে যিসকলক তোমালোকে আহ্বান কৰিছিলা সিহঁত এতিয়া ক’ত’? সিহঁতে ক’ব, ‘সিহঁত আমাৰ পৰা হেৰাই গৈছে’, আৰু সিহঁতে নিজেই নিজৰ বিপক্ষে সাক্ষী দিব যে, নিশ্চয় সিহঁত কাফিৰ আছিল।\nআল্লাহে ক’ব, ‘তোমালোকৰ আগত যিবোৰ জ্বিন আৰু মানৱদল পাৰ হৈছে সিহঁতৰ লগত তোমালোকেও জুইত প্ৰৱেশ কৰা’। যেতিয়াই কোনো দল তাত প্ৰৱেশ কৰিব তেতিয়াই আন দলক সিহঁতে অভিসম্পাত কৰিব। অৱশেষত যেতিয়া সিহঁত সকলোৱে তাত একত্ৰিত হ’ব, তেতিয়া সিহঁতৰ পৰবৰ্তীসকলে পূৰ্বৱৰ্তীসকলৰ বিষয়ে ক’ব, ‘হে আমাৰ ৰব! ইহঁতেই আমাক বিভ্ৰান্ত কৰিছিল; সেয়ে ইহঁতক দ্বিগুণ জুইৰ শাস্তি দিয়া’। আল্লাহে ক’ব, ‘প্ৰত্যেকৰে বাবে আছে দ্বিগুণ শাস্তি কিন্তু তোমালোকে নাজানা’।\nআৰু সিহঁতৰ পূৰ্বৱৰ্তীসকলে পৰবৰ্তীসকলক ক’ব, আমাৰ ওপৰত তোমালোকৰ কোনো শ্ৰেষ্ঠত্ব নাই, গতিকে তোমালোকে যি অৰ্জন কৰিছিলা তাৰ বাবে এতিয়া শাস্তি ভোগ কৰা’।\nনিশ্চয় যিসকলে আমাৰ আয়াতসমূহক অস্বীকাৰ কৰিছে আৰু সেই বিষয়ে অহংকাৰ কৰিছে, সিহঁতৰ বাবে আকাশৰ দুৱাৰ খোলা নহ’ব আৰু সিহঁতে জান্নাততো প্ৰৱেশ কৰিব নোৱাৰিব যেতিয়া লৈকে উট বেজীৰ জলাৰে নোসোমাব। এইদৰেই আমি অপৰাধীসকলক প্ৰতিফল দিওঁ।\nসিহঁতৰ শয্যা হ’ব জাহান্নাম আৰু সিহঁতৰ ওপৰতো থাকিব জুইৰ আৱৰণ; আৰু এইদৰেই আমি যালিমসকলক প্ৰতিদান দিওঁ।\nআৰু যিসকলে ঈমান আনিছে আৰু সৎকৰ্ম কৰিছে, আমি কাৰো ওপৰত তাৰ ক্ষমতাৰ অতিৰিক্ত বোজা অৰ্পন নকৰো- তেওঁলোকেই জান্নাতবাসী, তাত তেওঁলোক স্থায়ী হ’ব।\nআৰু আমি সিহঁতৰ অন্তৰৰ পৰা ঈৰ্ষা দূৰ কৰিম, সিহঁতৰ তলত নদীসমূহ প্ৰবাহিত হ’ব। সিহঁতে ক’ব, ‘যাৱতীয় প্ৰশংসা আল্লাহৰ বাবে যিজনে আমাক এই পথৰ হিদায়ত কৰিছে। আল্লাহে আমাক হিদায়ত নকৰিলে, আমি কেতিয়াও হিদায়ত নাপালোহেঁতেন। নিশ্চয় আমাৰ প্ৰতিপালকৰ ৰাছুলসকলে সত্য লৈ আহিছিল’। আৰু সিহঁতক সম্বোধন কৰি কোৱা হ’ব, ‘তোমালোকে যি কৰিছিলা তাৰ বাবেই তোমালোকক এই জান্নাতৰ উত্তৰাধিকাৰী কৰা হৈছে’।\nআৰু জান্নাতীসকলে জাহান্নামীসকলক সম্বোধন কৰি ক’ব, ‘আমাৰ প্ৰতিপালকে আমাৰ লগত যি প্ৰতিশ্ৰুতি কৰিছিল সেয়া আমি সঁচাকৈয়ে পাইছো। কিন্তু তোমালোকৰ প্ৰতিপালকে তোমালোকক যি প্ৰতিশ্ৰুতি দিছিল সেয়া তোমালোকে সঁচাকৈয়ে পাইছানে? সিহঁতে ক’ব, ‘হয়’। তাৰ পিছত এজন ঘোষণাকাৰীয়ে সিহঁতৰ মাজত ঘোষণা কৰি ক’ব, ‘যালিমসকলৰ ওপৰত আল্লাহৰ লানত--\n‘যিসকলে আল্লাহৰ পথত প্ৰতিবন্ধকতা সৃষ্টি কৰিছিল আৰু সেই পথত বক্ৰতা অনুসন্ধান কৰি ফুৰিছিল; আৰু সিহঁত আছিল আখিৰাতক অস্বীকাৰকাৰী’।\nআৰু সিহঁত উভয়ৰ মাজত থাকিব পৰ্দা, আৰু আ’ৰাফৰ মাজত থাকিব কিছুমান লোক, যিসকলে প্ৰত্যেককে তাৰ চিহ্নৰ দ্বাৰা চিনি পাব। সিহঁতে জান্নাতবাসীসকলক সম্বোধন কৰি ক’ব, ‘ছালাম বৰ্ষিত হওঁক তোমালোকৰ ওপৰত’। সিহঁত তেতিয়ালৈকে জান্নাতত প্ৰৱেশ কৰা নাই কিন্তু আকাংক্ষা কৰে।\nআৰু যেতিয়া সিহঁতৰ দৃষ্টি জাহান্নামীসকলৰ ফালে ঘূৰাই দিয়া হ’ব, তেতিয়া সিহঁতে ক’ব, ‘হে আমাৰ ৰব! আমাক কেতিয়াও যালিম সম্প্ৰদায়ৰ সঙ্গী নকৰিবা’।\nআৰু আ’ৰাফবাসীসকলে এনেকুৱা লোকসকলক মাতিব, যিসকলক সিহঁতে সিহঁতৰ চিহ্নৰ দ্বাৰা চিনি পাব। সিহঁতে ক’ব, ‘তোমালোকৰ দল আৰু তোমালোকৰ অহংকাৰ কোনো কামত নাহিল’।\nচোৱাচোন! এওঁলোকেই সেইসকল লোকনে? যিসকলৰ বিষয়ে তোমালোকে শপত খাই কৈছিলা যে, ‘আল্লাহে সিহঁতক ৰহমত নকৰিব’; (এওঁলোককেই কোৱা হ’ব) ‘তোমালোকে জান্নাতত প্ৰৱেশ কৰা, তোমালোকৰ কোনো ভয় নাই আৰু তোমালোকে চিন্তিতও নহ’বা’।\nজাহান্নামীসকলে জান্নাতীসকলক সম্বোধন কৰি ক’ব, ‘আমাৰ ওপৰত অকণমান পানী ঢালি দিয়া নাইবা আল্লাহে তোমালোকক যি জীৱিকা দান কৰিছে তাৰ পৰা অলপ দিয়া’। সিহঁতে ক’ব, ‘নিশ্চয় আল্লাহে এই দুটা কাফিৰসকলৰ বাবে হাৰাম কৰিছে’।\nযিসকলে সিহঁতৰ দ্বীনক খেল-ধেমালিৰূপে গ্ৰহণ কৰিছিল, আৰু পাৰ্থিৱ জীৱনে যিসকলক প্ৰতাৰিত কৰিছিল। এতেকে আজি আমি সিহঁতক (জাহান্নামত) এৰি দিম, যেনেকৈ সিহঁতে সিহঁতৰ এই দিনৰ সাক্ষাতৰ বাবে আমল কৰা এৰি দিছিল, আৰু (যেনেকৈ) সিহঁতে আমাৰ আয়াতসমূহক অস্বীকাৰ কৰিছিল।\nআৰু নিশ্চয় আমি সিহঁতৰ ওচৰত লৈ আহিছো এনে এখন কিতাপ, যিটো আমি জ্ঞানৰ ভিত্তিত বিশদভাৱে ব্যাখ্যা কৰিছো, আৰু যিটো মুমিন সম্প্ৰদায়ৰ বাবে হিদায়ত আৰু ৰহমতস্বৰূপ।\nসিহঁতে কেৱল সেই পৰিণামৰ অপেক্ষা কৰে নেকি? যিদিনা সেই পৰিণাম প্ৰকাশ পাব, সেইদিনা যিসকলে আগতে ইয়াৰ কথা পাহৰি গৈছিল, সিহঁতে ক’ব, ‘আমাৰ প্ৰতিপালকৰ ৰাছুলসকলে সত্য বাণী লৈ আহিছিল, আমাৰ বাবে এনে কোনো ছুপাৰিছকাৰী আছে নেকি যিয়ে আমাৰ বাবে ছুপাৰিছ কৰিব অথবা আমাক আকৌ উভতি যোৱাৰ অৱকাশ দিয়া হ’ব—যাতে আমি আগতে যি কৰিছো তাতকৈ বেলেগ কিবা কৰিব পাৰো’? নিশ্চয় সিহঁতে নিজেই নিজৰ ক্ষতি সাধন কৰিছে আৰু সিহঁতে যি মিছা ৰচনা কৰিছিল, সেয়া সিহঁতৰ পৰা বিলুপ্ত হৈ গৈছে।\nনিশ্চয় তোমালোকৰ ৰব আল্লাহ, যিজনে আকাশসমূহ আৰু পৃথিৱী ছয় দিনত সৃষ্টি কৰিছে, তাৰ পিছত তেওঁ আৰশ্বৰ ওপৰত উঠিছে। তেৱেঁই দিনক ৰাতিৰে আচ্ছন্ন কৰে। প্ৰত্যেকটোৱে এটাই আনটোক দ্ৰুতগতিত অনুসৰণ কৰে। সূৰ্য, চন্দ্ৰ আৰু নক্ষত্ৰসমূহ, যিবোৰ তেওঁৰ আদেশৰেই অনুগত। জানি থোৱা, সৃজন আৰু আদেশ কেৱল তেওঁৰেই। সৃষ্টিজগতৰ ৰব আল্লাহ কিমান বৰকতময়!\nতোমালোকে বিনিতভাৱে আৰু গোপনে নিজ প্ৰতিপালকক আহ্বান কৰা; নিশ্চয় তেওঁ সীমালংঘনকাৰী সকলক পছন্দ নকৰে।\nআৰু পৃথিৱীত শান্তি স্থাপনৰ পিছত তোমালোকে তাত বিপৰ্যয় সৃষ্টি নকৰিবা; আৰু আল্লাহক ভয় আৰু আশাৰ সৈতে প্ৰাৰ্থনা কৰা। নিশ্চয় আল্লাহৰ অনুগ্ৰহ সৎকৰ্মশীলসকলৰ অতি নিকটৱৰ্তী।\nআৰু তেৱেঁই সেই সত্বা, যিজনে তেওঁৰ ৰহমতৰ (বৰষুণৰ) আগত সুসংবাদৰূপে বতাহ প্ৰবাহিত কৰে, অৱশেষত যেতিয়া সেই বতাহে গধুৰ মেঘ বহন কৰে, তেতিয়া আমি সেইটোক মৃত জনপদৰ ফালে চালিত কৰো, তাৰ পিছত আমি তাৰ পৰা পানী বৰ্ষাওঁ আৰু তাৰ দ্বাৰা আমি বিভিন্ন ধৰণৰ ফলমূল উৎপাদন কৰো। এইদৰেই আমি মৃতসকলক জীৱিত কৰিম, যাতে তোমালোকে উপদেশ গ্ৰহণ কৰা।\nআৰু উৎকৃষ্ট ভূমি- ইয়াৰ ফচল তাৰ প্ৰতিপালকৰ আদেশত উৎপন্ন হয়। আৰু যিটো নিকৃষ্ট, তাত কঠোৰ পৰিশ্ৰম নকৰালৈকে একোৱে নজন্মে। এইদৰে আমি কৃতজ্ঞ সম্প্ৰদায়ৰ বাবে নিদৰ্শনসমূহ বিভিন্নভাৱে বিৱৰণ কৰো।\nনিশ্চয় আমি নূহক প্ৰেৰণ কৰিছিলো তেওঁৰ সম্প্ৰদায়ৰ ওচৰত। তাৰ পিছত তেওঁ কৈছিল, ‘হে মোৰ সম্প্ৰদায়! একমাত্ৰ আল্লাহৰ ইবাদত কৰা, তেওঁৰ বাহিৰে তোমালোকৰ আন কোনো সত্য ইলাহ নাই। নিশ্চয় মই তোমালোকৰ ওপৰত মহাদিৱসৰ শাস্তিৰ আশংকা কৰি আছো’।\nতেওঁৰ সম্প্ৰদায়ৰ প্ৰধানসকলে কৈছিল, ‘আমি তোমাক স্পষ্ট ভ্ৰষ্টতাৰ মাজত নিপতিত দেখি আছো’।\nতেওঁ ক’লে, ‘হে মোৰ সম্প্ৰদায়! মোৰ মাজত কোনো ভ্ৰষ্টতা নাই, বৰং মই কেৱল সৃষ্টিজগতৰ প্ৰতিপালকৰ তৰফৰ পৰা এজন ৰাছুলহে’।\n‘মই মোৰ প্ৰতিপালকৰ ৰিছালত (যিটো প্ৰদান কৰি মোক প্ৰেৰণ কৰা হৈছে সেয়া) তোমালোকৰ ওচৰত পৌঁচাই আছো আৰু তোমালোকৰ কল্যাণ কামনা কৰো। আৰু তোমালোকে যিবোৰ নাজানা সেয়া মই আল্লাহৰ পৰা জানো’।\nতোমালোকে বিস্মিত হৈছা নেকি যে, তোমালোকৰেই এজনৰ মাধ্যমত তোমালোকৰ প্ৰতিপালকৰ তৰফৰ পৰা তোমালোকৰ ওচৰত উপদেশ আহিছে, যাতে তেওঁ তোমালোকক সতৰ্ক কৰে আৰু তোমালোকে তাক্বৱা অৱলম্বন কৰা আৰু যাতে তোমালোকে ৰহমতপ্ৰাপ্ত হোৱা?\nতথাপিও সিহঁতে তেওঁক মিছলীয়া বুলি ক’লে। ফলত তেওঁক আৰু তেওঁৰ সৈতে যিসকলে নাৱঁত আৰোহণ কৰিছিল আমি তেওঁলোকক উদ্ধাৰ কৰিছো আৰু যিসকলে আমাৰ আয়াতসমূহক মিছা প্ৰতিপন্ন কৰিছিল সিহঁতক আমি ডুবাই মাৰিছো। নিশ্চয় সিহঁত আছিল এটা অন্ধ সম্প্ৰদায়।\nআৰু ‘আদ জাতিৰ ওচৰত সিহঁতৰ ভাই হূদক প্ৰেৰণ কৰিছিলো। তেওঁ কৈছিল, ‘হে মোৰ সম্প্ৰদায়! তোমালোকে কেৱল আল্লাহৰ ইবাদত কৰা, তেওঁৰ বাহিৰে তোমালোকৰ আন কোনো সত্য ইলাহ নাই। (তথাপিও) তোমালোকে তাক্বৱা অৱলম্বন নকৰিবানে’?\nতেওঁৰ সম্প্ৰদায়ৰ কাফিৰ নেতৃবৃন্দই ক’লে, ‘আমাৰ দৃষ্টিত তুমি এজন নিৰ্বোধ মানুহ আৰু আমি তোমাক মিছলীয়াসকলৰ অন্তৰ্ভুক্ত গণ্য কৰো’।\nতেওঁ ক’লে, ‘হে মোৰ সম্প্ৰদায়! মোৰ মাজত কোনো নিৰ্বুদ্ধিতা নাই, বৰং সৃষ্টিজগতৰ প্ৰতিপালকৰ তৰফৰ পৰা মই এজন ৰাছুল’।\n‘মই মোৰ প্ৰতিপালকৰ ৰিছালত (যিটো প্ৰদান কৰি মোক প্ৰেৰণ কৰা হৈছে সেয়া) তোমালোকৰ ওচৰত পৌঁচাই আছো আৰু মই তোমালোকৰ এজন বিশ্বস্ত হিতাকাংক্ষী।\n‘তোমালোকে বিস্মিত হৈছা নেকি যে, তোমালোকৰ ওচৰত তোমালোকৰেই এজনৰ মাধ্যমত তোমালোকৰ প্ৰতিপালকৰ তৰফৰ পৰা তোমালোকক সতৰ্ক কৰাৰ বাবে উপদেশ আহিছে? আৰু স্মৰণ কৰা যে, আল্লাহে তোমালোকক নূহৰ সম্প্ৰদায়ৰ (ধ্বংসৰ) পিছত (তোমালোকৰ আগৰ লোকসকলৰ) স্থলাভিষিক্ত কৰিছে আৰু সৃষ্টিত (দৈহিক গঠনত) তোমালোকক বেছি পৰিমাণে হৃষ্টপুষ্ট- বলিষ্ঠ কৰিছে। গতিকে তোমালোকে আল্লাহৰ অনুগ্ৰহসমূহ স্মৰণ কৰা, যাতে তোমালোকে সফল হ’ব পাৰা’।\nসিহঁতে ক’লে, ‘তুমি আমাৰ ওচৰত এই উদ্দেশ্য লৈ আহিছা নেকি যে, আমি যাতে কেৱল এক আল্লাহৰ ইবাদত কৰো আৰু আমাৰ পিতৃপুৰুষসকলে যিবোৰৰ ইবাদত কৰিছিল সেইবোৰ এৰি দিওঁ? গতিকে যদি তুমি সত্যবাদী তেন্তে সেয়া লৈ আহা যিটোৰ পৰা তুমি আমাক ভয় দেখুৱাই আছা’।\nতেওঁ ক’লে, ‘তোমালোকৰ প্ৰতিপালকৰ শাস্তি আৰু ক্ৰোধ তোমালোকৰ ওপৰত নিৰ্ধাৰিত হৈয়ে আছে; কিন্তু তোমালোকে মোৰ লগত বিতৰ্কত লিপ্ত হ’ব বিচৰা নেকি এনে কিছুমান নাম সম্বন্ধে যিবোৰ নাম তোমালোকে আৰু তোমালোকৰ পিতৃপুৰুষসকলে ৰাখিছা, যি বিষয়ে আল্লাহে কোনো দলীল-প্ৰমাণ অৱতীৰ্ণ কৰা নাই? গতিকে তোমালোকে অপেক্ষা কৰা, ময়ো তোমালোকৰ লগত অপেক্ষা কৰি আছো।\nতাৰ পিছত আমি তেওঁক আৰু তেওঁৰ সঙ্গীসকলক আমাৰ অনুগ্ৰহত উদ্ধাৰ কৰিছিলো; আৰু আমাৰ আয়াতসমূহক যিসকলে অস্বীকাৰ কৰিছিল আৰু যিসকলে মুমিন নাছিল সিহঁতক নিৰ্মূল কৰিছিলো।\nআৰু ছামূদ জাতিৰ ওচৰত সিহঁতৰ ভাতৃ ছলেহক প্ৰেৰণ কৰিছিলো। তেওঁ কৈছিল, ‘হে মোৰ সম্প্ৰদায়! তোমালোকে কেৱল আল্লাহৰ ইবাদত কৰা। তেওঁৰ বাহিৰে তোমালোকৰ আন কোনো সত্য ইলাহ নাই। নিশ্চয় তোমালোকৰ ওচৰত তোমালোকৰ প্ৰতিপালকৰ তৰফৰ পৰা স্পষ্ট নিদৰ্শন আহিছে। এইজনী আল্লাহৰ উট, তোমালোকৰ বাবে নিদৰ্শনস্বৰূপ। এতেকে তোমালোকে ইয়াক আল্লাহৰ পৃথিৱীত চৰি ফুৰি খাবলৈ দিয়া আৰু তাইক কোনো ধৰণৰ কষ্ট নিদিবা, অন্যথা যন্ত্ৰণাদায়ক শাস্তিয়ে তোমালোকক আৱৰী ধৰিব’।\n‘আৰু স্মৰণ কৰা, আদ জাতিৰ (ধ্বংসৰ) পিছত তেওঁ তোমালোকক (তোমালোকৰ আগৰ লোকসকলৰ) স্থলাভিষিক্ত কৰিছে, আৰু তেওঁ তোমালোকক পৃথিৱীত এনেকৈ প্ৰতিষ্ঠিত কৰিছে যে, তোমালোকে সমতল ভূমিত প্ৰসাদ নিৰ্মাণ কৰিব পাৰা আৰু পাহাৰ কাটি বাসগৃহ তৈয়াৰ কৰিব পাৰা। গতিকে তোমালোকে আল্লাহৰ অনুগ্ৰহ স্মৰণ কৰা আৰু পৃথিৱীত বিপৰ্যয় সৃষ্টি কৰি নুফুৰিবা’।\nতেওঁৰ সম্প্ৰদায়ৰ অহংকাৰী নেতাসকলে সেই সম্প্ৰদায়ৰ যিসকলে ঈমান আনিছিল- যিসকলক দুৰ্বল বুলি ভৱা হৈছিল তেওঁলোকক ক’লে, ‘তোমালোকে জানানে যে, ছলেহ তেওঁৰ প্ৰতিপালকৰ তৰফৰ পৰা প্ৰেৰিত? তেওঁলোকে (উত্তৰত) ক’লে, ‘নিশ্চয় তেওঁ যি লৈ প্ৰেৰিত হৈছে, আমি তাৰ ওপৰত বিশ্বাসী’।\nঅহংকাৰীসকলে ক’লে, ‘নিশ্চয় তোমালোকে যাৰ কথাত বিশ্বাস কৰিছা আমি তাক অবিশ্বাস কৰো’।\nতাৰ পিছত সিহঁতে সেই উটজনীক হত্যা কৰিলে আৰু আল্লাহৰ আদেশ অমান্য কৰিলে আৰু ক’লে, ‘হে ছলেহ! যদি তুমি (সঁচাই) ৰাছুলসকলৰ অন্তৰ্ভুক্ত তেন্তে তুমি আমাক যিটোৰ ভয় দেখুৱাইছা সেয়া লৈ আহা’।\nতাৰ পিছত ভূমিকম্পই সিহঁতক আক্ৰান্ত কৰিলে, ফলত সিহঁতে নিজ নিজ ঘৰতে উবুৰি খাই পৰি (মৰি) থাকিল।\nইয়াৰ পিছত তেওঁ সিহঁতৰ পৰা মুখ ঘূৰাই লৈ ক’লে, ‘হে মোৰ সম্প্ৰদায়! মই মোৰ প্ৰতিপালকৰ ৰিছালত (যিটো প্ৰদান কৰি মোক প্ৰেৰণ কৰা হৈছে সেয়া) তোমালোকৰ ওচৰত পৌঁচাই দিছিলো আৰু তোমালোকৰ কল্যাণ কামনা কৰিছিলো, কিন্তু তোমালোকেহে কল্যানকামীসকলক পছন্দ নকৰা’।\nআৰু (আমিয়েই) লূতক প্ৰেৰণ কৰিছিলো। তেওঁ নিজ সম্প্ৰদায়ক কৈছিল, ‘তোমালোকে এনেকুৱা জঘন্য অশ্লীল কাম কৰি আছানে? যিটো তোমালোকৰ পূৰ্বে সৃষ্টিজগতৰ কোনেও কৰা নাই’।\n‘নিশ্চয় তোমালোকে যৌন কামনা-তৃপ্তিৰ বাবে নাৰীসকলৰ পৰিবৰ্তে পুৰুষসকলৰ ওচৰত যোৱা, বৰং তোমালোক সীমালংঘনকাৰী সম্প্ৰদায়’।\nউত্তৰত তেওঁৰ সম্প্ৰদায়ে কেৱল এই বুলি ক’লে, ‘এওঁলোকক তোমালোকৰ জনপদৰ পৰা উলিয়াই দিয়া, নিশ্চয় ইহঁত এনেকুৱা লোক যিসকলে অতি পৱিত্ৰ হ’ব বিচাৰে’।\nতাৰ পিছত আমি তেওঁক আৰু তেওঁৰ পৰিয়ালক উদ্ধাৰ কৰিছিলো কেৱল তেওঁৰ স্ত্ৰীৰ বাহিৰে, তাই আছিল পিছত অৱস্থানকাৰী সকলৰ অন্তৰ্ভুক্ত।\nআৰু আমি সিহঁতৰ ওপৰত প্ৰবল ধাৰাষাৰ বৰষুণ বৰ্ষাইছিলো। এতেকে চোৱা, অপৰাধীসকলৰ পৰিণাম কেনেকুৱা আছিল।\nআৰু মাদইয়ানবাসী সকলৰ ওচৰত সিহঁতৰ ভাতৃ ছুৱাইবক (প্ৰেৰণ কৰিছিলো)। তেওঁ কৈছিল, ‘হে মোৰ সম্প্ৰদায়! তোমালোকে কেৱল আল্লাহৰ ইবাদত কৰা। তেওঁৰ বাহিৰে তোমালোকৰ আন কোনো সত্য ইলাহ নাই। তোমালোকৰ প্ৰতিপালকৰ তৰফৰ পৰা তোমালোকৰ ওচৰত স্পষ্ট প্ৰমাণ আহি পাইছে। গতিকে তোমালোকে জোখ-মাপত ওজন পৰিপূৰ্ণ প্ৰদান কৰিবা, মানুহক সিহঁতৰ প্ৰাপ্য বস্তু কম নিদিবা, আৰু পৃথিৱীত শান্তি স্থাপনৰ পিছত বিপৰ্যয় সৃষ্টি নকৰিবা, এইটোৱেই তোমালোকৰ বাবে কল্যাণকৰ যদি তোমালোকে মুমিন হোৱা’।\n‘আৰু তেওঁৰ প্ৰতি যিসকলে ঈমান আনিছে সিহঁতক ভয় দেখুৱাৰ বাবে, আল্লাহৰ পথৰ পৰা বাধা প্ৰদান কৰিবলৈ আৰু তাত বক্ৰতা অনুসন্ধান কৰিবলৈ তোমালোকে প্ৰতিটো পথত বহি নাথাকিবা। আৰু স্মৰণ কৰা, তোমালোকে যেতিয়া সংখ্যাত কম আছিলা, আল্লাহে তেতিয়া তোমালোকৰ সংখ্যা বৃদ্ধি কৰিছে আৰু লক্ষ্য কৰা বিপৰ্যয় সৃষ্টিকাৰী সকলৰ পৰিণাম কেনেকুৱা আছিল’।\nমই যি লৈ প্ৰেৰিত হৈছো তাত যদি তোমালোকৰ কোনো দলে ঈমান আনে আৰু কোনো দলে ঈমান পোষণ নকৰে, তেন্তে আল্লাহে আমাৰ মাজত ফয়চালা নকৰালৈকে ধৈৰ্য ধৰা, আৰু তেৱেঁই শ্ৰেষ্ঠ ফয়চালাকাৰী।\nতেওঁৰ সম্প্ৰদায়ৰ অহংকাৰী নেতাসকলে ক’লে, ‘হে ছুৱাইব! নিশ্চয় আমি তোমাক আৰু তোমাৰ লগত যিসকলে ঈমান আনিছে সিহঁতক আমাৰ জনপদৰ পৰা উলিয়াই দিম নাইবা তোমালোকে আমাৰ ধৰ্মাদৰ্শত উভতি আহিব লাগিব’। তেওঁ ক’লে, ‘যদিও আমি সেইটোক ঘৃণা কৰো তথাপিও (বাধ্য কৰাবানে)’?\n‘তোমালোকৰ ধৰ্মাদৰ্শৰ পৰা আল্লাহে আমাক উদ্ধাৰ কৰাৰ পিছতো যদি আমি তাত আকৌ উভতি যাওঁ তেন্তে আমি আল্লাহৰ ওপৰত মিছা কথা আৰোপ কৰা হ’ব। আমাৰ ৰব আল্লাহে ইচ্ছা নকৰিলে তাত উভতি যোৱা আমাৰ বাবে সমীচীন নহয়। আমাৰ প্ৰতিপালকে জ্ঞানৰ দ্বাৰা সকলো বস্তুকে পৰিব্যপ্ত কৰি আছে, আমি আল্লাহৰ ওপৰেই নিৰ্ভৰ কৰো। হে আমাৰ ৰব! আমাৰ আৰু আমাৰ সম্প্ৰদায়ৰ মাজত ন্যায়ভাৱে ফয়চালা কৰি দিয়া আৰু তুমিয়েই শ্ৰেষ্ঠ ফয়চালাকাৰী’।\nআৰু তেওঁৰ সম্প্ৰদায়ৰ কাফিৰ নেতাসকলে ক’লে, ‘তোমালোকে যদি ছুৱাইবক অনুসৰণ কৰা তেন্তে নিশ্চয় তোমালোকে ক্ষতিগ্ৰস্ত হ’বা’।\nতাৰ পিছত ভূমিকম্পই সিহঁতক আক্ৰান্ত কৰিলে। ফলত সিহঁত নিজ নিজ ঘৰতে উবুৰি খাই পৰি (মৰি) থাকিল।\nছুৱাইবক যিসকলে মিছলীয়া বুলি কৈছিল, এনে লাগে যেন সিহঁতে তাত বসবাসেই কৰা নাছিল। ছুৱাইবক যিসকলে মিছলীয়া বুলি কৈছিল সিহঁতেই ক্ষতিগ্ৰস্ত হৈছিল।\nতাৰ পিছত তেওঁ সিহঁতৰ পৰা মুখ ঘূৰাই ল’লে আৰু ক’লে, ‘হে মোৰ সম্প্ৰদায়! মোৰ প্ৰতিপালকৰ ৰিছালত (প্ৰাপ্ত বাণী) মই তোমালোকৰ ওচৰত পৌঁচাই দিছো আৰু তোমালোকৰ কল্যাণ কামনা কৰিছো। এতেকে মই কাফিৰ সম্প্ৰদায়ৰ বাবে কেনেকৈ আক্ষেপ কৰিম’!\nআৰু আমি যি ঠাইতেই নবী প্ৰেৰণ কৰিছো সেই ঠাইৰ অধিবাসীসকলক অৰ্থ-সংকট আৰু দুখ-কষ্টৰ দ্বাৰা আক্ৰান্ত কৰিছো, যাতে সিহঁতে কাকুতি-মিনতি কৰে।\nতাৰ পিছত আমি বেয়া অৱস্থাক ভাল অৱস্থাৰে পৰিবৰ্তন কৰো। অৱশেষত সিহঁতে প্ৰাচুৰ্যৰ অধিকাৰী হয় আৰু কয়, ‘আমাৰ পূৰ্বপুৰুষ সকলেও সূখ-দুখ ভোগ কৰিছে’। তাৰ পিছত আমি হঠাৎ সিহঁতক এনেকৈ ধৰি পেলাওঁ যে, সিহঁতে উপলব্ধিও কৰিব নোৱাৰে।\nআৰু যদি সেইবোৰ জনপদৰ অধিবাসীসকলে ঈমান আনিলেহেঁতেন আৰু তাক্বৱা অৱলম্বন কৰিলেহেঁতেন তেন্তে নিশ্চয় আমি সিহঁতৰ বাবে আকাশ আৰু পৃথিৱীৰ বৰকতসমূহ উন্মুক্ত কৰি দিলোহেঁতেন, কিন্তু সিহঁতে মিছা প্ৰতিপন্ন কৰিছিল; সেয়ে আমি সিহঁতৰ কৃতকৰ্মৰ বাবে সিহঁতক আটক কৰিছো।\nজনপদৰ অধিবাসী বিলাকে ৰাতিৰ ভাগত সিহঁতৰ ওচৰত আমাৰ শাস্তি নাহিব বুলি নিৰাপদ হৈছে নেকি, যেতিয়া সিহঁত টোপনিত থাকিব?\nনে জনপদৰ অধিবাসীবিলাকে দিনৰ ভগত আমাৰ শাস্তি নাহিব বুলি নিশ্চিন্ত হৈছে, যেতিয়া সিহঁতে খেল-ধেমালিত মগ্ন থাকিব?\nসিহঁতে আল্লাহৰ কৌশলৰ পৰাও নিৰাপদ হৈছেনে? প্ৰকৃততে ক্ষতিগ্ৰস্ত সম্প্ৰদায়ৰ বাহিৰে কোনেও আল্লাহৰ কৌশলৰ পৰা (নিজকে) নিৰাপদ বুলি নাভাৱে।\nকোনো দেশৰ জনগণৰ পিছত যিসকলে সেই দেশৰ উত্তৰাধিকাৰী হয় সিহঁতৰ ওচৰত এইটো প্ৰতীয়মান হোৱা নাইনে যে, আমি ইচ্ছা কৰিলে সিহঁতৰ পাপকৰ্মৰ ফলত সিহঁতক শাস্তি দিব পাৰো? আৰু আমি সিহঁতৰ হৃদয়ত মোহৰ মাৰি দিম, ফলত সিহঁতে একো শুনা নাপাব।\nএইবোৰ জনপদৰ কিছু বিৱৰণ আমি তোমাৰ ওচৰত বৰ্ণনা কৰি আছো, সিহঁতৰ ওচৰত সিহঁতৰ ৰাছুলসকলে স্পষ্ট প্ৰমাণসহ আহিছিল; কিন্তু পূৰ্বে সিহঁতে যিটো মিছা বুলি অগ্ৰাহ্য কৰিছিল সেয়া দুনাই বিশ্বাস কৰিবলৈ সিহঁতে মান্তি নহয়। এইদৰেই আল্লাহে কাফিৰসকলৰ অন্তৰত মোহৰ মাৰি দিয়ে।\nআৰু আমি সিহঁতৰ অধিকাংশকেই প্ৰতিশ্ৰুতি ৰক্ষাকাৰী পোৱা নাই, বৰং আমি সিহঁতৰ অধিকাংশকেই ফাছিক্ব পাইছো।\nসিহঁতৰ পিছত আমি মুছাক আমাৰ নিদৰ্শনসহ ফিৰআউন আৰু তাৰ পৰিষদবৰ্গৰ ওচৰলৈ প্ৰেৰণ কৰিছিলো; কিন্তু সিহঁতে সেইবোৰৰ লগত অত্যাচাৰ কৰিছে। এতেকে বিপৰ্যয় সৃষ্টিকাৰীসকলৰ কি পৰিণাম হৈছিল সেয়া লক্ষ্য কৰি চোৱা।\nমুছাই ক’লে, ‘হে ফিৰআউন! নিশ্চয় মই সৃষ্টিজগতৰ প্ৰতিপালকৰ তৰফৰ পৰা প্ৰেৰিত ৰাছুল’।\n‘এইটো স্থিৰ নিশ্চিত যে, মই আল্লাহ সম্বন্ধে সত্যৰ বাহিৰে একো নকওঁ। তোমালোকৰ প্ৰতিপালকৰ তৰফৰ পৰা স্পষ্ট নিদৰ্শন লৈ মই তোমালোকৰ ওচৰত আহিছো, সেয়ে বনী ইছৰাঈলক তুমি মোৰ লগত যাবলৈ দিয়া’।\nসি (ফিৰআউনে) ক’লে, ‘যদি তুমি কোনো নিদৰ্শন লৈ আহিছা, তেন্তে সেয়া পেচ কৰা যদি তুমি সত্যবাদী’।\nতেতিয়া মুছাই নিজৰ হাতৰ লাখুটিডাল নিক্ষেপ কৰিলে আৰু লগে লগে সেয়া এডাল অজগৰ সাপত পৰিণত হ’ল।\nআৰু তেওঁ নিজৰ হাত বাহিৰলৈ উলিয়াই আনিলে আৰু লগে লগে সেয়া দৰ্শকৰ ওচৰত শুভ্ৰ উজ্জ্বল দৃষ্টিপাত হ’ল।\nফিৰআউন সম্প্ৰদায়ৰ নেতাসকলে ক’লে, ‘নিশ্চয় এওঁ এজন সুদক্ষ যাদুকৰ’,\n‘এওঁ তোমালোকক নিজ দেশৰ পৰা বহিষ্কাৰ কৰিব বিচাৰে, এতিয়া তোমালোকে কি পৰামৰ্শ দিয়া’?\nসিহঁতে ক’লে, ‘তেওঁক আৰু তেওঁৰ ভাতৃক অলপ অৱকাশ দিয়ক, আৰু চহৰে-নগৰে সংগ্ৰাহকসকলক পঠাই দিয়ক’,\n‘যাতে সিহঁতে আপোনাৰ ওচৰত প্ৰতিজন সুদক্ষ যাদুকৰক উপস্থিত কৰে’।\nযাদুকৰসকলে ফিৰআউনৰ ওচৰত আহি ক’লে, ‘আমি যদি বিজয়ী হওঁ তেন্তে আমাৰ বাবে পুৰষ্কাৰ থাকিব নে নাই’?\nসি ক’লে, ‘হয়, নিশ্চয় তোমালোক মোৰ ঘনিষ্টসকলৰ অন্তৰ্ভুক্ত হ’বা’।\nসিহঁতে ক’লে, ‘হে মুছা! তুমি (আগতে) নিক্ষেপ কৰিবা নে আমি (আগতে) নিক্ষেপ কৰিম’?\nতেওঁ (মুছাই) ক’লে, ‘তোমালোকেই নিক্ষেপ কৰা’। যেতিয়া সিহঁতে নিক্ষেপ কৰিলে, তেতিয়া সিহঁতে মানুহৰ চকুত যাদু কৰিলে, সিহঁতক আতংকিত কৰিলে আৰু এটা ডাঙৰ যাদু প্ৰদৰ্শন কৰিলে।\nআৰু আমি মুছাৰ প্ৰতি অহী কৰিলো যে, ‘তুমি তোমাৰ লাখুটিডাল নিক্ষেপ কৰা’। লগে লগে সেইটোৱে সিহঁতে যি অলীক বস্তু বনাইছিল সেইবোৰক গিলি পেলাবলৈ ধৰিলে;\nফলত সত্য প্ৰতিষ্ঠিত হ’ল আৰু সিহঁতে যি কৰিছিল সেয়া বাতিল হৈ গ’ল।\nএতেকে সিহঁতে তাত পৰাজিত হ’ল আৰু লাঞ্ছিত হৈ উভতি গ’ল,\nআৰু যাদুকৰবিলাক ছাজদাৱনত হ’ল।\nতেওঁলোকে ক’লে, ‘আমি ঈমান আনিলো সৃষ্টিজগতৰ প্ৰতিপালকৰ প্ৰতি’।\n‘মুছা আৰু হাৰুনৰ ৰবৰ প্ৰতি’।\nফিৰআউনে ক’লে, ‘কি! মই তোমালোকক অনুমতি দিয়াৰ আগতেই তোমালোকে ইয়াৰ ওপৰত ঈমান আনিলা? নিশ্চয় এইটো এটা চক্ৰান্ত; তোমালোকে এই চক্ৰান্ত কৰিছা নগৰবাসীসকলক ইয়াৰ পৰা উলিয়াই দিয়াৰ বাবে। এতেকে তোমালোকে অতিশীঘ্ৰে ইয়াৰ পৰিণাম জানিব পাৰিবা’।\n‘নিশ্চয় মই তোমালোকৰ হাত-ভৰি বিপৰীত ফালৰ পৰা কাটি টুকুৰা-টুকুৰ কৰি দিম; তাৰ পিছত অৱশ্যে মই তোমালোক আটাইকে শূলত দিম’।\nতেওঁলোকে ক’লে, ‘নিশ্চয় আমি আমাৰ ৰবৰ ওচৰলৈকেহে উভতি যাম;\n‘আৰু তুমি আমাক শাস্তি দিব ওলাইছা কেৱল এই বাবে যে, আমি আমাৰ প্ৰতিপালকৰ নিদৰ্শনৰ ওপৰত ঈমান আনিছো যেতিয়া সেয়া আমাৰ ওচৰত আহিছে। হে আমাৰ ৰব! আমাক পৰিপূৰ্ণ ধৈৰ্য দান কৰা আৰু মুছলিমৰূপে আমাক মৃত্যু দান কৰা’।\nআৰু ফিৰআউন সম্প্ৰদায়ৰ নেতাসকলে ক’লে, ‘আপুনি মুছাক আৰু তেওঁৰ সম্প্ৰদায়ক পৃথিৱীত বিপৰ্যয় সৃষ্টি কৰিবলৈ আৰু আপোনাক লগতে আপোনাৰ উপাস্যসমূহক বৰ্জন কৰিবলৈ এৰি দিব নেকি? সি ক’লে, ‘শীঘ্ৰেই আমি সিহঁতৰ পুত্ৰসকলক হত্যা কৰিম আৰু সিহঁতৰ নাৰীসকলক জীৱিত ৰাখিম। নিশ্চয় আমি সিহঁতৰ ওপৰত শক্তিধৰ’।\nমুছাই তেওঁৰ সম্প্ৰদায়ক ক’লে, ‘আল্লাহৰ ওচৰত সহায় প্ৰাৰ্থনা কৰা আৰু ধৈৰ্য ধৰা; নিশ্চয় পৃথিৱী আল্লাহৰেই। তেৱেঁই নিজ বান্দাসকলৰ মাজৰ পৰা যাক ইচ্ছা ইয়াৰ উত্তৰাধিকাৰী বনায়। আৰু শুভ পৰিণাম কেৱল মুত্তাক্বীসকলৰ বাবেই’।\nসিহঁতে ক’লে, ‘তুমি আমাৰ ওচৰত অহাৰ আগতেও আমি নিৰ্যাতিত হৈছো আৰু তুমি অহাৰ পিছতো’। তেওঁ ক’লে, ‘অতি সোনকালে তোমালোকৰ প্ৰতিপালকে তোমালোকৰ শত্ৰুক ধ্বংস কৰিব আৰু তেওঁ তোমালোকক পৃথিৱীত স্থলাভিষিক্ত কৰিব, তাৰ পিছত তোমালোকে কি কৰা সেয়া তেওঁ লক্ষ্য কৰিব’।\nআৰু নিশ্চয় আমি ফিৰআউনৰ অনুসাৰীসকলক দুৰ্ভিক্ষ আৰু ফচলৰ ক্ষতিৰ দ্বাৰা আক্ৰান্ত কৰিছো, যাতে সিহঁতে উপদেশ গ্ৰহণ কৰে।\nএতেকে যেতিয়া সিহঁতৰ ওচৰত কোনো কল্যাণ আহিছিল, তেতিয়া সিহঁতে কৈছিল, ‘এইটো আমাৰ প্ৰাপ্য’। আৰু যেতিয়া কোনো অকল্যাণে স্পৰ্শ কৰিছিল তেতিয়া সিহঁতে মুছা আৰু তেওঁৰ সঙ্গীসকলক অমঙ্গল বুলি গণ্য কৰিছিল। সাৱধান! সিহঁতৰ অকল্যাণ কেৱল আল্লাহৰ নিয়ন্ত্ৰণত, কিন্তু সিহঁতৰ বহুতেই সেয়া নাজানে।\nআৰু সিহঁতে কৈছিল, ‘আমাক যাদু কৰাৰ বাবে তুমি যিকোনো নিদৰ্শন আমাৰ ওচৰত লৈ নাহা কিয়, আমি তোমাৰ ওপৰত কেতিয়াও বিশ্বাস স্থাপন নকৰিম’।\nতাৰ পিছত আমি সিহঁতৰ ওপৰত বিস্তাৰিত নিদৰ্শন হিচাপে ধুমুহা, পঙ্গপাল, ওকণি, ভেকুলী আৰু তেজ প্ৰেৰণ কৰিছো। ইয়াৰ পিছতো সিহঁতে অহংকাৰ কৰিলে; আৰু সিহঁত আছিল এটা অপৰাধী সম্প্ৰদায়।\nআৰু যেতিয়াই সিহঁতৰ ওপৰত শাস্তি আহিছিল তেতিয়াই সিহঁতে কৈছিল, ‘হে মুছা! তুমি তোমাৰ প্ৰতিপালকৰ ওচৰত আমাৰ বাবে প্ৰাৰ্থনা কৰা তোমাৰ লগত তেওঁ যি অঙ্গীকাৰ কৰিছে সেই অনুযায়ী; যদি তুমি আমাৰ পৰা শাস্তি দূৰ কৰি দিব পাৰা তেন্তে আমি নিশ্চয় তোমাৰ ওপৰত ঈমান আনিম আৰু অৱশ্যে বনী ইছৰাঈলক তোমাৰ লগত যাবলৈ দিম’।\nফলত যেতিয়াই আমি সিহঁতৰ পৰা শাস্তি দূৰ কৰি দিছিলো এটা নিৰ্দিষ্ট সময়ৰ বাবে যিটো সিহঁতৰ বাবে নিৰ্ধাৰিত আছিল, তেতিয়াই সিহঁতে সিহঁতৰ অঙ্গীকাৰ ভঙ্গ কৰিছিল।\nসেয়ে আমি সিহঁতৰ পৰা প্ৰতিশোধ লৈছো আৰু সিহঁতক অটল সাগৰত ডুবাই দিছো। কাৰণ সিহঁতে আমাৰ নিদৰ্শনক অস্বীকাৰ কৰিছিল আৰু এই সম্বন্ধে সিহঁত আছিল অমনোযোগী।\nআৰু যি সম্প্ৰদায়ক দুৰ্বল বুলি ভৱা হৈছিল সিহঁতক আমি আমাৰ কল্যাণপ্ৰাপ্ত ৰাজ্যৰ পূৱ আৰু পশ্চিমৰ উত্তৰাধিকাৰী কৰিলো; আৰু বনী ইছৰাঈল সম্পৰ্কে তোমাৰ প্ৰতিপালকৰ শুভ বাণী সত্যত পৰিণত হ’ল, যিহেতু সিহঁতে ধৈৰ্য ধৰিছিল; লগতে ফিৰআউন আৰু তাৰ সম্প্ৰদায়ৰ শিল্প আৰু যিবোৰ প্ৰসাদ সিহঁতে নিৰ্মাণ কৰিছিল সেয়া ধ্বংস কৰিছো।\nআৰু বনী ইছৰাঈলক আমিয়েই সাগৰ পাৰ কৰাই দিছো, তাৰ পিছত সিহঁতে মূৰ্তিপূজাত আসক্ত এটা জাতিৰ ওচৰত উপস্থিত হয়। সিহঁতে ক’লে, ‘হে মুছা! এওঁলোকৰ উপাস্যৰ দৰে আমাৰ বাবেও এজন উপাস্য স্থিৰ কৰি দিয়া’। তেওঁ ক’লে, ‘তোমালোক এটা মূৰ্খ সম্প্ৰদায়’।\n‘নিশ্চয় এইসকল লোক য’ত লিপ্ত হৈ আছে সেয়া ধ্বংসশীল আৰু সিহঁতে যি কৰি আছে সেয়াও অমূলক’।\nতেওঁ আৰু ক’লে, ‘মই আল্লাহৰ বাহিৰে তোমালোকৰ বাবে আন কোনো ইলাহ সন্ধান কৰিম নেকি অথচ তেৱেঁই তোমালোকক সৃষ্টিজগতৰ ওপৰত শ্ৰেষ্ঠত্ব প্ৰদান কৰিছে’?\nআৰু স্মৰণ কৰা, যেতিয়া আমি তোমালোকক ফিৰআউনৰ অনুসাৰীসকলৰ হাতৰ পৰা উদ্ধাৰ কৰিছো, যিহঁতে তোমালোকক নিকৃষ্ট শাস্তি প্ৰদান কৰিছিল। সিহঁতে তোমালোকৰ পুত্ৰ সন্তানসকলক হত্যা কৰিছিল আৰু নাৰীসকলক জীৱিত ৰাখিছিল; ইয়াত আছিল তোমালোকৰ প্ৰতিপালকৰ তৰফৰ পৰা এটা মহা পৰীক্ষা।\nআৰু মুছাৰ বাবে আমি ত্ৰিশ ৰাতিৰ প্ৰতিশ্ৰুতি কৰিছিলো আৰু দহ যোগ কৰি সেয়া পূৰ্ণ কৰিছিলো। এইদৰে তেওঁৰ প্ৰতিপালকৰ নিৰ্ধাৰিত সময় চল্লিশ ৰাতিত পূৰ্ণ হৈছিল। মুছাই তেওঁৰ ভাতৃ হাৰুনক ক’লে, ‘মোৰ অনুপস্থিতিত মোৰ সম্প্ৰদায়ৰ মাজত তুমি মোৰ প্ৰতিনিধিত্ব কৰিবা, সংশোধন কৰিবা আৰু বিপৰ্যয় সৃষ্টিকাৰীসকলৰ পথ অনুসৰণ নকৰিবা’।\nআৰু মুছাই যেতিয়া আমাৰ নিৰ্ধাৰিত সময়ত উপস্থিত হ’ল আৰু তেওঁৰ প্ৰতিপালকে তেওঁৰ লগত কথা পাতিলে, তেতিয়া তেওঁ ক’লে, ‘হে মোৰ ৰব! তুমি মোক দৰ্শন দিয়া, মই তোমাক দেখিম’। তেওঁ ক’লে, ‘তুমি মোক দেখিব নোৱাৰিবা। তুমি বৰং পাহাৰৰ ফালেই চোৱাচোন, সেইটো যদি নিজৰ ঠাইতে স্থিৰ থাকে তেনেহ’লে তুমি মোক দেখিব পাৰিবা’। যেতিয়া তেওঁৰ প্ৰতিপালকে পাহাৰত জ্যোতি প্ৰকাশ কৰিলে তেতিয়া ই পাহাৰক চূৰ্ণ-বিচূৰ্ণ কৰিলে আৰু মুছা সংজ্ঞাহীন হৈ পৰিলে। যেতিয়া তেওঁ জ্ঞান উভতি পালে তেতিয়া ক’লে, ‘মহিমাময় তুমি, মই অনুতপ্ত হৈ তোমাৰ ওচৰত তাওবা কৰিছো আৰু মুমিনসকলৰ মাজত ময়েই প্ৰথম’।\nতেওঁ ক’লে, ‘হে মুছা! মই তোমাক মোৰ ৰিছালত আৰু বাক্যালাপৰ দ্বাৰা মানুহৰ ওপৰত নিৰ্বাচিত কৰিছো; সেয়ে মই তোমাক যি প্ৰদান কৰিলো সেয়া গ্ৰহণ কৰা আৰু কৃতজ্ঞতা জ্ঞাপনকাৰীসকলৰ অন্তৰ্ভু্ক্ত হোৱা’।\nআৰু আমি তাৰ বাবে ফলকসমূহত সৰ্ব বিষয়ে উপদেশ আৰু সকলো বিষয়ৰ স্পষ্ট ব্যাখ্যা লিখি দিছো; গতিকে সেয়া দৃঢ়ভাৱে ধৰা আৰু তোমাৰ সম্প্ৰদায়ক ইয়াৰে যি উত্তম সেয়া গ্ৰহণ কৰিবলৈ নিৰ্দেশ দিয়া। মই অনতিপলমে ফাছিক্বসকলৰ বাসস্থান তোমালোকক দেখুৱাম।\nপৃথিৱীত যিসকলে অন্যায়ভাৱে অহংকাৰ কৰি ফুৰে সিহঁতক মই মোৰ নিদৰ্শনসমূহৰ পৰা নিশ্চয় আঁতৰত ৰাখিম। দৰাচলতে সিহঁতে প্ৰতিটো নিদৰ্শন দেখিলেও ঈমান পোষণ নকৰিব আৰু সিহঁতে সৎপথ দেখিলেও সেইটোক পথ বুলি গ্ৰহণ নকৰিব, কিন্তু সিহঁতে ভুল পথ দেখিলে সেইটোক পথ বুলি গ্ৰহণ কৰিব। এইটো এই বাবে যে, সিহঁতে আমাৰ নিদৰ্শনসমূহক অস্বীকাৰ কৰিছে আৰু সেই সম্পৰ্কে সিহঁত আছিল অমনোযোগী।\nআৰু যিসকলে আমাৰ নিদৰ্শনসমূহ আৰু আখিৰাতৰ সাক্ষাতক অস্বীকাৰ কৰিছে সিহঁতৰ কৃতকৰ্ম বিফল হৈছে। সিহঁতে যি কৰে সেই অনুপাতেই সিহঁতক প্ৰতিফল দিয়া হ’ব।\nআৰু মুছাৰ সম্প্ৰদায়ে তেওঁৰ অনুপস্থিতিত নিজৰ অলংকাৰেৰে এটা দামুৰী সাজিলে, এটা দেহ (ৰ দৰে প্ৰতিমা) যিটো ‘হাম্বা’ (গৰুৰ দৰে) শব্দ ওলাইছিল। সিহঁতে এইটো দেখা নাছিলনে যে, এইটোৱে সিহঁতৰ লগত কথা ক’ব নোৱাৰে আৰু সিহঁতক কোনো পথৰ সন্ধানো দিব নোৱাৰে? (তথাপিও) সিহঁতে ইয়াকেই উপাস্যৰূপে গ্ৰহণ কৰিলে আৰু সিহঁত আছিল যালিম।\nআৰু সিহঁতে যেতিয়া অনুতপ্ত হ’ল আৰু দেখিলে যে, সিহঁতে বিপথগামী হৈ গৈছে, তেতিয়া সিহঁতে ক’লে, ‘আমাৰ প্ৰতিপালকে যদি আমাৰ প্ৰতি দয়া নকৰে আৰু আমাক ক্ষমা কৰি নিদিয়ে তেন্তে নিশ্চয় আমি ক্ষতিগ্ৰস্তসকলৰ অন্তৰ্ভুক্ত হৈ যাম’।\nআৰু মুছাই যেতিয়া ক্ৰুদ্ধ আৰু বিক্ষুব্ধ হৈ নিজ সম্প্ৰদায়ৰ ওচৰত উভতি আহিলে, তেতিয়া ক’লে, ‘মোৰ অনুপস্থিতিত তোমালোকে মোৰ কিমান নিকৃষ্ট প্ৰতিনিধিত্ব কৰিছা! তোমালোকৰ প্ৰতিপালকৰ আদেশৰ আগতেই তোমালোকে খৰখেদা কৰিলানে’? এই বুলি তেওঁ ফলকসমূহ দলিয়াই পেলালে আৰু তেওঁৰ ভাতৃক চুলিত ধৰি নিজৰ পিনে টানি আনিব ধৰিলে। হাৰুনে ক’লে, ‘হে মোৰ সহোদৰ! মানুহে মোক দুৰ্বল বুলি ভাৱিছিল আৰু মোক প্ৰায় হত্যা কৰি পেলাইছিল। সেয়ে তুমি মোৰ লগত এনে আচৰণ নকৰিবা যি কৰিলে শত্ৰুসকলে আনন্দিত হয় আৰু মোক যালিমসকলৰ অন্তৰ্ভুক্ত বুলি নাভাৱিবা’।\nমুছাই ক’লে, ‘হে মোৰ ৰব! মোক আৰু মোৰ ভাতৃক ক্ষমা কৰি দিয়া আৰু আমাক তোমাৰ ৰহমতৰ মাজত প্ৰৱেশ কৰোৱা; আৰু তুমিয়েই শ্ৰেষ্ঠ দয়ালু’।\nনিশ্চয় যিসকলে দামুৰীটোক উপাস্যৰূপে গ্ৰহণ কৰিছে, অৱশ্যে পৃথিৱীৰ জীৱনত সিহঁতৰ ওপৰত সিহঁতৰ প্ৰতিপালকৰ ক্ৰোধ আৰু লাঞ্ছনা আপতিত হ’ব। এইদৰেই আমি মিছা ৰটনাকাৰীসকলক প্ৰতিফল দি থাকোঁ।\nআৰু যিসকলে অসৎকৰ্ম কৰে, কিন্তু তাৰ পিছত সিহঁতে তাওবা কৰিলে আৰু ঈমান আনিলে, নিশ্চয় তোমাৰ ৰব ইয়াৰ পিছতো পৰম ক্ষমাশীল, পৰম দয়ালু।\nআৰু যেতিয়া মুছাৰ খং প্ৰশমিত হ’ল, তেতিয়া তেওঁ ফলকসমূহ তুলি ল’লে। যিসকলে নিজ প্ৰতিপালকক ভয় কৰে সিহঁতৰ বাবে সেই ফলকসমূহত যি লিখা আছিল সেয়া আছিল হিদায়ত আৰু ৰহমত।\nআৰু মুছাই তেওঁৰ সম্প্ৰদায়ৰ পৰা সত্তৰ জন লোকক আমাৰ নিৰ্ধাৰিত স্থানত একত্ৰিত হোৱাৰ বাবে মনোনীত কৰিলে। তাৰ পিছত সিহঁতে যেতিয়া ভূমিকম্পৰ দ্বাৰা আক্ৰান্ত হ’ল, তেতিয়া মুছাই ক’লে, ‘হে মোৰ ৰব! তুমি ইচ্ছা কৰিলে আগতেই ইহঁতক আৰু মোকো ধ্বংস কৰিব পাৰিলাহেঁতেন, আমাৰ মাজৰ নিৰ্বোধসকলে যি কৰিছে সেই বাবে তুমি আমাক ধ্বংস কৰিবানে? এইটো হৈছে কেৱল তোমাৰ পৰীক্ষা, যিটোৰ দ্বাৰা তুমি যাক ইচ্ছা বিপথগামী কৰা আৰু যাক ইচ্ছা তুমি সৎপথত পৰিচালিত কৰা। তুমিয়েই আমাৰ অভিভাৱক; সেয়ে তুমি আমাক ক্ষমা কৰা আৰু আমাৰ প্ৰতি দয়া কৰা। ক্ষমাশীলসকলৰ ভিতৰত তুমিয়েই শ্ৰেষ্ঠ’।\n‘আৰু তুমি আমাৰ বাবে এই পৃথিৱীত কল্যাণ লিখি দিয়া আৰু আখিৰাততো। নিশ্চয় আমি তোমাৰ ওচৰলৈ উভতি আহিছো’। আল্লাহে ক’লে, ‘মোৰ শাস্তি যাক ইচ্ছা দি থাকো আৰু মোৰ দয়া- সেয়াতো প্ৰত্যেক বস্তুকেই আৱৰী আছে। গতিকে মই সেইটো লিখি দিম কেৱল সিহঁতৰ বাবে যিসকলে তাক্বৱা অৱলম্বন কৰে, যাকাত প্ৰদান কৰে আৰু আমাৰ আয়াতসমূহত বিশ্বাস স্থাপন কৰে’।\nযিসকলে অনুসৰণ কৰে ৰাছুলৰ, উম্মী নবীৰ, যাৰ উল্লেখ সিহঁতে সিহঁতৰ ওচৰত থকা তাওৰাত আৰু ইঞ্জীলত লিপিবদ্ধ পায়, যিজনে সিহঁতক সৎ কামৰ আদেশ দিয়ে, অসৎকৰ্মৰ পৰা নিষেধ কৰে, সিহঁতৰ বাবে পৱিত্ৰ বস্তু হালাল কৰে আৰু অপৱিত্ৰ বস্তু হাৰাম কৰে। আৰু সিহঁতক সিহঁতৰ ওপৰত থকা বোজাৰ পৰা আৰু শৃংখলৰ পৰা মুক্ত কৰে। সেয়ে যিসকলে তেওঁৰ প্ৰতি ঈমান আনে, তেওঁক সন্মান কৰে, তেওঁক সহায় কৰে আৰু যি নূৰ তেওঁৰ প্ৰতি অৱতীৰ্ণ হৈছে সেইটোৰ অনুসৰণ কৰে, তেওঁলোকেই সাফল্যমণ্ডিত।\nকোৱা, ‘হে মানৱ! নিশ্চয় মই তোমালোক সকলোৰে প্ৰতি আল্লাহৰ ৰাছুল, যিজন আকাশসমূহ আৰু পৃথিৱীৰ সাৰ্বভৌমত্বৰ অধিকাৰী। তেওঁৰ বাহিৰে আন কোনো সত্য ইলাহ নাই; তেৱেঁই জীৱন দান কৰে আৰু তেৱেঁই মৃত্যু ঘটায়। সেয়ে তোমালোকে ঈমান আনা আল্লাহৰ প্ৰতি আৰু তেওঁৰ ৰাছুল উম্মী নবীৰ প্ৰতি যিজনে আল্লাহ আৰু তেওঁৰ বাণীসমূহত ঈমান পোষণ কৰে; আৰু তোমালোকে তেওঁৰ অনুসৰণ কৰা যাতে তোমালোকে হিদায়ত প্ৰাপ্ত হোৱা’।\nআৰু মুছাৰ সম্প্ৰদায়ৰ ভিতৰত এনেকুৱা দলো আছে যিসকলে আনক ন্যায়ভাৱে পথ দেখুৱায় আৰু সেই অনুযায়ী (বিচাৰত) ইনচাফ কৰে।\nআৰু সিহঁতক আমি বাৰটা গোত্ৰত বিভক্ত কৰিছো। মুছাৰ সম্প্ৰদায়ে যেতিয়া তেওঁৰ ওচৰত পানী বিচাৰিলে, তেতিয়া আমি তেওঁৰ প্ৰতি অহী প্ৰেৰণ কৰিলো, ‘তোমাৰ লাখুটিডালেৰে শিলত আঘাত কৰা’; ফলত তাৰ পৰা বাৰটা ঝৰ্ণাৰ উৎপত্তি হ’ল। প্ৰত্যেক গোত্ৰই নিজ নিজ পানী খোৱা স্থান নিৰ্ণয় কৰি ল’লে। আৰু আমি মেঘৰ দ্বাৰা সিহঁতৰ ওপৰত ছাঁ কৰি দিছিলো আৰু সিহঁতৰ ওপৰত আমি মান্না আৰু ছালৱা অৱতীৰ্ণ কৰিছিলো। (কৈছিলো) ‘তোমালোকক যি জীৱিকা দান কৰিছো তাৰ পৰা পৱিত্ৰ বস্তু খোৱা’। সিহঁতে আমাৰ প্ৰতি কোনো অন্যায় কৰা নাছিল, বৰং সিহঁতে নিজেই নিজৰ ক্ষতি সাধন কৰিছে।\nআৰু স্মৰণ কৰা, যেতিয়া সিহঁতক কোৱা হৈছিল, ‘তোমালোকে এই জনপদত বাস কৰা আৰু য’ৰ পৰা ইচ্ছা খোৱা লগতে কোৱা, ‘হিত্তাতুন’ (ক্ষমা বিচাৰো) আৰু নতশিৰে দুৱাৰেৰে প্ৰৱেশ কৰিবা; আমি তোমালোকৰ অপৰাধসমূহ ক্ষমা কৰিম। নিশ্চয় আমি সৎকৰ্মশীলসকলক অধিক দান কৰিম’।


Assam Police Admit Card Related two Important New Notification 2020 - CareerAssamJobs.Com\nAdmit Card Assam Career Assam Police Admit Card Related two Important New Notification 2020\nAssam Police Admit Card Related two Important New Notification 2020\nby Admin on August 10, 2020 in Admit Card, Assam Career\nAssam Police Important Notice 2020 :\nAssam Police has released two important notification regarding Assam Police Constable AB/UB Admit Download 2020.\nThe notifications are as follows :-\nNotification : I\nThose Candidates who have applied twice or applied separately for AB/UB constables and got two admit cards must produce both admit cards on first day of Their PST/PET test at the Centre. Ifacandidate attempts to appear twice with different admit cards, his,her candidates will be cancelled forthwith for both dates.\n[ যিসকল প্ৰাৰ্থীয়ে AB আৰু UB কনিষ্টবলৰ বাবে দুবাৰ আবেদন কৰিছিল বা পৃথক পৃথকভাবে আবেদন কৰিছিল আৰু দুখন প্ৰৱেশ পত্র পাইছে, তেওঁলোকে দুয়োখন প্ৰৱেশ পত্র PST/PET পৰীক্ষা প্ৰথম দিনা প্ৰদৰ্শন কৰা বাধ্যতামূলক । যদি কোনোবা প্ৰাৰ্থীয়ে বেলেগ বেলেগ প্ৰৱেশ পত্রৰ সৈতে দুবাৰ অৱৰ্তীন হোৱাৰ চেষ্টা কৰে তেওঁৰ প্ৰাৰ্থীত্ব দুয়োটা তাৰিখৰ বাবে বাতিল কৰা হব।]\nNotification : II\nThose candidates who are having problem with their photograph and Signature at the time of downloading E-Admit Card are requested to re-download their E-Admit Card again.\n[ যিসকল পৰীক্ষাৰ্থীয়ে এডমিট কাৰ্ড ডাউনলোড কৰাৰ সময়ত ফটো আৰু স্বাক্ষৰ সম্বন্ধীয় অসুবিধাৰ সন্মুখীন হৈছিল তেওঁলোকে নিজৰ এডমিত কাৰ্ড সমূহ শুদ্ধকৈ পুনৰ ডাউনলোড কৰক ]\nPhone = 6913649611\nWhats App = 7636071991\nEmail = abubhelpline@gmail.com


হোষ্টেল – ১ (নমতা বিয়া) | Parikrama\nIf I could putasmile on your face, my objective has been achieved.\nহোষ্টেল – ১ (নমতা বিয়া)\nPosted on July 18, 2013 by Antim Jyoti Das Standard\tSANKARDEV ACADEMY, NALBARI ত হায়াৰ চেকেণ্ডাৰী পঢ়ি থকা সময়ৰ কথা । সেই সময়ত আমি বৰ বিয়া প্ৰেমী আছিলো । মানে আমি বিয়া কৰোৱাৰ কথাকোৱা নাই বেলেগৰ বিয়া খোৱাৰ কথা কৈছো । এষাৰ কথা আছে নহয় “এনেই বুঢ়ী নাচনি,তাতে নাতিয়েকৰ বিয়া” আমাৰ ক্ষেত্ৰত – “এনেই হোষ্টেলৰ চলি খকুৱা, তাতে নলবাৰীৰ বিয়া”। নলবাৰীৰ বিয়াৰ ৰভা যদিও সৰু খানা কিন্তু একদম জবৰদস্ত । আমি আছিলো হোষ্টেলৰ শান্তি নোহোৱা জীৱ । কাৰ পৰা কেনেকৈ খাব পাৰি সেই চিন্তাই অনবৰতে মাথাত খুন্দিয়াই থাকে । বহাগ মাহৰ কথাটো অলপ বেলেগ, মানে বিয়াৰ চিজন যে ! গৰম বতৰৰ কাৰণে ৱাৰ্ডেন ও নাথাকে তাৰেই সোণালী সুযোগত বিয়া বুলি যাও আৰু ! মাজে মাজে ঠাকুৰে অলপ ঝেং দিছিল -ঔ কত যোৱা তোমালোকে এই ৰাতি? শৰ্মা চাৰ (কো-অৰ্ডিনেটৰ) ক কৈ দিম কিন্তু? আমিও আছিলো নাছোৰবান্দা । যাম বুলি ওলাইছো যামেই কোনো কিন্তু নাই ঠাকুৰকো জোচ ত কৈছিলো কোন শৰ্মা ছাৰ বে ! ক’ব ক’ব ! সেইবুলি আমি একদম বিয়াৰ ৰিচিপচন কৰা ঠাই পাও গৈ । তাৰ ভিতৰত অন্যতম আছিল প্ৰেমদা হোটেল । গৈয়ে দাঁতৰ কাম ষ্টাৰ্ত কৰি দিওঁ ! দুপাৰি দাঁতৰে মাংসৰ পিছ ত কামোৰ মাৰি ! উফ ! কি অপূৰ্ব সোৱাদ ! নাই নোৱাৰি, দাদা এক দৰ্জন পুৰি দিবছোন ! যেন আমাৰ পেট নহয় ধান থোৱা দুলি হে ! খাই লৈ দৰাক আশীৰ্বাদ দি সিংহৰ দৰে জপিয়াই জপিয়াই বিচনা পাওগৈ । পিছদিনা শৰ্মা চাৰৰ জেৰা। মানে আদালতত আচামী হাজিৰ হোৱাদি এপ্লিকেশ্বন হাতত লৈ প্লিজ চাৰ প্লিজ বুলি হাতে ভৰি ধৰি আৰু কেতিয়াও নাজাও বুলি মা কছম খাই আৰম্ভ কৰি দিও ! তেও নুবুঁজেহে নুবুঁজে ! তেওঁক মাথো আমাৰ গাৰ্জেনৰ ফোন নাম্বাৰ হে লাগে । আমাৰো উপাই নাই এয়াৰচেল, ভোদাফোনৰ কাষ্টমাৰ কিয়াৰ নম্বৰ মনত কৰাত লাগি যাওঁ । তেনেতে ৱাৰ্ডেন বৰা চাৰ আহি ‘ও তঁহতে’ বুলি মিছিকিয়াই হাঁহি এটা মাৰি (আমাৰো মন মে লাড্ডু ফুটা হৈ যায় ) এইবাৰ লাষ্ট চানচ্চ কিন্তু ! নেক্সট বাৰ বেডিং লৈ ওলাবি । চাৰেও কিন্তু জানে সেইখিনি যে আমাৰ ক্ষন্তেকীয়া অভিনয় হে আছিল । এনেকৈ বহাগৰ মাহটো বিয়া খাওতে গৈছিল ।এতিয়া সময় সলনি হ’ল নিমন্ত্ৰিত বিয়াত যাব হলে ও লাজে আহি নাকত ধৰে। সময়ৰ পাক চক্ৰত পৰি সকলো এতিয়া বেলেগে বেলেগে ! ভাবিলে এতিয়া বৰকৈ নষ্টালজিক হৈ যাঁও ! কি দিন আছিল ! কি হ’ল গৈ আৰু বা কি হ’ব ?\nShare this:Share on Facebook (Opens in new window)Click to share on Twitter (Opens in new window)Click to email (Opens in new window)Click to share on WhatsApp (Opens in new window)Click to share on Google+ (Opens in new window)\tBookmark the permalink.\nTwitter\tTumblr\tConnect with meView antimjyotidas’s profile on FacebookView AntimJyotiDas’s profile on TwitterView antimjyotidas’s profile on InstagramView antimjyotidas’s profile on PinterestView antimjyotidas’s profile on LinkedInView UCJ2A3_ua4H0wbFcNhQvsLGw’s profile on YouTubeView antimjyotidas’s profile on VimeoView AntimJyotiDas’s profile on Google+My TweetsMy Tweetsmy instagram photos


স্বাস্থ্য : নেমু খোৱাৰ উপকাৰিতা আমি সকলোৱে জানো, কিন্তু অপকাৰিতা জানেনে? | ASSAM TIMES POST\nস্বাস্থ্য : নেমু খোৱাৰ উপকাৰিতা আমি সকলোৱে জানো, কিন্তু অপকাৰিতা জানেনে?\nগ্রীষ্মকালত মানুহে লেমুপানী খাবলৈ পছন্দ কৰে। লগে টেঙা স্বাদযুক্ত নেমু চালাদতো প্রচুৰ ব্যৱহৃত হয়। ৫৮ গ্রাম নেমুৰ পৰা শৰীৰে ৩০ গ্রাম ভিটামিন চি পায়, যিটো স্বাস্থ্যৰ বাবে অতি উপকাৰী। কিন্তু কিছু বিশেষ স্বাস্থা অৱস্থাত নেমু খোৱাটো কেৱল ক্ষতিকাৰকে নহয়, আপোনাৰ সমস্যাও বঢ়াই তুলিব পাৰে। কেনে পৰিস্থিতিত নেমু খোৱাটো উচিত নহয় জানি লওঁ আহক।\n১) শৰীৰত ৰক্তৰ অভাৱৰ কাৰণে কিছু লোকক আয়ৰন টেবলেট খোৱাৰ পৰামর্শ দিয়া হয়। বিশেষকৈ গর্ভাৱস্থাত মহিলাসকলে আয়ৰনৰ বড়ি খাব লাগে৷ কিন্তু এই ওষধ খোৱাৰ পিছত ভুলতো নেমু নাখাব।\n২) পেটত আলচাৰৰ সমস্যা থাকিলে একেবাৰে নেমু নাখাব। ইয়াত থকা এচিডে আপোনাৰ সমস্যা বৃদ্ধি কৰিব পাৰে।\n৩) দাঁতত ঠাণ্ডা আৰু গৰম লগাৰ সমস্যা থাকিলেও নেমু নাখাব। ইয়াত থকা চাইট্রিক এচিডে দাঁতৰ এনামেলৰ ক্ষতি কৰে। আনহাতে, ব্রাছ কৰাৰ পিছতেই নেমুপানী খালেলে দাঁত দুর্বল হৈ পৰিব পাৰে।\n৪) বহুতেই শৰীৰক ডিটক্স বা ওজন কমোৱাৰ বাবে পুৱা খালী পেটত নেমুপানী খায়৷ কিন্তু ই এচিডিটিৰ সমস্যা সৃষ্টি কৰিব পাৰে। আনহাতে, যদি ইতিমধ্যেই এচিডিটিৰ সমস্যাত ভুগি আছে, তেন্তে ই পেটত ক্ষতৰ সৃষ্টি কৰিব পাৰে। এনে পৰিস্থিতিত খালী পেটত নেমু নাখাব।\n৫) আম্লিক হোৱাৰ কাৰণে মুখৰ আলচাৰত আক্রান্ত ব্যক্তিসকলে নেমু খোৱা উচিত নহয়। ই প্রদাহ আৰু জ্বালা সৃষ্টি কৰিব পাৰে। এনে পৰিস্থিতিত যদি শীঘ্রেই মুখৰ আলচাৰৰ পৰা মুক্তি পাব বিচাৰে তেন্তে অবিলম্বে নেমুপানী খোৱাটো বন্ধ কৰক।\n৬) নেমু দি গাখীৰ, অমিতা, ৰঙা মাংস, দৈ, বিলাহী, দুগ্ধজাত খাদ্য নাখাব। নেমুত থকা চাইট্রিক এচিড এইবোৰৰ সৈতে মিহ লিহৈ শৰীৰত বিৰূপ প্রভাৱ পেলায়। ই গেছ, এচিডিটি, হজম সংক্রান্তীয় সমস্যাৰ সৃষ্টি কৰিব পাৰে।\n৭) নেমু ছালৰ বাবে উপকাৰী৷ কিন্তু ইয়াক প্ৰত্যক্ষভাৱে ছালত লগোৱা উচিত নহয়। বিশেষকৈ সংবেদনশীল ছাল থকাসকলে। চাইট্রিকযুক্ত হোৱাত ই ছালত জ্বলা আৰু ব্রণৰ সমস্যা সৃষ্টি কৰিব পাৰে।\nTotal views : 2981528


Twinblok Trio in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Twinblok Trio ar byavahar, ppali, parshwakriya, upkaar, kriya-pratikriya aaru satarkatabani\nTwinblok Trio ৰ লাভ আৰু ব্যৱহাৰসমূহ- Twinblok Trio Benefits & Uses in Assamese- Twinblok Trio ar laabh aaru byavaharsamuh\nTwinblok Trio ৰ পালি আৰু সেয়া কেনেদৰে ল'ব- Twinblok Trio Dosage & How to Take in Assamese - Twinblok Trio ar paali aaru xeya kenedore lobo\nTwinblok Trio ৰ পাৰ্শ্চক্ৰিয়াসমূহ- Twinblok Trio Side Effects in Assamese- Twinblok Trio ar parshwakriyasamuh\nTwinblok Trio সংক্ৰান্ত সতৰ্কতাবাণীসমূহ- Twinblok Trio Related Warnings in Assamese- Twinblok Trio xonkranta xatarkatabanisamuh\nঅইন দৰৱৰ সৈতে Twinblok Trioৰ গুৰুতৰ ক্ৰিয়া-প্ৰতিক্ৰিয়া- Severe Interaction of Twinblok Trio with Other Drugs in Assamese- Oinor xoite Twinblok Trio ar gurutor kriya-pratikriya\nTwinblok Trio মতভেদসমূহ- Twinblok Trio Contraindications in Assamese- Twinblok Trio nishedhsamuh\nTwinblok Trio ৰ বিষয়ে সততে সোধা প্ৰশ্নসমূহ- Frequently asked Questions about Twinblok Trio in Assamese- Twinblok Trio ar bikhoye satate xodha prashnasamuh\nখাদ্য আৰু মদৰ সৈতে Twinblok Trio ক্ৰিয়া-প্ৰতিক্ৰিয়া- Twinblok Trio Interactions with Food and Alcohol in Assamese- khadya aaru modor xoite Twinblok Trio kriya-pratikriya\nTwinblok Trio ৰ লাভ আৰু ব্যৱহাৰসমূহ - Twinblok Trio Benefits & Uses in Assamese - Twinblok Trio ar laabh aaru byavaharsamuh\nTwinblok Trio তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nTwinblok Trio ৰ পালি আৰু সেয়া কেনেদৰে ল'ব - Twinblok Trio Dosage & How to Take in Assamese - Twinblok Trio ar paali aaru xeya kenedore lobo\nTwinblok Trio-ৰ উপাদানসমূহ - Twinblok Trio Active Ingredients in Assamese - Twinblok Trio-ar upadaansamuh\nTwinblok Trio ৰ পাৰ্শ্চক্ৰিয়াসমূহ - Twinblok Trio Side Effects in Assamese - Twinblok Trio ar parshwakriyasamuh\nগৱেষণাৰ ভিত্তিত, Twinblok Trio ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nTwinblok Trio সংক্ৰান্ত সতৰ্কতাবাণীসমূহ - Twinblok Trio Related Warnings in Assamese - Twinblok Trio xonkranta xatarkatabanisamuh\nTwinblok Trio-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাৰ ক্ষেত্ৰত Twinblok Trio ৰ সুৰক্ষাৰ বিষয়ে এতিয়ালৈকে কোনো গৱেষনা কৰা হোৱা নাই। গতিকে গৰ্ভৱতী মহিলাৰ ওপৰত ইয়াৰ প্ৰভাবৰ বিষয়ে জনা নযায়।\nTwinblok Trio-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ক্ষেত্ৰত Information about safety of Twinblok Trio ৰ সুৰক্ষাৰ বিষয়ে কোনো তথ্য উপলব্ধ নহয় কাৰণ এইটো বিষয়ৰ ওপৰত এতিয়ালৈকে কোনো বৈজ্ঞানিক গৱেষনা কৰা হোৱা নাই।\nবৃক্কত Twinblok Trio কি প্ৰভাৱ দেখা গৈছে?\nTwinblok Trioৰ পাৰ্শ্ব-প্ৰতিক্ৰিয়াই কেতিয়াবাহে বৃক্ক ক প্ৰভাবিত কৰে।\nযকৃতত Twinblok Trio কি প্ৰভাৱ দেখা গৈছে?\nTwinblok Trioৰ পাৰ্শ্ব-প্ৰতিক্ৰিয়াই কেতিয়াবাহে কলিজা ক প্ৰভাবিত কৰে।\nহৃদযন্ত্ৰৰ ক্ষেত্ৰত Twinblok Trio ৰ কি প্ৰভাৱ দেখা গৈছে?\nTwinblok Trio গ্ৰহণ কৰাৰ পিছত হৃদয় ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nঅইন দৰৱৰ সৈতে Twinblok Trioৰ গুৰুতৰ ক্ৰিয়া-প্ৰতিক্ৰিয়া - Severe Interaction of Twinblok Trio with Other Drugs in Assamese - Oinor xoite Twinblok Trio ar gurutor kriya-pratikriya\nTwinblok Trio তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nTwinblok Trio মতভেদসমূহ - Twinblok Trio Contraindications in Assamese - Twinblok Trio nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Twinblok Trio লোৱা অনুচিত যাতে -\nTwinblok Trio ৰ বিষয়ে সততে সোধা প্ৰশ্নসমূহ - Frequently asked Questions about Twinblok Trio in Assamese - Twinblok Trio ar bikhoye satate xodha prashnasamuh\nএই Twinblok Trio-এ অভ্য়াস বা নিচাৰ সৃষ্টি কৰে নেকি?\nনহয়, Twinblok Trioয়ে অভ্যাসৰ সৃষ্টি নকৰে।\nTwinblok Trio আপোনাক টোপনি নলগায় বা তন্দ্ৰাচ্ছন্ন নকৰে। আপুনি মেচিন আদি চলাব পাৰে।\nহয়, কিন্তু ডাক্তৰৰ পৰামৰ্শ মতেহে Twinblok Trio লওক।\nTwinblok Trio য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Twinblok Trio ক্ৰিয়া-প্ৰতিক্ৰিয়া - Twinblok Trio Interactions with Food and Alcohol in Assamese - khadya aaru modor xoite Twinblok Trio kriya-pratikriya\nখাদ্য আৰু Twinblok Trioৰ ক্ৰিয়া-প্ৰতিক্ৰিয়া\nখাদ্যৰ সৈতে Twinblok Trio লোৱাটোৱে একো সমস্যাৰ সৃষ্টি নকৰে।\nমদ আৰু Twinblok Trioৰ মাজৰ প্ৰতিক্ৰিয়া\nগৱেষণাৰ অভাৱ হেতুকে, মদৰ সৈতে Twinblok Trio লোৱাৰ পাৰ্শ্চক্ৰিয়াৰ বিষয়ে তথ্য নাই।


Akhil Gogoi | ‘বিজেপি ব্লেকমেইলিঙৰ চৰকাৰ, মুখ্যমন্ত্ৰীৰ নৈতিকতা নাই’ – শশীকান্তৰ ঘৰত মুখ্যমন্ত্ৰীৰ উপস্থিতিক লৈ প্ৰতিক্ৰিয়া অখিল গগৈৰ– News18 assam\nAkhil Gogoi | ‘বিজেপি ব্লেকমেইলিঙৰ চৰকাৰ, মুখ্যমন্ত্ৰীৰ নৈতিকতা নাই’ – শশীকান্তৰ ঘৰত মুখ্যমন্ত্ৰীৰ উপস্থিতিক লৈ প্ৰতিক্ৰিয়া অখিল গগৈৰ\nকংগ্ৰেছ–AIUDF কেনেকুৱা দল বুজিব নোৱাৰি বুলি মন্তব্য কৰি অখিল গগৈয়ে আৰু কয় যে কংগ্ৰেছৰ নিজৰ মানুহ গৈ আছে তথাপি ৰখাব পৰা নাই।\nLast Updated : March 20, 2022, 11:59 IST\nশশী কান্ত দাসৰ গৃহত মুখ্যমন্ত্ৰীৰ উপস্থিতিক লৈ অখিল গগৈৰ প্ৰতিক্ৰিয়া। অখিল গগৈয়ে কয়, ‘‘সংসদীয়া ৰাজনীতিৰ কাৰণে এয়া গৰ্হিত কাৰ্য। মুকলি বজাৰত বিধায়ক কিনা–বেচা কৰিছে মুখ্যমন্ত্ৰীয়ে। সমস্ত মূল্যবোধক ধ্বংস কৰিছে হিমন্ত বিশ্ব শৰ্মাই। যিজন বিক্ৰী হয় তেওঁ মানুহ নে অইন কিবা। বিবেকবান মানুহৰ বাবে এয়া লজ্জাজনক। মানুহ–অমানুহৰ মাজত পাৰ্থক্য নাইকীয়া হৈছে।’’\n‘‘ৰূপজ্যোতি–সুশান্ত বিজেপিত অহা মানে সমষ্টিটো সোণৰ হৈ গ’ল নেকি? ব্যক্তিগত লাভৰ বাবে দল সলনি কৰিছে কংগ্ৰেছ বিধায়কে। শাসক দলৰ নেতাই ব্লেকমেইলিং কৰিব বিচাৰে। বিজেপি ব্লেকমেইলিঙৰ চৰকাৰ। মুখ্যমন্ত্ৰীগৰাকীৰ নৈতিকতা নাই।’’ – মন্তব্য শিৱসাগৰৰ বিধায়কগৰাকীৰ।\nকংগ্ৰেছ–AIUDF কেনেকুৱা দল বুজিব নোৱাৰি বুলি মন্তব্য কৰি অখিল গগৈয়ে আৰু কয় যে কংগ্ৰেছৰ নিজৰ মানুহ গৈ আছে তথাপি ৰখাব পৰা নাই। বিৰোধী নেতাসকলে কিয় নিজৰ দল মানুহক ৰখাব পৰা নাই? এনে বিধায়কক জনতাৰ আদালতত বিচাৰ কৰিব লাগে। এনে ৰাজনীতি কোনেও কৰা উচিত নহয়। দেশৰ অৰ্থনীতি, ৰাজনীতি, সমাজনীতিৰ বাবে এয়া ভয়ংকৰ। নিলাজ মানুহৰ কোনো সংজ্ঞা নাই। মুখ্যমন্ত্ৰীয়ে দুষ্ট, লাজলগা কাৰ্যৰ পৰা আঁতৰি আহক।\nFirst published: March 20, 2022, 11:59 IST


pm-narendra-modi-to-launch-ujjwala-2-0-on-aug-10-hand-over-lpg-connections-skd– News18 assam\nHome » photogallery » nation »Narendra Modi : সম্পূৰ্ণ বিনামূলীয়াকৈ গেছ চিলিণ্ডাৰ! আজি উজ্জ্বলা–২.০ৰ উদ্বোধন কৰিব নৰেন্দ্ৰ মোদীয়ে\nNarendra Modi : সম্পূৰ্ণ বিনামূলীয়াকৈ গেছ চিলিণ্ডাৰ! আজি উজ্জ্বলা–২.০ৰ উদ্বোধন কৰিব নৰেন্দ্ৰ মোদীয়ে\n২০১৬ চনত প্ৰথমবাৰ উজ্জ্বলা যোজনা আৰম্ভ হয়। সেইবাৰ দৰিদ্ৰ সীমাৰেখাৰ তলৰ ৫ কোটি মহিলাক এই যোজনাৰ আঁতালৈ অনাৰ লক্ষ্য আছিল।\n| August 10, 2021, 11:28 IST\nমঙলবাৰে দুপৰীয়া উত্তৰ প্ৰদেশত উজ্জ্বলা যোজনাৰ দ্বিতীয় সংস্কৰণ আনুষ্ঠানিকভাৱে উদ্বোধন কৰিব প্ৰধানমন্ত্ৰী নৰেন্দ্ৰ মোদীয়ে। এই ভাৰ্ছুৱেল অনুষ্ঠানত এই আঁচনিৰ হিতাধিকাৰীসকলৰ সৈতেও কথা পাতিব মোদীয়ে। সোমবাৰে সন্ধিয়া টুইট কৰি এই ঘোষণা কৰিছে স্বয়ং প্ৰধানমন্ত্ৰীগৰাকীয়ে। অৱশ্যে প্ৰধানমন্ত্ৰী কাৰ্যালয়ৰ ফালৰ পৰা পূৰ্বেই এই বিষয়ে জনোৱা হৈছিল।\nদেওবাৰে এক প্ৰেছ বিজ্ঞপ্তিত প্ৰধানমন্ত্ৰী কাৰ্যালয়ে জনাইছিল, মঙলবাৰে দুপৰীয়া চাৰে ১২টা বজাত ভিডিঅ’ কনফাৰেন্সৰ জৰিয়তে উত্তৰ প্ৰদেশৰ মাহোবা জিলাত প্ৰধানমন্ত্ৰী উজ্জ্বলা যোজনাৰ দ্বিতীয় সংস্কৰণৰ উদ্বোধন কৰিব মোদীয়ে।\nসোমবাৰে সন্ধিয়া টুইটত মোদীয়ে লিখিছিল, ‘দেশৰ উন্নয়নৰ পথত ১০ আগষ্ট দিনটো বিশেষ দুপৰীয়া চাৰে ১২টা বজাত উত্তৰ প্ৰদেশৰ মাহোবাৰ মানুহৰ হাতত তুলি দিয়া হ’ব উজ্জ্বলা যোজনাৰ দ্বিতীয় সংস্কৰণৰ এলপিজি সংযোগ। এই আঁচনিৰ হিতাধিকাৰীসকলৰ সৈতেও কথা–বাৰ্তা হ’ব।’\nপ্ৰধানমন্ত্ৰী কাৰ্যালয়ৰ পৰা জনোৱা হৈছে, উজ্জ্বলা যোজনাৰ দ্বিতীয় সংস্কৰণৰ আওতাত বিনামূলীয়া ৰন্ধন গেছৰ সংযোগৰ উপৰি এটাকৈ হয়প্লেট পাব দৰিদ্ৰ মহিলাসকলে। লগতে প্ৰথমবাৰৰ এলপিজি চিলিণ্ডাৰো বিনামূলীয়াকৈ দিয়া হ’ব। তদুপৰি এই আঁচনিত নাম অন্তৰ্ভুক্ত কৰাৰ প্ৰক্ৰিয়াও সৰল কৰা হৈছে।\nউজ্জ্বলা যোজনাৰ দ্বিতীয় সংস্কৰণত নামমাত্ৰ নথি–পত্ৰ দেখুৱাই বিনামূলীয়া ৰন্ধন গেছ লাভ কৰিব দৰিদ্ৰ সীমাৰেখাৰ তলত থকা পৰিয়ালৰ মহিলাসকলে।


madhya-pradesh-viral-video-man-posing-for-video-dies-after-being-hit-by-train-skd– News18 assam\nViral Video: ৰে’ল লাইনৰ কাষত ষ্টাণ্ট! ভিডিঅ’ শ্বুট কৰিবলৈ গৈ ৰে’লৰ খুন্দাত মৰ্মান্তিক মৃত্যু যুৱকৰ!\nসকলো পাহৰি দুঃসাহসিক ভিডিঅ’ বনোৱাত ব্যস্ত দুই বন্ধু। ৰে’লৰ চালকে বহুবাৰ হৰ্ণ দিয়াৰ পিছতো কোনো লাভ নহ’ল।\nLast Updated : November 23, 2021, 09:04 IST\nৰে’ল লাইনৰ সমীপত ভিডিঅ’ শ্বুট কৰিবলৈ গৈ মৰ্মান্তিক মৃত্যু এজন যুৱকৰ। মধ্য প্ৰদেশৰ হোশাঙ্গাবাদ জিলাত সংঘটিত হৈছে এই কৰুণ ঘটনা। এই ভিডিঅ’ ভাইৰেল হৈ পৰিছে সামাজিক মাধ্যমত।\nভাইৰেল ভিডিঅ’ত দেখা গৈছে যে পিছফালৰ পৰা এখন ৰে’ল আহি আছে। সেই সময়তে কেমেৰাৰ সন্মুখত প’জ দিয়াত ব্যস্ত হৈ পৰিছে এজন যুৱক। যেন কোনো ভয়–শংকা নাই। আৰক্ষীয়ে জনাইছে যে এজন বন্ধুক লৈ যুৱকজন গৈছিল শাৰাদ্দেভ বাবা অঞ্চললৈ।\nসকলো পাহৰি দুঃসাহসিক ভিডিঅ’ বনোৱাত ব্যস্ত দুই বন্ধু। ৰে’লৰ চালকে বহুবাৰ হৰ্ণ দিয়াৰ পিছতো কোনো লাভ নহ’ল। প’জ দিয়াৰ সময়তে ঘটিল মৰ্মান্তিক ঘটনাটো। ৰে’লৰ খুন্দাত কেইবাফুট দূৰৈত পৰিলগৈ যুৱকজন। লগে লগে তেওঁক হাস্পতাললৈ লৈ যোৱা হয় যদি মৃত বুলি ঘোষণা কৰে চিকিৎসকে।\nঘটনাটো সংঘটিত হয় সোমবাৰে বিয়লি। ষ্টাণ্ট ভিডিঅ’ ছচিয়েল মিডিয়াত আপলোড কৰি চমক দিয়াই আছিল যুৱকজনৰ উদ্দেশ্য। কিন্তু ইয়াৰ পৰিণতি হ’লগৈ ভয়ংকৰ। ভিডিঅ’ ভাইৰেল হ’ল, কিন্তু মৃত্যুক সাবটি ল’লে যুৱকজনে। মৃত যুৱকজনৰ নাম সঞ্জু চৌৰে বুলি জনাইছে আৰক্ষীয়ে।\nFirst published: November 23, 2021, 09:04 IST


ক'ৰ'নাৰ সংক্ৰমণৰ প্ৰতি লক্ষ্য ৰাখি চলিত বৰ্ষত অনুষ্টুপীয়াকৈ অনুষ্ঠিত হ'ব অম্বুবাচী মহোৎসৱ\nক’ৰ’নাৰ সংক্ৰমণৰ প্ৰতি লক্ষ্য ৰাখি চলিত বৰ্ষত অনুষ্টুপীয়াকৈ অনুষ্ঠিত হ’ব অম্বুবাচী মহোৎসৱ\nগুৱাহাটী , June 17, 2020 4:54 pm\n”প্ৰত্যেক বছৰৰ দৰে এইবছৰও ২২ জুনৰ পৰা ২৬ জুনলৈ অম্বুবাচী মহোৎসৱ পালন কৰা হব কিন্তু বৰ্তমানৰ প্ৰতিকুল পৰিস্থিতিৰ বাবে এই বছৰ অকল ধৰ্মীয় ৰীতি নীতি খিনিহে পালন কৰা হ’ব ৷ এই মহোৎসৱ পূৰ্ব্বলেখীয়াকৈ পালন কৰিব নোৱাৰাটো বেদনাদায়ক” আজি কামাখ্যা দেৱালয়ত অনুষ্ঠিত এক সংবাদমেলত এই প্ৰকাশ কৰে দলৈ মোহিত চন্দ্ৰ শৰ্মাই ৷\n“অম্বুবাচী প্ৰবৃতিৰ সময় ৭ আহাৰ, ইং ২২ জুন সোমবাৰ পুৱা ৭:৫৩:১৫ বজাত আৰু নিবৃতিৰ সময় ১০ আহাৰ, ইং ২৫ জুন বৃহস্পতি বাৰ সময় নিশা ৮:১৬:৫৫ বজাত” দলৈ শৰ্মাই লগতে জানিবলৈ দিয়ে।\nগুৰুত্বপূৰ্ণ বিষয় এই যে অম্বুবাচী মহোৎসৱৰ সময়ছোৱাত কামাখ্যা দেৱালয় আৰু দাতি কাষৰীয়া অঞ্চল সমূহত সকলো ধৰণৰ তীৰ্থযাত্ৰী ও সাধু সন্যাসীৰ সমাগম বন্ধ থাকিব ৷ সাধু সন্যাসীৰ আগমন বন্ধ কৰাৰ বাবে নামনি কামখ্যাৰ পৰা দেৱালয়লৈ সকলো ধৰণৰ পথ যোগাযোগ ব্যৱস্থা বন্ধ থাকিব বুলি জানিব পৰা গৈছে।\nআনহাতে, কোনো সামাজিক সংগঠনকে কেম্প বনোৱা, ভাণ্ডাৰা আৰু অন্যান্য সেৱা আগবঢ়াব দিয়া নহ’ব ৷ লগতে স্থায়ী পাণ্ডা পূজাৰীৰ বাহিৰে কোনো ব্যক্তি বা অনুষ্ঠানক কামাখ্যা দেৱালয়ৰ প্ৰসাদ ৰক্তবস্ত্ৰ আদি বিতৰণৰ অনুমতি দিয়া নহয় ৷ সেয়েহে এইক্ষেত্ৰত ভক্ত সকলক সতৰ্ক হোৱাৰ বাবে আহ্বান জনায় দলৈ শৰ্মাই ৷\nক’ৰ’নাৰ সক্ৰমনৰ প্ৰতি লক্ষ্য ৰাখি ৩০ জুনলৈ বন্ধ থাকিব কামাখ্যা দেৱালয়ৰ দুৱাৰ ৷ পৰবৰ্তী সময়ত পৰিস্থিতি সাপেক্ষে দেৱালয়ৰ দুৱাৰ খোলা বা বন্ধ ৰখাৰ সিদ্ধান্ত গ্ৰহণ কৰা হব বুলিও সংবাদমেলত উল্লেখ কৰে দলৈ শৰ্মাই ৷\n৮ ডিচেম্বৰত ভাৰত বন্ধ, কোনে, কিয় দিলে এই বন্ধ?\nঅঘৰী কুকুৰৰ বাবে পুৰণি টিভিৰে অভিজিৎ দুৱৰাই সাজি উলিয়ালে বাটৰ ঘৰ\nৰাজ্যত কোভিডৰ সংক্ৰমণত মৃত্যু হোৱা লোকৰ সংখ্যা ৯৮৭ গৰাকীলৈ বৃদ্ধি; মুঠ আক্ৰান্ত ২১৩৫০৫ গৰাকী\nএকেবিধ খাদ্যলৈ ঘৰৰ দুৱাৰ মুখত হাজিৰ ৪২ জন ডেলিভাৰী বয়! কাৰণ জানিলে আচৰিত হব আপুনিও


কাবুলৰ দৰে পৰিস্থিতি হ’ব কাশ্মীৰৰঃ মেহবুবা -\nHomeৰাষ্ট্ৰীয়কাবুলৰ দৰে পৰিস্থিতি হ’ব কাশ্মীৰৰঃ মেহবুবা\nকাবুলৰ দৰে পৰিস্থিতি হ’ব কাশ্মীৰৰঃ মেহবুবা\nনতুন দিল্লীঃ জম্মু-কাশ্মীৰৰ পিপলছ ডেম’ক্ৰেটিক পাৰ্টীৰ (পিডিপি) নেতা তথা প্ৰাক্তন মুখ্যমন্ত্ৰী মেহবুবা মুফতীয়ে আফগানিস্তানৰ প্ৰসংগৰ আওতাত বিস্ফোৰক মন্তব্য প্ৰদান কৰিছে। কথাৰ প্ৰসংগত ভাৰত চৰকাৰৰ শাসনাধিষ্ঠ মোদী চৰকাৰক সতৰ্ক কৰি দিয়ে নেত্ৰীগৰাকীয়ে।\nমেহবুবা মুফতীয়ে আমেৰিকা যুক্তৰাষ্ট্ৰৰ সৈন্যই আফগানিস্তান এৰি যোৱাৰ লগে লগে দেশখনে সন্মুখীন হোৱা ভয়াৱহ পৰিস্থিতিৰ পৰা নীতিশিক্ষা ল’বলৈ মোদী চৰকাৰক আহ্বান জনাইছে। বিজেপিৰ প্ৰাক্তন সহযোগী পিপলছ ডেম’ক্ৰেটিক পাৰ্টীৰ (পিডিপি) নেতা মেহবুবা মুফতীয়ে বাৰম্বাৰ কাশ্মীৰৰ বিশেষ মৰ্যাদা ঘূৰাই অনাৰ দাবী জনাই আহিছে। তেওঁ কেন্দ্ৰক কাশ্মীৰ আৰু আনকি পাকিস্তানৰ লোকসকলৰ সৈতে একাধিকবাৰ আলোচনা কৰিবলৈও সময়ে সময়ে পৰামৰ্শ দি আহিছে।\nশেহতীয়াকৈ মোদী চৰকাৰক সম্বোধন কৰি তেওঁ কয়, ‘মই আপোনাক বাৰে বাৰে ধৈৰ্য্য পৰীক্ষা নল’বলৈ কৈ আছো। পৰিস্থিতিৰ বুজ লওক আৰু নিজকে সংশোধন কৰক। কাশ্মীৰীসকলৰ ধৈৰ্য্যৰ পৰীক্ষা নল’ব। ধৈৰ্য্যৰ বান্ধ ছিঙিলে কথা বিষম হ’ব। ‘ প্ৰাক্তন প্ৰধানমন্ত্ৰী অটল বিহাৰী বাজপেয়ীৰ দৰে কাশ্মীৰৰ বিষয়ে আলোচনা আৰম্ভ কৰিবলৈ দেশৰ প্ৰধানমন্ত্ৰী মোদীক আহ্বান মেহবুবা মুফতীৰ।\nPrevious articleহিমাচলত ভয়ংকৰ পথ দুৰ্ঘটনা, আহত ৩৫\nNext articleআফগানিস্তানত নিয়োগ বিচাৰি ২ ভাৰতীয় মহিলা কনিষ্টবলৰ আবেদন\n২০১৯ ৰ এন আৰ চিক বৈধতা বিদেশী ন্যায়াধিকৰণৰ,কি কয় মুখ্যমন্ত্ৰীয়ে?\nব্লেক মেজিক! আত্মাৰ ভয় দেখুৱাই স্বয়ম্ভু তান্ত্ৰিকে জংঘলত কিশোৰীক কৰিলে বলাৎকাৰ, মাতৃও গ্ৰেপ্তাৰ


ত্ৰিপুৰা হিংসা: UAPA ৰ আওতাত গ্ৰেপ্তাৰ হোৱা সাংবাদিক আৰু নাগৰিকক সুৰক্ষা উচ্চতম ন্যায়ালয়ৰ\nত্ৰিপুৰাৰ হিংসাত্মক পৰিস্থিতিৰ বিৰুদ্ধে অৱস্থান লোৱাৰ পিছতে ত্ৰিপুৰা চৰকাৰে দমনমূলকভাৱে UAPA জাপি দিয়া সাংবাদিক তথা অন্য লোকসকলক গ্ৰেপ্তাৰৰ সন্মুখীন হোৱাৰ পৰা সুৰক্ষা দিব উচ্চতম ন্যায়ালয়ে। মুখ্য ন্যায়াধীশ এন.ভি. ৰমনা আৰু ন্যায়াধীশ ডি.ৱাই. চন্দ্ৰচূড় আৰু সূৰ্য কান্তৰ বিচাৰপীঠে কয় এই সম্পৰ্কত কয়, “জাননী জাৰি কৰক। কোনো বলপূৰ্বক পদক্ষেপ গ্ৰহণ কৰা উচিত নহয়।”\nআৱেদনকাৰীসকলক প্ৰতিনিধিত্ব কৰা অধিবক্তা প্ৰশান্ত ভূষণে দাখিল কৰিছিল যে ৰাজ্যখনত সংঘটিত হিংসাৰ সন্দৰ্ভত অধিবক্তাসকলে তথ্য অনুসন্ধানৰ বাবে যোৱাৰ পিছত তেওঁলোকৰ বিৰুদ্ধে এজাহাৰ দাখিল কৰা হৈছিল। বিচাৰপীঠে ৰাজ্যখনৰ পৰা এই সন্দৰ্ভত প্ৰতিক্ৰিয়া বিচাৰিবলৈ সিদ্ধান্ত লয়।\n১১ নৱেম্বৰত উচ্চতম ন্যায়ালয়ে ত্ৰিপুৰা আৰক্ষীৰ কেইবাজনো উকীল, কৰ্মী আৰু সাংবাদিক শ্যাম মীৰা সিঙৰ বিৰুদ্ধে বেআইনী কাৰ্যকলাপ (প্ৰতিৰোধ) আইন (UAPA) প্ৰয়োগ কৰাৰ সিদ্ধান্তক প্ৰত্যাহ্বান জনোৱা এক আবেদনৰ আজি বিচাৰপীঠে শুনানি গ্ৰহণ কৰে।\nআৱেদনকাৰীসকলে উল্লেখ কৰিছিল যে ২০২১ চনৰ অক্টোবৰ মাহৰ শেষৰ ফালে ত্ৰিপুৰাত মুছলমান সংখ্যালঘুসকলৰ বিৰুদ্ধে ৰাজনৈতিক হিংসাৰ সন্দৰ্ভত সংবিধানৰ ৩২ নং অনুচ্ছেদৰ অধীনত এই আবেদন দাখিল কৰা হৈছে।\nশেহতীয়াকৈ, ত্ৰিপুৰা আৰক্ষীয়ে এজন সাংবাদিক আৰু অন্যান্য কৰ্মীৰ বিৰুদ্ধে UAPAৰ অধীনত দণ্ডনীয় অপৰাধৰ বাবে গোচৰ ৰুজু কৰিছিল। আৱেদনকাৰী – মুকেশ, আনছাৰুল হক আনছাৰী, আৰু শ্যাম মীৰা সিঙে তেওঁলোকৰ বিৰুদ্ধে পঞ্জীয়ন কৰা FIR বাতিল কৰিবলৈ উচ্চতম ন্যায়ালয়ত আবেদন কৰিছিল।


বৰখেলীয়া পন্থৰ ৰাতিসেৱা অনুষ্ঠান আৰু চিয়াগীত-ধীৰেন শইকীয়া - সাহিত্য ডট অৰ্গ\nশ্ৰীমন্ত শংকৰদেৱ গুৰুজনাৰ আগৰপৰাই অসমত বৰখেলীয়া, পূৰ্ণধৰীয়া, পুথিনেছীয়া, কেউলীয়া, কৰণীপতা আদি কেইবাটাও আধ্যাত্মিক ধাৰা আছিল বুলি জনা যায়৷ কিন্তু এই ধৰ্মীয় ধাৰাসমূহৰ বিষয়ে আজিৰ প্ৰজন্মই বিশেষ একো নাজানে৷ চতুৰ্দশ শতিকাৰ পৰাই অসম, বিহাৰ আৰু পশ্চিমবংগৰ ঠাইবিশেষে বৌদ্ধ ধৰ্ম প্ৰভাৱিত এইবোৰ অৰীতিয়া পন্থা চলি আহিছে বুলি জনা যায়৷ আনহাতে বৈষ্ণৱ আন্দোলনৰ প্ৰভাৱেও এই বৰখেলীয়া পন্থটোক ভালেখিনি প্ৰভাৱিত কৰিছে৷ ইয়াত শংকৰ-মাধৱৰ দুই এক সদাচাৰ গীত-পদৰ অন্তৰ্ভুক্তি দেখা যায়৷ সহজ ভাষাত ক’বলৈ হ’লে — বুদ্ধদেৱৰ মৃত্যুৰ পিছত বহু বৌদ্ধ ধৰ্মগুৰুৱে নিজৰ নিজৰ পদ্ধতিৰে হীনযান, সহজযান, মহাযান, বজ্ৰযান আদি অলেখ সহজীয়া পন্থৰ জন্ম দিছিল, আনকি এই ধৰ্মীয় ধাৰাটোত জনগোষ্ঠীয় মদ, মাংস, মাছ, কণী, পাৰ আদিও ভক্তি ভাবেৰে নিবেদন কৰা হয়৷ বহুতে বৰখেলীয়া পন্থাটো ভবানীপুৰীয়া গোপাল আতাৰ সৃষ্টি বুলি ইয়াক কালসংহতিৰ অন্তৰ্গত কৰিবলৈ চেষ্টাও কৰি আহিছে৷ আচলতে, বৰখেলীয়া পন্থৰ বন্তিগছিৰ শলিতাডাল বাৰ গুন সূতাৰে প্ৰস্তুত কৰা হয় বাবে বাৰশেলীয়া বা অপভ্ৰংশ ৰূপত বৰখেলীয়া বুলি কোৱা হ’ল৷ বহুতে কয় ভক্তি আন্দোলনৰ সময়ছোৱাত ভবানীপুৰীয়া গোপাল আতাই বহু জনগোষ্ঠীয় ৰাইজক পৰম্পৰাগতভাৱে ব্যৱহৃত মদ, মাংস, মাছ, নাৰী আদি ত্যাগ নকৰাকৈও আধ্যাত্ম চৰ্চাৰ নতুন পথ এটাৰ সৃষ্টি কৰিবলৈ যাওঁতেই বৰখেলীয়া মহন্তৰ এই পন্থটোৰ সৃষ্টি হয়৷ এইপন্থৰ অনুষ্ঠান ঘৰুৱাভাৱে পালিত হয়, পৰিয়াল একোটাই এবছৰ বা দুবছৰৰ অন্তৰে অন্তৰে ই আয়োজিত কৰে৷ ভিন্ন অনুষ্ঠানৰ মাজে মাজে ধৰ্মীয় সদাচাৰৰ লগতে এক বিশেষ ধৰণৰ দেহতত্ত্ব বিষয়ক গীতপদ গাই আধ্যাত্মিক পৰিৱেশ ৰচনা কৰে৷ সাধাৰণতে এই অনুষ্ঠান ৰাতিহে হয়, সন্ধিয়াৰ পৰা আয়োজিত অনুষ্ঠান ভাগি গোটেই ৰাতি চলে বাবে এই অনুষ্ঠানক বৰখেলীয়া মহন্তৰ ৰাতিসেৱা অনুষ্ঠান বোলে৷ মন্ত্ৰপুত পানীৰে মহন্তজনে গাহৰি, পাৰ, কুকুৰা আদি মাৰি খাদ্যৰ বাবে সাজু কৰে৷ সুকীয়া সুকীয়াকৈ থকা গীত পদেৰে(গুৰু চপা, জীৱ ধৰা, মূল মাননি পতা, সঙ্গ পাতা আদি) সমগ্ৰ অনুষ্ঠানটো চলে৷ সময়ৰ লগে লগে আৰু বৈষ্ণৱ ধৰ্মৰ ব্যাপক প্ৰসাৰৰ বাবে বৰখেলীয়া মহন্তৰ ৰাতিসেৱা অনুষ্ঠানবোৰ ক্ৰমে হ্ৰাস হৈ আহিল৷ বৰখেলীয়া মহন্তৰ ৰাতিসেৱা অনুষ্ঠানত ব্যৱহৃত সামগ্ৰীসমূহ হ’ল— মাহপ্ৰসাদ, তামোল পান, পায়স, পিঠা লাড়ু, পাৰ, কণী, শল মাছ বা শাল মাছ, কুকুৰা, গাহৰি, জনগোষ্ঠীয় মদ, বিবিধ ফুল, কৰৈ, আখৈ, জালুকৰ গুৰি আদি৷\nতথ্যমতে, বৰখেলীয়া মহন্ত পন্থাটোৰ ভকতসকলৰ স্তৰবোৰ এনে ধৰণৰ— শৰণীয়া বা পাচনেমীয়া, চতিয়াৰ, দুইযুৰীয়া, আসনুৱা, মহন্ত৷ একেদৰে বৰখেলীয়া পন্থৰ সেৱাসমূহ বেলেগ বেলেগ ভাগত ভাগ কৰিব পাৰি, যথা — কীৰ্তন, আইখান, ডাঙৰীয়া, পুৰুষ আৰু মেৰুসেৱা৷ বহুতে বৰখেলীয়া পন্থাটোক থেকেৰাবুলীয়া বুলিও কয়, থেকেৰাফুল যিদৰে সন্ধিয়া ফুলি নিশাৰ ভিতৰতে সৰি পৰে, ঠিক একেদৰে এই ভকতি পন্থাটোত সন্ধিয়াৰ পৰা শেষ নিশা পৰ্যন্ত চলে৷ বহুতে কয় এই ভকতি পন্থাটো ব্ৰহ্মানন্দই প্ৰথম নগাপৰ্বতৰ ডালিমচৈৰ পৰা গ্ৰহণ কৰিছিল৷ অৱশ্যে এই প্ৰসংগত ড. নিৰ্মলপ্ৰভা বৰদলৈৰ এষাৰ বাক্য স্মৰণযোগ্য— ‘‘ৰাতিসেৱা দৰ্শনৰ উৎস বিচাৰি ফুৰোতে বৌদ্ধধৰ্মৰ শাখা হীনযান, মহাযান, সহজযানৰ কথা নুই কৰিব নোৱাৰি৷ কোন সুঁতি ক’ত পৰি একাকাৰ হৈছে, কেতিয়া মূল সুঁতিৰ পৰা ফালৰি কাটি অন্য ধাৰাৰ ৰূপ লৈ অন্য উপাদানো সামৰিছে তাৰ ইতিহাস উলিওৱা অত্যন্ত দুৰূহ কাম৷কাৰণ এইবোৰৰ একো লিখিত ইতিহাস নাই৷’’ এই বিষয়ে বৰ্তমানলৈকে গভীৰ গৱেষণাৰ থল আছে৷\nদুৰ্গেশ্বৰ নাথ ওজাদেৱে তেওঁৰ ‘চিয়াগীত’ গ্ৰন্থতখনত উল্লেখ কৰি গৈছে যে, চিয়া শব্দৰ আভিধানিক অৰ্থ দুই প্ৰকাৰৰ—ইয়াৰ একপ্ৰকাৰৰ অৰ্থ কীৰ্তি বা যশ, আকৌ আন প্ৰকাৰৰ অৰ্থ হ’ল ঈশ্বৰ বা ধৰ্মৰ নাম স্মৰণ৷ পিছে এই গীতবোৰৰ বৈশিষ্ট্যলৈ চালে ইয়াত দুয়োটা অৰ্থই খাটে৷ কিয়নো; সচঙীয়া বা সৎসঙীয়া ভক্ত সম্প্ৰদায়ৰ গুৰু মহন্তসৱৰ যশ-কীৰ্তিয়েই এই গীতবোৰৰ মাজত প্ৰকাশ পায়৷ সহজভাষাত বৰখেলীয়া মহন্তৰ ৰাতিসেৱা অনুষ্ঠানত গোৱা বিশেষ ধৰণৰ আধ্যাত্মিক গীতকে চিয়াগীত বোলে৷ তেনে এটা চিয়াগীতৰ একাংশঃ\n‘‘অ হৰি মোৰ কলৈ গৈছিলা প্ৰভু মোৰ ক’তে আছিলা/\nবৈকুণ্ঠৰ গোঁসাই নাথ নাৰায়ণ ক’তে আছিলা হৰি/\nতযু সেৱা বিনে এতিনি ভুৱনে নেদেখো আন উপায়/\nআমাৰ গৃহক আহিল গুৰু বাপ দিবলৈ নাহিকে একো৷’’\nএকেদৰে বৰখেলীয়া মহন্তৰ ৰাতিসেৱা অনুষ্ঠানৰ পূজাৰ নৈবদ্য সাজু হ’লে গোৱা এটা সদাচাৰ হ’ল—‘‘নমো নাৰায়ণ প্ৰসন্ন হৈয়োক হৰি কৰিয়োক মায়াক নিৰ্যান, আপোনাৰ মহিমাক আপুনি বেকত কৰি জীৱক কৰিয়ো পৰিত্ৰাণ৷ আজি আমি কি স্বৰূপে বাক্য কৰিম, বাক্য নাহেই আমাৰ মুখত৷ আজুৰিলেও নাম নাহে আমাৰ মুখত৷ আমাৰ মাজত লোভ, মোহ, কাম, ক্ৰোধ, হিংসা ৰিপু আছে৷ আজি বাক্য কৰিবো কোনে…..৷’’ লোকসংস্কৃতিত চহকী দৰঙ জিলাত সত্তৰৰ দশকৰ পৰা চলি অহা চিয়াগীতসমূহ দৰঙৰ জনপ্ৰিয় শিল্পী ভদ্ৰকান্ত নাথ, তিলোত্তমা ডেকা আদিৰ কণ্ঠত আকাশবাণীটো প্ৰচাৰ হৈছিল৷ আন এক তথ্য মতে কলাইগাঁৱৰ সাংস্কৃতিক কৰ্মী তৰুণ আজাদ ডেকাৰ প্ৰচেষ্টাত এটি অডিঅ’ কেছেটো বাণীবদ্ধ হৈছিল৷ ভক্তিৰসৰ প্ৰবাহেৰে সিক্ত এই গীতবোৰ গাওঁতে পিছলৈ দগৰ, কৰতাল, খুঞ্জুৰী, একতাৰা, বাঁহী আদিও ব্যৱহাৰ কৰি ঈশ্বৰতত্ত্ব তথা দেহতত্ত্বৰ উল্লেখেৰে ধৰ্মীয় ভাব এটাকে লোকসমাজৰ মাজত প্ৰচাৰ কৰা হৈ আহিছে৷ সামগ্ৰিকভাৱে ক’ব পাৰি এই চিয়াগীতবোৰ দেহতত্ত্ব, জীৱতত্ত্বৰ অফুৰন্ত সমল৷ সচঙীয়া (সচঙ হ’ল বৰখেলীয়া মহন্তসকলৰ উপাসনা স্থলী) ভক্ত সম্প্ৰদায়ৰ ৰাতিসেৱা অনুষ্ঠানৰ গীতবোৰেই যে চিয়াগীত হিচাপে জনপ্ৰিয় হৈ আহিছে আজিৰ প্ৰজন্মৰ বহুতেই নাজানে৷\n(লিখকৰ টোকা: এই প্ৰবন্ধ যুগুত কৰোঁতে দুৰ্গেশ্বৰ নাথ ওজাদেৱৰ ‘চিয়াগীত’, ড. বিজয় কুমাৰ শৰ্মাৰ ‘ৰাতিখোৱা সম্প্ৰদায়ৰ পৰিচয়’ গ্ৰন্থৰ লগতে কলাইগাঁৱৰ সাংস্কৃতিক কৰ্মী তৰুণ আজাদ ডেকাৰ সহায়ৰ কথা স্বীকাৰ কৰিবই লাগিব৷ তদুপৰি জনপ্ৰিয় ‘প্ৰান্তিক’ আলোচনীৰ কিছু প্ৰবন্ধৰ লগতে নিৰ্মল প্ৰভা বৰদলৈৰ ‘গোপন সাধনা ৰাতিসেৱা’গ্ৰন্থখনৰ লগতে আমি গাঁৱত থাকোঁতে দেখা তেনে বৰখেলীয়া পন্থৰ ৰাতিসেৱা অনুষ্ঠানৰ কথাকো স্মৃতিৰ পৰা পাঠকসকলক অৱগত কৰিব বিচাৰিছো৷ আজিৰ প্ৰজন্মৰ এই বৰখেলীয়া মহন্ত পন্থাৰ ঐতিহ্য আৰু পৰম্পৰাৰ লগত একেবাৰে চিনা পৰিচয় নাই বুলিয়েই ক’ব পাৰি৷ কেতিয়াবা পুৰণি অসমৰ ধৰ্মীয় ধাৰাৰ বিষয়ে গৱেষণা কৰিব বিচৰা দুই চাৰি গৱেষকে এই পন্থৰ দুই এটা ৰীতি নীতি বিচাৰি উলিয়াই আলোচনা কৰিলেও আজিৰ প্ৰজন্মৰ অধিকাংশই ঐতিহ্যশালী ধৰ্মীয় পন্থাটোৰ বিষয়ে বিশেষ একো নাজানে৷ ঐতিহ্যশালী ধৰ্মীয় পন্থাটোৰ লগত জড়িত আমি সৰুতে শুনা কেইজনমান বৰখেলীয়া মহন্তৰ নাম আজিও মনত পৰে, তেওঁলোক হ’ল ৰজনী মহন্ত, বালি মহন্ত, চিন্তা মহন্ত, বিপিন মহন্ত, মনেশ্বৰ মহন্ত, ঘটফুল মহন্ত আদি৷ আজিৰ প্ৰজন্মক এই বৰখেলীয়া মহন্ত পন্থাতোৰ ঐতিহ্য আৰু পৰম্পৰাৰ লগত অলপমান চমু পৰিচয় কৰি দিয়াই এই লেখাৰ\n← প্ৰাচীন গুহা:অজন্তা ইলোৰা — যুতিকা সভাপণ্ডিত\nআশা নিৰাশাৰ মাজত দোদুল্যমান মানৱ সভ্যতা- ড° মদন তাপৰীয়া: →\nখেল ধেমালি:(প্ৰাঞ্জল বৰা )


স্বাধীনোত্তৰ ভাৰতবৰ্ষত নৰসংহাৰৰ ভয়ংকৰ তথ্য। তেজেৰে ধোৱা সভ্যতাত হৰ্ষোল্লাস কাৰ? | Asom Live 24\nমানৱেন্দ্ৰ কুমাৰ দাসঃ ভাৰতৰ লক্ষ লক্ষ জনতাই সাম্ৰাজ্যবাদী ইংৰাজৰ বিৰুদ্ধে সুদীৰ্ঘ ২০০ বছৰীয়া সংগ্ৰাম চলাই আজুৰি আনিছিল বহু আকাংক্ষিত স্বাধীনতা৷\nবিশ্বৰ মানচিত্ৰত বিশেষ স্থান লাভ কৰিছিল ভাৰতবৰ্ষৰ ভৌগোলিক আৰু ৰাজনৈতিক সাৰ্বভৌমত্ৱই ৷ ১০ হেজাৰ বছৰৰো অধিক পুৰণি ভাৰতীয় সভ্যতাৰ আৰম্ভ হৈছিল এক নতুন যাত্ৰা৷\nবিভিন্ন ঘাট-প্ৰতিঘাটৰ মাজত গঢ়ি উঠা ভাৰতীয় সভ্যতাৰ মাজত থকা এক কলংকিত ইতিহাসে আজিও দেশৰ শান্তিপ্ৰিয় কোটি কোটি জনগণক বিব্ৰত আৰু বাকৰুদ্ধ কৰি তোলে৷ কি সেই কলংকিত অধ্যায়?\nহয়, ইয়াক এইবাবেই কলংকিত বুলিব পাৰি যে এই অধ্যায় সৃষ্টি হৈছে জনতাৰ তেজেৰে৷ অন্য অৰ্থত ভাৰতবৰ্ষৰ সভ্যতাত থকা ৰক্তপাতৰ অধ্যায়ে হৃদয় দগ্ধ কৰিব আপোনাৰো৷\nস্বাধীনোত্তৰ ভাৰতবৰ্ষত ইতিমধ্যে সংঘটিত হৈ যোৱা গোষ্ঠী সংঘৰ্ষত প্ৰাণ হেৰুৱাবলগীয়া হৈছে বহু লক্ষ লোকে৷ চিৰদিনৰ বাবে ঘূণীয়া হৈছে বহু লোক৷ গোষ্ঠী সংঘৰ্ষ অথবা হিংসাত্মক ঘটনাৰ পাছত নিৰুদ্দিষ্ট হোৱা লোকৰ সংখ্যাও দুই লক্ষাধিক৷\nভাৰতত সংঘটিত হোৱা এনে কেইটামান ভয়ংকৰ গোষ্ঠী সংঘৰ্ষৰ তথ্য প্ৰকাশ কৰিব বিচৰা হৈছে৷\nদেশ বিভাজনৰ সময়ত সংঘটিত হৈছিল প্ৰথমটো হৃদয় বিদাৰক ঘটনা৷ এফালে স্বাধীনতা লাভৰ আনন্দ, আনফালে দ্বিখণ্ডিত ভাৰতবৰ্ষৰ হৃদয় বিদাৰক কাহিনী ৷\n১৯৪৭ চনত সংঘটিত হোৱা প্ৰথমটো গোষ্ঠী সংঘৰ্ষত ২ লাখৰো অধিক লোকে আত্মবলিদান দিছিল ৷ তাৰ পাছত ১৯৫৭ চনত তামিলনাডুৰ ৰামাণ্ডাত সংঘটিত হোৱা গোষ্ঠী সংঘৰ্ষত প্ৰায় হেৰুৱাই ৩৮ গৰাকী লোকে৷\nসেই ঘটনাত ২,৮৪২টা ঘৰ জ্বলাই দিয়া হৈছিল৷ এই ঘটনা স্বাধীন ভাৰতৰ প্ৰথমটো গোষ্ঠী সংঘৰ্ষ হিচাপে চিহ্নিত হৈছিল৷ ১৯৬৬ চনত দিল্লীত সংঘটিত হোৱা গোষ্ঠী সংঘৰ্ষত ১৪ গৰাকী লোকে প্ৰাণ হেৰুৱাই আৰু গুৰুতৰভাৱে আঘাতপ্ৰাপ্ত হয় অৰ্ধ শতাধিক লোক৷\n১৯৬৭ চনত উত্তৰ প্ৰদেশৰ ৰাঁছী আৰু হাটিয়াত সংঘটিত গোষ্ঠী সংঘৰ্ষত ১৮৪ আৰু এই ঘটনাত ১৯৫ খন দোকানত দুষ্কৃতিকাৰীয়ে লুট-পাত চলাই বহু কোটি টকাৰ সা-সম্পত্তি ধ্বংস কৰিছিল৷\nতাৰ পাছত ১৯৬৯ চনত গুজৰাটত সংঘটিত হয় আন এক ভয়াৱহ গোষ্ঠী সংঘৰ্ষ৷ ৫১২ গৰাকী লোকৰ মৃত্যু হৈছিল ঘটনাস্থলীত৷ সহস্ৰাধিক লোক আহত হৈছিল গুৰুতৰভাৱে৷\nগুজৰাটত সংঘটিত হোৱা সেই ভয়ংকৰ গোষ্ঠী সংঘৰ্ষত ধ্বংস হোৱা সা-সম্পত্তিৰ মূল্য ৪ হেজাৰ কোটি টকাৰো অধিক৷\n১৯৮০ চনত মোৰাদাবাদত হোৱা গোষ্ঠী সংঘৰ্ষত নিহত হৈছিল ৪ শতাধিক লোক৷\nলুট-পাত চলোৱা হৈছিল ২০০ খনতকৈও অধিক ব্যাৱসায়িক প্ৰতিষ্ঠানত৷ এই ঘটনাতো ধ্বংস হৈছিল বহু কোটি টকাৰ সা-সম্পত্তি৷ ১৯৮৩ চনত অসমৰ নেলীত সংঘটিত হোৱা হিংসাত্মক ঘটনাত নিহত হোৱা লোকৰ সংখ্যা দুই সহস্ৰাধিক৷\nঅৱশ্যে অসমৰ্থিত তথ্যই দাবী কৰা অনুসৰি নেলীৰ ঘটনাত নিহত হৈছিল ১০ হেজাৰোধিক লোক৷ ১৯৮৪ চনত ভিৱাণ্ডীত সংঘটিত হয় এক সাম্প্ৰদায়িক হিংসা৷ এই ঘটনাত নিহত হোৱা লোকৰ সংখ্যা ২৭৮ গৰাকী আৰু গুৰুতৰভাৱে আহত হৈছিল সহস্ৰাধিক লোক৷\n১৯৮৪ চনত তদানীন্তন প্ৰধানমন্ত্ৰী ইন্দিৰা গান্ধীক তেওঁৰ দেহৰক্ষীয়ে গুলীয়াই হত্যা কৰিছিল৷ এই ঘটনাৰ পাছত ৮৪ চনৰ ৩১ অক্টোৱৰৰ পৰা ৩ নৱেম্বৰলৈ পাঞ্জাৱ, হাৰিয়ানা, দিল্লী, উত্তৰ প্ৰদেশ আৰু মধ্যপ্ৰদেশত একেৰাহে হিংসাত্মক ঘটনা সংঘটিত হৈছিল৷\nসেই ঘটনাত নিহত হোৱা লোকৰ সংখ্যা ১৭ হেজাৰৰো অধিক৷ ১৯৮৫ চনত গুজৰাটৰ আহমেদাবাদ চহৰত, ১৯৮৭ চনত উত্তৰ প্ৰদেশৰ মীৰাট চহৰত আৰু দিল্লীত সংঘটিত হোৱা হিংসাত্মক ঘটনাত প্ৰাণ হেৰুৱাই ৬ শতাধিক লোকে৷\nএকেদৰে ১৯৮৮ চনত ঔৰংগাবাদ আৰু মুজাফ্ফৰ নগৰ, ১৯৮৯ চনত জম্মু-কাশ্মীৰ, বোম্বাই, ৰাজস্থানৰ পোটা চহৰ, কৰ্ণাটক, উত্তৰ প্ৰদেশৰ বাডুৱান, মধ্যপ্ৰদেশৰ ইণ্ডোৰ, বিহাৰৰ ভাগলপুৰ আৰু কাশ্মীৰত সংঘটিত হৈছিল বহু কেইটা গোষ্ঠী সংঘৰ্ষ অথবা হিংসাত্মক ঘটনা৷\nএকে লেঠাৰিয়ে সংঘটিত হোৱা এই গোষ্ঠী সংঘৰ্ষত লোকৰ সংখ্যা ৩ হেজাৰৰো অধিক৷\nতাৰ পাছত ১৯৯০ চনত ভাৰতৰ বিভিন্ন পুনৰ সংঘটিত হয় ভয়ংকৰ গোষ্ঠী সংঘৰ্ষ৷ গুজৰাট, উত্তৰ প্ৰদেশৰ কৰ্ণেলগঞ্জ, কৰ্ণাটক, ৰাজস্থানৰ উদয়পুৰ আৰু জয়পুৰত, উত্তৰ প্ৰদেশ আৰু হায়দৰাবাদত সংঘটিত হোৱা বিক্ষিপ্ত হিংসাত্মক ঘটনাত নিহত হোৱা লোকৰ সংখ্যা ৫ শতাধিক৷ ভাৰতবৰ্ষত সংঘটিত হোৱা এই গোষ্ঠী সংঘৰ্ষত নিহত হোৱা লোকৰ তথ্যই আজিও দেশৰ শান্তিকামী জনতাক বাকৰুদ্ধ কৰি তোলে৷ কিন্তু তাৰ পাছতো তেজৰ ফাকু খেল জানো শেষ হ’ল ?\n১৯৯২ চনত পুনৰ দেশৰ কেইবাস্থানতো গোষ্ঠী সংঘৰ্ষই জীৱন কাঢ়ি নিয়ে বহু লোকৰ৷ ১৯৯২ চনত চুৰাট, বোম্বাই, কানপুৰ আৰু অসমত সংঘটিত হোৱা গোষ্ঠী সংঘৰ্ষত নিহত হোৱা লোকৰ সংখ্যা সহস্ৰাধিক৷ ১৯৯৩ চনত বোম্বাই মহানগৰত পুনৰ ভয়ংকৰ হিংসাত্মক ঘটনা সংঘটিত হয়৷ এই ঘটনাত মৃত্যুবৰণ কৰা লোকৰ সংখ্যা ১৫০০কৈও অধিক৷\n২০০২ চনত গুজৰাটত সংঘটিত হয় বিভিন্ন হিংসাত্মক ঘটনা৷ এই ঘটনাই প্ৰাণ কাঢ়ি নিয়ে ২ সহস্ৰাধিক লোকৰ আৰু নিৰুদ্দিষ্ট হয় ২ লাখৰো অধিক লোক৷ জীৱনলৈ ঘূণীয়া হয় ৩ সহস্ৰাধিক লোক৷\n১৯৮৯ চনত বিহাৰত সংঘটিত হোৱা গোষ্ঠী সংঘৰ্ষৰ তথ্য আৰু ভয়াৱহ৷ এই ঘটনাত নিহত হোৱা লোকৰ সংখ্যা ১০০০৷ কিন্তু গোষ্ঠী সংঘৰ্ষৰ পাছত নিৰুদ্দিষ্ট হৈছিল ৫০ হেজাৰৰো অধিক লোক৷\nএকেদৰে ১৯৯২ চনত মহাৰাষ্ট্ৰত সংঘটিত হোৱা গোষ্ঠী সংঘৰ্ষৰ পাছত নিৰুদ্দিষ্ট হয় সহস্ৰাধিক লোক৷ একেদৰে ২০১৩ চনত উত্তৰ প্ৰদেশত সংঘটিত হোৱা হিংসাত্মক ঘটনাত নিহত হৈছিল ৪২ গৰাকী লোক আৰু গুৰুতৰভাৱে আহত হৈছিল ৯৩ গৰাকী লোক৷\nকিন্তু এই ঘটনাৰ পাছতো নিৰুদ্দিষ্ট হয় ৫০ হাজাৰৰো অধিক লোক৷ সেইসকল লোকৰো আজি পৰ্যন্ত সুং-সূত্ৰ নোলাল৷\nভাৰতবৰ্ষৰ ইতিহাসত সংঘটিত হোৱা গোষ্ঠী সংঘৰ্ষৰ কিছু তথ্যহে উল্লেখ কৰা হৈছে ৷\nইয়াৰ উপৰিও দেশত সংঘটিত হৈছিল অন্য বহু গোষ্ঠী সংঘৰ্ষ৷ সেই তথ্যও হয়তো অধিক হৃদয় বিদাৰক৷ কিন্তু এই লেখাত উল্লেখ কৰা গোষ্ঠী সংঘৰ্ষসমূহত নিহত হোৱা লোকৰ সংখ্যা ৪ লাখৰো অধিক৷ তাৰ সমান্তৰালভাৱে নিৰুদ্দিষ্ট হৈ পৰে অন্য ৫ লক্ষ লোক৷\nঅৰ্থাৎ ভাৰতবৰ্ষৰ কষ্টোপাৰ্জিত স্বাধীনতাৰ ইতিহাসত ইমান বৃহৎসংখ্যক লোকে প্ৰাণ হেৰুৱালগীয়া হৈছে কিয়?\nএয়া মানৱ সভ্যতাৰ অসহনশীল মানসিকতা নে অন্য কোনো সমাজবিৰোধী তৃতীয় শক্তিৰ হিংসা অথবা বিভৎস জিঘাংসাৰ চৰম পৰিণতি নেকি?\nকাৰণ যিয়েই নহওক কিয়, প্ৰতিগৰাকী শান্তিপ্ৰিয় নাগৰিকে বিচাৰে দেশৰ নাগৰিকৰ মাজত হোৱা তেজৰ ফাকু খেল যেন ইয়াতেই সমাপ্ত হয়৷\nTags: assamassam ka newsassam ka tazza khabarassam live 24assam policeaxom live 24 digitalBest Assamese News Channelbest news channel in assamBest News Portal in Assamdaily horoscope for today in assameseindependence dayindianarendra-modisarbananda sonowal\nমূৰৰ ওপৰেৰে বিপদৰ ধুমুহা পাৰ হ'ল কিন্তু সলনি নহ’ল কংগনা!\nসাৱধান! অসম আৰু মেঘালয়ক কেন্দ্ৰীয় বতৰ বিজ্ঞানৰ সাৱধান বাণী


আত্মপ্ৰসাদ-কাবেৰী গোস্বামী – ফটাঢোল\n“হ’লেই আৰু, আজি বৰকটকীয়ে পালে৷”\nকথাষাৰ অঞ্চলটোৰ মানুহৰ মুখৰে এনেয়েই নোলায়৷ নাটকৰ ৰিহাৰ্চেল শেষ কৰি চাহ পৰ্ব চলি থকাৰ মাজতেই বৰকটকীৰ প্ৰৱেশ ঘটাত মুখ ফুটাই নক’লেও সেইদিনাও প্ৰায় প্ৰতিজনৰ মুখতে সেই ভাব ফুটি উঠিল৷\n: এইফালে গৈছিলোঁ, তহঁতৰ কথা সিদিনা ওলাইছিল এঠাইত, বোলো কিনো চলি আছে চাই যাওঁ বুলিয়েই সোমালোঁ এপাক৷\nকৰ্তৃত্বৰ সুৰেৰে কথাষাৰ কৈয়েই বৰকটকীয়ে চাৰিওফালে চকু ফুৰাই চকী এখনত নিজে বহিল৷\n: কচোন কিনো চলিছে, নাটক কৰিবি বুলি শুনিছোঁ!\nহ’ল আৰু এইজনাই ভাল পকাব আজি, কোনোমতে মূৰ খজুৱাই ৰূপমে ক’লে,\n: মানে খুৰা আজি আমি এনেই আছিলোঁ, নাটক এখন কৰাৰ কথা চলি আছে বাৰু, মোৰহে কালিৰপৰা অলপ জ্বৰ, মূৰৰ বিষৰ কাৰণে দুদিনমান পিছুৱাই দিয়াৰ কথা ভাবিছোঁ৷\n: ধেই কি কথা কৱ অ’, মই থাকোঁতে তহঁতৰ চিন্তা নাই৷ ৰহ তোৰ অসুখ ভাল হৈ যাব৷ কাগজ এখন দেচোন, কলম মোৰ আছেই৷\nএইবুলি বৰকটকীয়ে কাষতে থকা প্লাষ্টিকৰ টেবুলখন নিজৰ ফালে আৰু অলপ টানি ল’লে আৰু ৰিদিপে আনি দিয়া কাগজখিলা ভাঁজ কৰি লৈ ৰূপমৰ ফালে চাই সুধিলে,\n: কচোন এতিয়া কি হৈছে আৰু কেতিয়াৰপৰা?\nঘটনাৰ আকস্মিকতাত বিমূঢ় হৈ ৰূপমে ক’লে,\n: কি কৰে খুৰা, মই ডাক্তৰক দেখুৱাই আহিছোঁ নহয় আজি, এয়া প্ৰেছক্ৰিপশ্বন হাততে আছে, যাওঁতে তেজ পৰীক্ষাৰ চেম্পল দি যাম কাৰণে ওলামেই আৰু সোনকালে৷\n: হুঃ! এই বৰকটকী ডাক্তৰ থাকোঁতে থৈ দে তোৰ বেলেগ ডাক্তৰ৷ মোৰ কথা শুন আৰু এতিয়াই চেম্পল দি আহগৈ৷ মই খবৰ ল’মহি কাইলৈ৷\nভেকাহি মাৰি কোৱা কথাষাৰ শুনি আৰু বিশেষকৈ ‘বৰকটকী ডাক্তৰ’ শব্দ দুটা শুনি ৰূপমৰ হাঁহো নে কান্দো লাগিল৷ কেতিয়াবাতে ক’ৰবাত এবাৰ শুনিছিল যে বৰকটকীয়ে এসময়ত হেনো হোমিঅ’পেথি পঢ়িছিল৷ পঢ়িছিলহে, চিকিৎসা কৰা নেদেখা কাৰণে সেইবিষয়ে কোনেও ইমান নাজানে, তাকেই মানুহটোৱে সুযোগ পালে জহাই ফুৰে৷\nবৰকটকী সেইদিনালৈ উঠিল আৰু বাকীসকলেও কোনোমতে যেন ৰক্ষা পৰিল৷ পিচে পাছদিনাখন মানুহটো আকৌ ওলালহি আৰু আহিয়েই ৰূপমক ৰিপ’ৰ্টৰ কথা সুধিলে৷ ৰিহাৰ্চেলৰপৰা যোৱাৰ বাটত দেখুৱাই অহা ডাক্তৰৰ চেম্বাৰত সোমাই যাব বুলিয়েই ৰূপমে ৰিপ’ৰ্টটো লৈ আহিছিল আৰু এতিয়া তাকেই বৰকটকীক দেখুৱাই সোনকালে ৰক্ষা পৰাই ভাল বুলি ভাবিলে৷\nৰিপ’ৰ্টটো হাতত লৈ অলপ ছিৰিয়াছ মুডত কাগজখন মেলি চাই তেওঁ ক্ষন্তেকতে চিঞৰি উঠিল,\n: হেই একো নাজান দেই তই…\n: কি হ’ল খুৰা?\nৰূপমে কৈ উঠিল৷\n: পৰীক্ষা কৰিবলৈ কোনে দিছিল? সেই ঠাইত মোৰ নামটো নাই যে! যা যা এতিয়াই লেবত গৈ লিখাই আনগৈ।\n“ধেই কি যে পাইছিল অসুখ বুলি কৈ মৰিবলৈ৷ পা এতিয়া…” ভোৰভোৰাই ৰূপমে সতকাই ৰেহাই নাপাব বুলি ভাবিয়েই নামটো লিখাই আনিলেগৈ৷\n: অ’ এতিয়াহে হৈছে,\nহৰিষৰে ৰিপ’ৰ্টটো চাই বিশেষ ছিৰিয়াছ নহয় বুলি দিহা দুটামান দি বৰকটকী গ’লগৈ৷\n: কথাটো মনত আছে নহয়?\nটকা পাঁচশ দিয়াৰ কথাটো বৰকটকীয়ে কমিটিৰ ল’ৰাজনক আকৌ এবাৰ সকীয়াই দিলে৷ ব্যস্ততাৰ মাজতো কথাষাৰ বাৰু তাৰ ঠিকেই মনত আছে, তথাপি “কামোৰ দিয়াৰো এটা সীমা থাকে” ভাবটো মনলৈ আহিল যদিও খন্তেকতে সহজ হৈ “বাৰু” বুলি সি সেইবাৰলৈ কোনোমতে আঁতৰিল৷\nসাংস্কৃতিক সন্ধ্যাৰ আৰম্ভণিৰ অনেক আগৰপৰাই ৰভাতলীত হাজিৰ হোৱা বৰকটকীৰ ক্ৰমে উচপিচনি বাঢ়ি আহিছে৷ আমন্ত্ৰিত মূল শিল্পীগৰাকী মঞ্চত উঠাৰ লগে লগেই গামোচা এখন পিন্ধাই লগতে দুআষাৰ কোৱাৰ সুযোগ দিয়াৰ আশাতে হাত টান বুলি জনাজাত মানুহজনে এহেজাৰকৈ টকা বৰঙণি দিয়াৰ উপৰিও কমিটিৰ বিষয়ববীয়া ল’ৰা এজনক টকা পাঁচশও দিছে৷ তেওঁক মাত্ৰ মঞ্চত উঠাৰ সুযোগটো দিলেই হ’ব৷ ল’ৰাজনেও ভাবিলে শিল্পীৰ ডিঙিত গামোচাখনহে পিন্ধাব, কিনো কথাটো, হৈ যাব৷\nযথাসময়ত শিল্পী মঞ্চত উঠিল, ঘোষকৰ হাতৰপৰা মাইক্ৰ’ফোনটো লৈ যুৱকজনেই বৰকটকীৰ নামটো ঘোষণা কৰিলে৷ পিচে মঞ্চত উঠি মাইকটো হাতত লৈয়েই বৰকটকীয়ে কোঁ-কোঁৱাই ভিতৰফালে ল’ৰাজনক মাতি নি ক’লে,\n: কেৱল নামটোহে ক’লা যে! চিনাকীটো ভালকৈ দিব নাজানা?\nবাপুৱে সেমেনা সেমেনিকৈ গৈ পুনৰবাৰ তেওঁৰ নামৰ আগে পিছে চাৰিটামান বিশিষ্ট বিশেষণ লগাই ঘোষণা কৰিলে, এইবাৰ পৰম হৰিষত তেওঁ শিল্পীগৰাকীৰ ডিঙিত গামোচাখন পিন্ধায়েই আগ গুৰি নাচাই ঘোষকৰ হাতৰপৰা প্ৰায় থপিয়াই মাইকটো লৈ পুৱাৰেপৰা আওঁৰাই থকা কথাখিনি ক’বলৈ আৰম্ভ কৰিলে৷ আমন্ত্ৰিত শিল্পী ঘটনাৰ আকস্মিকতাত আচৰিত হ’ল, অলপ পিছতে মঞ্চৰ সন্মুখৰপৰা, কাষলৈ আহি আৰু পিছৰপৰা কেইবাবাৰো কেইবাধৰণে কমিটিৰ মানুহে তেওঁক ভাষণ সামৰাৰ ইংগিত দিয়াৰ মূৰকতো বাৰ মিনিটমান সময় কথা কৈ কোনোমতে সেইদিনালৈ সামৰিলে৷\nপিছদিনাৰপৰা বাটে পথে যিমান মানুহ পালে সকলোকে আগদিনাৰ কথা কিবা প্ৰসংগত হ’লেও আনি কয়,\n: বৰ ভাল অনুষ্ঠান এটা পাতিলে নহয়নে? আকৌ সোধে,\n: কালি কেনে পালা?\nআমন্ত্ৰিত শিল্পীৰ গীতৰ কথা সোধা বুলি ভাবি মানুহে ভালেই লগা বুলিয়ে শলাগি থ’লে যদিও দুই একে\n: অ’ গানকেইটা ভাল গাইছে\nবুলি কওঁতে যেতিয়া তেওঁ-\n: হেই নহয়, মোৰ ভাষণটো কেনে পালা,\nবুলি সুধিলে তেতিয়া থতমত খাই সিজনে কোনোমতে\n: মই তেতিয়া আহি নাপালোঁহি\nবোলাত তেওঁ খেদ কৰি কৈ উঠে,\n: ইছ্ মিছ কৰিলা৷ শুনিব লাগিছিল কথাখিনি৷\nআনজনে কোনোমতে কিবা এষাৰ কৈ সেইদিনালৈ পলাই সাৰে৷ আচলতে বৰকটকীৰ নিজৰ ভাষাৰেই, তেওঁ এক কথাৰ মানুহ৷ এদিন টিভিত টক শ্ব’ৰ অনুষ্ঠান এটি চাই থাকোঁতে তেওঁৰ মনত খেলালে যে এওঁলোকৰ দৰেচোন তেৱোঁ কথা ক’ব পাৰে, পিচে তেওঁকতো এতিয়া কোনে টকশ্ব’লৈ মাতিব, গতিকে এবাৰলৈ হ’লেও ৰাজহুৱা মঞ্চ এখনতে কোৱাৰ হেঁপাহ এটা হ’ল আৰু তেনেতে গাঁৱতে পাতিবলৈ ওলোৱা বিহু কালচাৰেল নাইটৰ আয়োজনে তেওঁলৈ সেই সুযোগ আনি দিলে৷ এৰা! বৰকটকীৰ দৰে লোকসকলৰ সুপ্ত প্ৰতিভা বিকাশ কৰাৰ বাবে তেনে অনুষ্ঠান বৰ জৰুৰী!\n(সত্য ঘটনাৰ আলম লৈ)\n« অসম সাহিত্য সভাৰ প্ৰাক্তন সভাপতি পদ্মশ্ৰী বঁটাপ্ৰাপ্ত ৰংবং তেৰাঙৰ সৈতে হোৱা এক অন্তৰংগ আলাপ\nমনে কি বিচাৰে-মৃদুল নাথ »\nবঢ়িয়া লাগিল। বৰকটকী নিচিনা মানুহ প্ৰায়বোৰ জেগাতে থাকে


coronavirus-lockdown-may-declare-in-guwahati-soon-skd– News18 Assam\nগুৱাহাটীলৈ নাহিব! গুৱাহাটীত কিয় আৰু কেতিয়াৰ পৰা লকডাউন?\nUpdated:June 26, 2020, 9:32 AM IST\nমহানগৰীত ভয়ংকৰ ৰূপ লৈছে কোভিড–১৯–এ। দৈনিক শতাধিক লোক আক্ৰান্ত হৈছে কোৰোণাত, যিসকলৰ নাই কোনো ভ্ৰমণ বৃত্তান্ত।\nLast Updated: June 26, 2020, 9:32 AM IST\nগুৱাহাটী মহানগৰীত পুনৰ লকডাউন ঘোষণা কৰাৰ পূৰ্ণ সম্ভাৱনা আছে। অৱশ্যে এই সিদ্ধান্ত আজি দুপৰীয়াহে জানিব পৰা যাব। আজি দুপৰীয়া সংবাদমেলত মন্ত্ৰী হিমন্ত বিশ্ব শৰ্মাই এই সিদ্ধান্তৰ বিষয়ে সদৰি কৰিব। বৃহস্পতিবাৰে এই সনন্দৰ্ভত মুখ্যমন্ত্ৰী সৰ্বানন্দ সোণোৱালৰ সৈতে বৈঠকত বহিছিল হিমন্ত বিশ্ব শৰ্মাই। এই বৈঠকতে মুখ্যমন্ত্ৰীয়ে স্বাস্থ্য বিভাগক কঠোৰ পদক্ষেপ গ্ৰহণৰ নিৰ্দেশ দিয়ে।\nতাৰ পিছতে জি এম চি এইচত অনুষ্ঠিত হয় আন এখন বৈঠক। আৰক্ষী আৰু স্বাস্থ্য বিভাগৰ উচ্চপদস্থ বিষয়াসকলৰ সৈতে পৰ্যালোচনা কৰা হয় বিষয়টো। বৈঠকৰ পিছত হিমন্ত বিশ্ব শৰ্মাই গুৱাহাটীত সম্পূৰ্ণ লকডাউন হোৱাৰেই ইংগিত দিয়ে। অৱশ্যে আজি দুপৰীয়ালৈ অপেক্ষা কৰিব লাগিব নিশ্চিত খবৰৰ বাবে।\nউল্লেখযোগ্য যে মহানগৰীত ভয়ংকৰ ৰূপ লৈছে কোভিড–১৯–এ। দৈনিক শতাধিক লোক আক্ৰান্ত হৈছে কোৰোণাত, যিসকলৰ নাই কোনো ভ্ৰমণ বৃত্তান্ত। সেয়েহে এই মহা সংকটৰ পৰা ৰক্ষা পাবলৈ পুনৰ গুৱাহাটীত লকডাউনৰ দিয়াৰ পূৰ্ণ সম্ভাৱনা আছে।\nFirst published: June 26, 2020, 9:30 AM IST


ডঃ অঞ্জনজ্যোতি চৌধুৰীৰ সৌজন্যত ‘জীৱনৰ ৰং’ – ভাল খবৰ\nHome/ লাইফষ্টাইল/ডঃ অঞ্জনজ্যোতি চৌধুৰীৰ সৌজন্যত ‘জীৱনৰ ৰং’\nআপুনিও কাৰোবাৰ জীৱন বচোৱাত সহায়ক হ'ব পাৰে\nMoonjyoti Saikia ফেব্ৰুৱাৰী ১৩, ২০১৮\n0 ৭৪৭ 1 minute read\nএখন অনুষ্ঠানত এগৰাকী ভদ্ৰ মহিলাই উজুটি খাই পৰি থাকিল । উঠি থিয় হৈ তেওঁ কলে, সকলো ঠিকেই আছে, আৰু তেওঁ ইটা টুকুৰাত ভৰিতো লাগি উজুতি খালে বুলি জনালে । কোনোবাই এম্বুলেঞ্চ অনাৰ কথা কলে যদিও তেওঁ মান্তি নহ’ল আৰু সম্পূৰ্ণ সুস্হ বুলি নিজকে ঘোষনা কৰিলে।\nসকলো ঠিকঠাক কৰি, পৰিস্কাৰ কৰি তেওঁ প্লেট লৈ খাবলৈ ধৰিলে।অনুষ্ঠানত সম্পূর্ণ সময় তেওঁ উপস্থিত থাকিল,কিন্তু পিছৰ দিনা তেওঁৰ স্বামীৰ মুখেৰে গম পোৱা গল যে মহিলা গৰাকী হস্পিতালত আছে। সন্ধ্যা ছয় বজাত তেওঁৰ মৃত্যু ঘটে ।\nমূলতে আচলতে যিটো ঘটনা ঘটিছিল, সেইটো হল, তেওঁ অনুষ্ঠান চলি থকাৰ সময়তে তেও স্ট্রোকত আক্ৰান্ত হৈছিল। তাত কোনোবাই জনা হেতেন কেনেকৈ স্ট্ৰোক চিনাক্ত কৰা সম্ভৱ,তেনেহলে হয়তো মহিলা গৰাকী আজি জীৱিত হ’ল হেতেন।\nএজন মস্তিষ্কবিশেষজ্ঞ কৈছিল, যদি এজন স্ট্রোক আক্ৰান্ত ৰোগীক স্ট্রোক হোৱাৰ তিনি ঘন্টাৰ ভিতৰত হস্পিতাললৈ লৈ অনা হয়, তেন্তে তেওঁক সম্পূর্ণভাবে সুস্থ অবস্থাত ঘুৰাই পোৱা সম্ভব। কেৱল আমি জানিব লাগিব কেনেদৰে ষ্ট্ৰোক চিনাক্ত কৰা যায়, আৰু জানিব লাগিব চিনাক্তকৰনৰ পিছত কিমান সময়ৰ ভিতৰত ৰোগীক হস্পিতালত দাখিল কৰিব লাগে।\nস্ট্রোক কেনেদৰে চিনাক্ত কৰিব…\nসহজ তিনিটি উপায়ঃ- S, T আৰু R…প্ৰথম তিনিটা আখৰ।\nS – Smile ৰোগীক হাঁহিবলৈ দিয়ক।\nT – Talk ৰোগীক আপোনাৰ লগে লগে এটা বাক্য কবলৈ দিয়ক । উদাহৰণঃ আজিৰ দিনটো বহুত সুন্দৰ।\nR – Raise hands. ৰোগীক একেলগে দুইখন হাত ওপৰলৈ তুলি ধৰিব দিয়ক।\nইয়াৰ যিকোনো এটাতে যদি ৰোগীৰ সমস্যা বা কষ্ট হয়, তৎক্ষণাৎ দেৰি নকৰি তেওঁক হস্পিতাললৈ লৈ যাওক। আৰু চিকিৎসকক সমস্যাতো খুলি কওক।\nচিনাক্তকৰণৰ আৰু এটি উপায় হৈছে, ৰোগীক তেওঁৰ জিভা বাহিৰ কৰিবলৈ। যদি তেওঁৰ জিভাখন মুখৰ ভিতৰতে ভাঁজ হৈ থাকে,অথবা যদি বেঁকা হৈ যিকোনো\nএফালে পৰি যায়, সেইটোও স্ট্রোকৰ লক্ষণ। তৎক্ষণাৎ তেওঁক হস্পিতাললৈ যাওক।\nএজন খ্যাতনামা হৃদৰোগ বিশেষজ্ঞই কৈছিল, যদি আমি সকলোৱে এই সহজ কৌশল বোৰ জানি ৰাখো, তেনেহলে আমি যিকোনো এজনৰ হলেও জীৱনতো বচাব পাৰো।\nএতিয়া, আপুনি শিকিলে, আপোনাৰ বন্ধু আৰু প্রিয়জনকো শিকাই ৰাখক ! কাৰোবাৰ জীৱনতো বচোৱাত সহায় হ’ব।\nবাদামৰ পুষ্টিগত গুণ আৰু স্বাস্থ্য উপকাৰিতা\nস্মৃতি শক্তি বৃদ্ধিৰ ঘৰুৱা দিহা\nকোমোৰাৰ বিষয়ে কিছু নজনা কথা


সন্ধ্যা যেতিয়া নামে আইলৈ মনত পৰে (প্ৰাচুৰ্য প্ৰীতম শইকীয়া) - সাহিত্য ডট অৰ্গ\n“হেৰা শুনিচানে, হেৰা…. বাপৰে… কি মানুহ অ এইটো! অথনিৰেপৰা কাণখনৰ কাষতে ম’বাইলটো বজি আছে আৰু তুমি গমেই নোপোৱা যে। আচৰিত…। উঠা উঠা, হব আৰু। বহুত শুলা। দহ বাজিল। শুনিছানে!! উঠা অ’।“\nশ্ৰীমতীৰ লিহিৰি আঙুলিৰ স্পৰ্শত খঙে গৈ মোৰ চুলিৰ আগ পালেগৈ। গৰমৰ প্ৰকোপত গোটেই ৰাতি উজাগৰে পাৰ হ’ল। শেষ ৰাতি টোপনী অকণমান আহিছিল যদিও সেয়া পৰ্যাপ্ত নহয়। ৭ বজাতে সাৰ পালো। বিচনাখন এৰি উঠি যাবলৈ ইচ্চা থকা সত্বেও বাহিৰলৈ উলাই যাব নোৱাৰিলো। মুৰটো অত্যাধিক গধুৰ যেন অনুভৱ হৈছে। চকুৰ পাহি মেলিব পৰা নাই। শৰীৰত অসহনীয় বিষ। কতো জিৰণী নোলোৱাকৈ একেৰাহে ১০ ঘন্টা কাৰ চলাই ডিব্ৰগড়ৰপৰা তেজপুৰ আহি পোৱাটো ধেমালী কথা নহয়। মাইকী মানুহবোৰে নুবুজে বহু কথা। বুজিবনে কেনেকে? তেওঁতো ড্ৰাইভিং চিটৰ কাষৰ আসনত বহি এ চি বতাহ খাই আৰামত ৰাণীৰ দৰে প্ৰাকৃতিক দৃশ্য উপভোগ কৰি আহি আছে। মইহে গাড়ীখন চলাই আনোতে আচল মজাটো পাইছো। আৰু তেওঁ নিজে গ্ৰীষ্মৰ অতিশহ্যাৰপৰা হাত সাৰিবলৈ মাকৰ লগত একেখন বিচনাত শুইছে। মাকে বিচনীৰে বিচি আছে, আৰু তেওঁ শুই আছে। মৰিছো মই। জীৱনত বিচনীখন ভুলতে হলেও এবাৰলৈ চলাই নাপালো। তেনেস্থলত শহুৰৰ ঘৰত আহি বিচনীৰে বিচি বিচি মই শুব পাৰো নেকি?\nটোপনী নাই অহা যদিও অনিশ্চসত্বেও বলপূৰ্বক চকুদুটা বন্ধ ৰাখি কপাহী গাৰুটোত মুৰটো গুজি টোপনী যোৱাৰ ভাওঁ জুৰি আছো।\nম’বাইলটোৰ বেটেৰী ল’। গছ কাটোতে অসাৱধানৱশতঃ বিদ্যুত পৰিবাহী তাঁৰ ছিঙি গাঁৱখনত কালিৰেপৰা বিজুলী যোগান বন্ধ হৈ আছে। আজি যদি কাৰেন্ট নাহে। মই নিগমে মৰিলো। অফিচৰ বচে জৰুৰী কামত ফোন কৰি চুইটচ অফ পালে বৰ লেতেৰা গালি দিব। আৰু সেই গালিখিনি শুনি নুশুনাৰ ভাও জুৰি ময়ে অফিচত কাম কৰি থাকিব লাগিব। মানুহজনীয়ে ঘৰত টি ভি অন কৰি পবিত্ৰ ৰিষ্টা, দহন, ভাড়াঘৰ, শাহু-বোৱাৰী ইত্যাদি চিৰিয়েলবোৰ চাই চাই পৰৱৰ্তী খণ্ডলৈ অপেক্ষা কৰি থাকোতেই সময় যাব। বুজাই লাভ নাই। মনে মনে থকাই ভাল।\nম’বাইলটো আন লক কৰি কল লগটো পৰীক্ষা কৰিলো। এটা মিছডকল। মায়ে ফোন কৰিছিল। মায়ে আকৌ এই ৰাতিপুৱাতে কিয় ফোন কৰিলে। তেওঁতো দিনত ফোন নকৰে। কি বা হ’ল? নে মা-দেউতাক খবৰ নিদিয়াকৈ মই আহি যে শহুৰৰ ঘৰত আছোহি এই কথা কেনেবাকৈ গম পালে নেকি? কিন্তু কেনেকৈ গম পাব? শহুৰৰ ঘৰলৈ অহা বুলি কেৱল মই, মোৰ শ্ৰীমতী, শহুৰ দেউতা আৰু মায়ে গম পায়। তেন্তে মোৰ মায়ে কেনেকৈ গম পাব? তেওঁতো মোৰ শহুৰৰ ঘৰৰ মানুহৰ লগত ফোনত তেনেকৈ কথা নাপাতেই। মানুহজনীলৈ মায়ে কিবা কাৰণত ফোন কৰোতে গম পোৱা নাইতো? এহ নাপায় গম। তেওঁক আগতেই কোৱা আছে মায়ে ফোন কৰিলে এইবোৰ কথা নকবলৈ। নকয়। এইক্ষেত্ৰত মোৰ শ্ৰীমতী টেঙৰ। হব পাৰে, মাইকী মানুহৰ পেটত কথা নৰব পাৰে। কিন্তু মাকৰ ঘৰলৈ যোৱা অথবা মাকৰ ঘৰৰ সৈতে জড়িত যিকোনো কথাৰ প্ৰসংগত মাইকী মানুহে প্ৰাইভেচী ৰক্ষা কৰাত ওস্তাদ। মানিবই লাগিব।\nহে হৰি, তুমি এতিয়াও উঠা নাই? আজি শেষ আৰু। যি দেখিছো মাক আৰু আজি ডাক্তৰক দেখুওৱা নহব। থাকা। তুমি শুই থাকা। চৰম বিৰক্তিৰে গাৰুটোৰপৰা মুৰটো দাঙি শ্ৰীমতীলৈ চাই পথালো। তেওঁৰ মুখত অসন্তুষ্টিৰ ভাৱ সু-স্পষ্ট। তিতা চুলিখিনি আগলৈ লৈ গামোচাখনৰে আগটো মচি মচি অহা বাটেৰে তেওঁ আকৌ উভতি গ’ল। ১০ বাজি ৪৫ মিনিট। ডাক্তৰৰ চেম্বাৰ গৈ পাব লাগিব বাৰ বজাৰ আগতে। ১২ বাজি ১৫ মিনিটত এপইটমেন্ট নিশ্চিত কৰা আছে। সাজু হবৰ হ’ল। সময়মতে গৈ নাপালে মোৰেই বিপদ। অফিচ ক্ষতি কৰিবলগা হৈ যাব পাৰে। উপায়ন্তৰ হৈ মই বিচনাখনৰপৰা উঠি আহিলো। নিজৰ ভৰি দুখনৰ এপৰত নিজে ভালকৈ থিয় হব পৰা নাই। লেবেজান হৈ পৰিছো। কোনেনো বুজিব! কাক ক’ম! এইসময়ত আদা দিয়া একাপ ৰঙা চাহ পোৱাহেঁতেন….!! ঘৰত থকাহেঁতেন ইমানপৰে মায়ে হয়তো ফিকা ৰঙাচাহ একাপ আনি হাতত গুজি দি ক’লেহেঁতেন- “চকুদুটা বৰকৈ ৰঙা পৰিছে দেখোন বাবা। দমকলৰ সতেজ পানী অলপ চকুত মাৰি দেগৈচোন। আৰাম পাবি। এহ্ নালাগে ৰহ। দমকলটো টান হৈ আছে। কষ্ট পাবি। কলী গাইজনীৰ কেচা গাখীৰ দুটোপালমান চকুত দি দিম। বহুত সকাহ পাবি…..। চাহকাপ পতকে খাই ল। ভাত খাবৰ হ’ল। বিলাহী ৰান্ধিছো। টেঙা। মুৰৰ কামৰণি কেনিবা পলাব। আৰু ৰাতিলৈ কি খাবি? দেউতাৰাক ৰঙা কুকুৰা এটা আনিব কমনে?”\nটুথপেষ্টটো বিচাৰি গৈ ৰান্ধনীঘৰ পালোগৈ। শাহুৰ মা ভাত ৰন্ধাত ব্যস্ত। তেওঁৰ অজ্ঞাতে মানুহজনীক মুৰৰপৰা ভৰিলৈকে ভালকে এবাৰ নিৰীক্ষণ কৰি ল’লো। দেখাত বেমাৰী যেন নালাগে। ৫৫ বছৰ বয়সত প্ৰায়বোৰ মানুহৰে উচ্চ ৰক্তচাপ জাতীয় ৰোগৰ সমস্যাটো থাকেই। মাজে মাজে কাৰো সহায় নোলোৱাকৈ নিজেও গৈ প্ৰেচাৰটো পৰীক্ষাটো কৰি থাকিলেই হয়। ডাক্তৰে লিখি দিয়া ঔষধ সঠিক সময়ত সঠিক জোখত খাই থাকিলে, খাদ্যপ্ৰণালীত ডাক্তৰৰ উপদেশ মানি চলিলে বিশেষ চিন্তাৰ কাৰণ নাথাকেই দেখোন। জানো পায়, নাজানো আৰু এই নাৰী জাতিটোৰ মহিমা অপাৰ। বিয়াখন নপতা হলেই ভাল আছিল। বিশেষকৈ মাক-দেউতাকৰ একমাত্ৰ সন্তান বুলিবলৈ এজনীয়ে ছোৱালী থাকিলে ভুলটো বিয়া কৰাব নাপায়। বৰ জঞ্জাল।\nমায়ে গম নোপোৱাকৈ টুথপেষ্টটো লৈ মই বাহিৰলৈ ওলাই আহিলো। মালৈ বৰকৈ মনত পৰিছে। এক অনামি অপৰাধবোধত বুকুখন দহিছে। মাক মিছা মাতিবলৈ ভাল নালাগে। মোৰ প্ৰতি অগাধ বিশ্বাস। আজিও বেলিটো পূবত মাৰ গ’ল বুলি কলেও তেওঁ তাকে মানি ল’ব। তেনেস্থলত বিয়াখন পতাৰ পাচত যিমানবাৰ মাক মিছা মাতি শহুৰৰ ঘৰখনলৈ আহিছো সিমানবাৰে ভীষণ অশান্তিত ভুগিছো। আগতেও মিছা মাতিছিলো। ধৰা পৰিছিলো। মায়ে জানি বুজিও টানকৈ একো কোৱা নাছিল। চিগাৰেট হুপো, মায়ে জানে। পোনপতীয়াকৈ একো নকয়। বুজে, ইঞ্জিনীয়াৰিং পঢ়া অধিকাংশ ল’ৰা- ছোৱালীয়ে হোষ্টেলীয়া জীৱনত চিগাৰেট হুপিবলৈ শিকে। মাৰ ভৰষা আছিল তেওঁৰ ল’ৰাই তেওঁলোকৰ কষ্ট হোৱাকৈ একো কাম নকৰে। মাক-দেউতাকৰ প্ৰতি তেওঁলোকৰ ল’ৰাৰ সুকীয়া দায়িত্ববোধ আছে। সঁচা কথা। মদ খাবলৈও শিকিছিলো। বাধ্য আছিলো। হোষ্টেলীয়া জীৱনটো ৰোমাঞ্চকৰ। কিছুক্ষেত্ৰত নিজক সংযত ৰাখিব পৰাটো অসম্ভৱ। পৰিস্থিতিৰ প্ৰভাৱ। কিন্তু বাধ্যত পৰি পঢ়ি থকা দিনবোৰতে যি কম পৰিমাণে মদ্যপান কৰিছিলো তাক অভ্যাসত পৰিণত নকৰিলো। নোৱাৰো কৰিব। এইখিনিতে মই অহংকাৰী। প্ৰচুৰ আত্মবিশ্বাসী। ভাবিলে ভাল লাগে। অৱসৰপ্ৰাপ্ত কৃতী শিক্ষকৰ একমাত্ৰ সন্তান বুলি নিজকে পৰিচয় দিবলৈ গৈ বুকুখন এবেগেতমান ফুলি উঠে। অথচ আজিকালি লাজ লাগে। দুখ লাগে। নিজলৈ পুতৌ উপজে, একেটা ল’ৰাই কিন্তু বিয়াৰ পাচত বৰকৈ সলনি হৈছো। পৰহি মায়ে ফোন কৰি বৰ আকুলতাৰে কৈছিল- “বাবা, পাৰ যদি ঘৰলৈ এপাক আহিবিচোন। ছমাহ পাৰ হৈ গ’ল তোক নেদেখা। বোৱাৰীজনীলৈ বৰকৈ মনত পৰে নহয়। তাইলৈ কিবা এটা থৈ দিছো। কি নকওঁ। আহিলেহে পাবি। তাই বৰ ভালপাব। পিন্ধা বস্তু।“\nশ্ৰীমতীলৈ মাৰ স্পৰ্ধা দেখি মই আচৰিত হওঁ। তাইক কৈছিলো মায়ে মতা বুলি। কিবা থৈ দিছে। বোধহয় ঘৰত বোৱা চাদৰ-মেখেলাৰ চেট হব। নাই, তেওঁৰ অলপো আগ্ৰহ নাই। গাঁৱৰ ঘৰলৈ যোৱা বুলিলেই তেওঁ মুখখন ফুলি এপাচিমান হয়। অথচ তেওঁৰ মাকৰ ঘৰো গাঁৱত। চাবলৈ গলে তেওঁলোকৰ গাঁৱখন আমাতকৈ অলপমান পিচপৰা অঞ্চলত অৱস্থিত। গাঁৱৰ ৰাস্তা-ঘাটবোৰৰ অৱস্থা তথৈবচ। তাৰ তুলনাত মোৰ ঘৰ ৩৭ নং ৰাষ্ট্ৰীয় ঘাইপথৰপৰা প্ৰায় এক কিঃ মিঃ মান ভিতৰলৈ সোমাই গলেই পোৱা যায়। ৰাস্তা-ঘাট ভাল। গাড়ীখনে কষ্ট নাপায়, চালকৰো বিৰক্তি নালাগে।\nমায়ে ফোনটো ৰিচিভ নকৰিলে। মোক আচৰিত কৰি সিফালৰপৰা দেউতাই সহাৰি জনালে,\nঅ’ বা ক\nদেউতা, মা ক’ত??\nমাৰ গাটো বৰ এটা ভাল নহয় অ’। পানী লগা জ্বৰ। কালি অলপ বেচি হৈছিল। আজি পুৱাতে ডাক্তৰৰ ওচৰলৈ লৈ গলো। দৰব দিছে। ভাল হৈ যাব। চিন্তাৰ বিশেষ কাৰণ নাই।\nতুমি ইমান দেৰিকৈ দিছা যে খবৰটো? কালিয়ে নকলা কিয়?\nএহ্, এইবোৰ সৰু-সুৰা কথা তোক জনাই থাকিলে মিছাতে চিন্তা হৈ নাথাকিব জানো। অফিচৰ কামত মন নবঢ়িব। সেয়ে নজনালো। আজি জনাওঁ বুলিয়ে তোলৈ ফোন কৰিছিলো। তই অফিচলৈ গৈ আছিলি হবলা? অসুবিধা হ’ল নেকি? মই সময়তো মন কৰা নাছিলো। ক’ত আছনো??\nঅফিচতে আছো দেউতা। মই পাচত ফোন কৰিম।\nহব দে। বোৱাৰীজনীৰ ভালেই নহয়?\nওঁ দেউতা। ভালে আছে। ৰাখো এতিয়া।\nদেউতাকো মিছা মাতিছো। কিমান বুজে মোক। মোৰ সুবিধা অসুবিধাক লৈ তেওঁলোক আজিও সতৰ্ক। একেখিনি বিশ্বাস। মায়ে সুযোগ দিছিল, দেউতাই শিকাইছিল যিকোনো পৰিস্থিতিতে সদায় সঁচা কথা কবলৈ। মই ভুল কৰিলেও, তেওঁলোকক দুখ দিয়া কিবা কাম কৰিলেও স্বীকাৰ কৰাৰ সুযোগটো দিছিল। আৰু আজি মই?\nদেউতাৰ কথাত সন্দেহ হ’ল। সাধাৰণতে দেউতাৰ মোৰ সৈতে ফোনত কথা নাপাতে। প্ৰকৃতটো ঘটনাটোৰ বুজ লবলৈ বিৰাজলৈ ফোন লগালো। বিৰাজৰ সৈতে কথা পাতি মাৰ স্বাস্থ্যৰ বুজ ল’লো। মোৰ অনুপস্থিতিত সিয়ে মোৰ মা-দেউতাক ইটো-সিটো কামত সহায় কৰি দি আহিছে। বিপদৰ বন্ধু। স্বীকাৰ কৰিবই লাগিব।\n“শুনাচোন। মুখখন পতকে ধুই লোৱা। আজি বজাৰ অলপো কৰিব লাগিব। বিচনা চাদৰ দুখন, পৰ্দা কাপোৰ ৮ মিটাৰমান…। আৰু….! ধেত্ পাহৰি থাকিলো। অ… অ.. মাৰ চশমাযোৰ পুৰণি হৈছে। আজি নতুন এযোৰ অৰ্ডাৰ কৰি আহিব লাগিব। লগতে ব্লাউজ কেইটামানো লাগিব। সকামে-নিকামে যাবলৈ দেউতাক ধূতী এখন আৰু কূৰ্তা এটা, মহেন্দ্ৰ দত্ত ব্ৰেণ্ডৰ ছাতি এটা… আৰু কি আছিল.. কি আছিল.. ৰ’বা মই কাগছ এখনত লিখি লওঁ।“\nশ্ৰীমতীৰ কথা শুনি নিজৰ মুৰটো পকী ওৱালখনত মাৰি দিবলৈ মন গৈছিল। এইকিটা কামৰ কাৰণে মোৰ অফিচ ক্ষতি কৰাই মাক-দেউতাক মিছা মতাই আহি মাকৰ ঘৰ পোৱালেহি। কি আচৰিত? মোৰো এখন ঘৰ আছে, মা-দেউতা আছে। একেখিনি দায়িত্ববোধ মোৰ মা-দেউতালৈও যদি থাকিলহেঁতেন? মানুহজনীৰ পাচে পাচে ময়ো গৈ তেওঁলোকৰ মাকৰ শুৱনি কোঠা পালোগৈ।\n“মায়ো ফোন কৰিছিল। গাটো ভাল নহয়। আমি টাউনৰপৰা আহিয়ে ঘৰলৈ যামগৈ। ইয়াৰপৰা এঘন্টাৰ বাট। কাপোৰ-কাণিবোৰ বেগত ভৰাই ৰাখিবা। ৰাতিটো তাতে থাকি কালিলৈ যামগৈ।“\nমই অলপ খঙেৰেই কলো। আগতে কেনোদিনে এনেকৈ তাইক কথা কোৱা নাছিলো।\nকি? কি কথা কব আহিছা? কালি আহি পাইছোহে। আজিয়ে কেনেকে যাওঁ। নহব। কালিলৈ যাম। আৰু মাৰনো এনেকুৱা কি হ’ল তুমি আজিয়ে যাব লাগে যে??\nতুমি অসভ্য তিৰুতা নেকি বাৰু? সকলো নাৰী তোমাৰ দৰে বুলি ভাবিছা নেকি? মোক কৈছিলা তোমাৰ মাৰ গা একেবাৰে বেয়া। বিচনাৰপৰা উঠিবলৈ অসুবিধা পায়। মুৰ ঘূৰাই। দেউতাৰো কঁকালৰ বিষ সেয়ে ডাক্তৰক দেখাবলৈ যাব নোৱাৰে। কিন্তু কালিৰপৰা মায়ে দেখোন ঘৰ সাৰা, চাহ বনোৱা ভাত ৰন্ধা কামবোৰ কৰি ফুৰিছে আৰু তুমি বজাৰৰ লিষ্ট তৈয়াৰ কৰোতেই সময় গৈছে। ইয়াৰ আগৰবাৰো সেই একেই। এই সৰু-সুৰা শাৰীৰিক সমস্যাবোৰ মা হঁতে নিজে থিক কৰি ল’ব পাৰে। মোৰ অফিচৰ কামৰ বোজা কিমান নিজে দেখিছা?\nআচৰিত। তমিয়ে কৈছানে এইবোৰ কথা? কেনেকোৱা জোঁৱাই হে তুমি?\nমই সুধিছো। কেনেকোৱা বোৱাৰী তুমি? ফালি পেলাই দিয়া তোমাৰ ডিগ্ৰীৰ চাৰ্টিফিকেটবোৰ। নেক্সট নিজৰ মাষ্টাৰ ডিগ্ৰীটোক লৈ ফটা লেবেল নামাৰিবা। এজনী শিক্ষিত বোৱাৰীৰ ২০ শতাংশ লক্ষণো তোমাৰ মন-মগজুত নাই।\nফটুৱামী নকৰা। মনত ৰাখিবা মই মা-দেউতাৰ একমাত্ৰ জিয়ৰী। মোৰ দায়িত্ব আছে। মুখত যি আহে তাকে গাই নিদিবা।\nহয়। ময়ো মা-দেউতাৰ একমাত্ৰ ল’ৰা। মোৰো দায়িত্ববোধ আছে। যি কৰা কৰি থাকা। মই গাড়ীখন থৈ যাম। মাক টাউনৰপৰা আনি থৈয়ে ঘৰলৈ যামগৈ। যিমানদিন মন যায় মা-দেউতাক শুশ্ৰূষা কৰা। এ টি এম কাৰ্ডখনো থৈ যাম। টকাৰ দৰকাৰ হ’লে লৈ লবা। মই জানো মাৰ পানী লগা জ্বৰ হোৱা নাই। দেউতাই মিছা মাতিছে। যোৱাবাৰৰ দৰেই এইবাৰো হয়তো মা দমকলৰ শেলুৱৈ ধৰা পকী মজিয়াত পৰি কঁকালত দুখ পাইছে।\nইটচ্ মাই ফাইনেল ডিচিচন। মই সকলো সময়তে তোমাৰ হাতৰ পুতলা হৈ নাচি থাকিব নোৱাৰো। তোমাক ভালপাওঁ, তোমাৰ মা-দেউতালৈ মোৰ দায়িত্ব আছে, শ্ৰদ্ধা কৰো, বুজো। তাৰ অৰ্থ এইটো নহয় যে মোৰ মা-দেউতাক এলাগী কৰি আন কাৰোবাৰ অপ্ৰয়োজনীয় চাহিদাবোৰ পূৰণ কৰাত ব্যস্ত থাকিম।\nতেওঁক আৰু একো কবলৈ সুযোগ নিদি মই কোঠাটোৰপৰা বাহিৰলৈ ওলাই আহিলো। কিবা কলেও মই শুনাত নাই। বহুত হ’ল। মাৰ গাটো অসুস্থ। দমকলৰ পাৰত মুৰ ঘুৰাই পৰি কঁকাল আৰু ভৰিত কষ্ট পাইছে। হয়তো সু-চিকিত্সাৰ বাবে গুৱাহাটীলৈ নিবলগা হব পাৰে। মই যিমান পাৰি সোনকালে ঘৰলৈ যাব লাগে। বিৰাজে মোৰ অপেক্ষাত ৰৈ আছে।\n← ৰভাৰ সিপাৰে (অমিতাভ মহন্ত)\nঅসভ্য (বি জে ৰঞ্জন) →\nচম্পাৱতী নিৰৱধি ( অনিতা গগৈ)


কুইপ্প'ৰ বিষয়াৰ মুক্তিৰ দাবী বিহামপুৰৰ প্ৰেৰণা পুথিভঁড়ালৰ | নিয়মীয়া বাৰ্তা\nনিয়মীয়া বাৰ্তা ২২ ফেব্ৰুৱাৰীঃ নলবাৰী জিলাৰ বিহামপুৰৰ প্ৰেৰণা পুথিভঁড়ালৰ আজি অনুষ্ঠিত হোৱা নিয়মীয়া সাপ্তাহিক কাৰ্যসূচী ‘দেওবৰীয়া চ’ৰা’ত বক্তব্য প্ৰদান কৰি পুথিভঁড়ালৰ মুখ্য পৰিচালক দ্বিজেন্দ্ৰ নাৰায়ণ শৰ্মাই কয় যে যোৱা প্ৰায় দুমাহ ধৰি পণবন্দী কৰি ৰখা কুইপ্প’ৰ দুগৰাকী বিষয়া প্ৰণৱ কুমাৰ গগৈ আৰু ৰাম কুমাৰ সন্দৰ্ভত আলফাই সোমবাৰৰ পাছত চৰম শাস্তি দিব বুলি ঘোষণা কৰাৰ পাছত ৰাজ্যজুৰি আলফাৰ বিৰূদ্ধে জনৰোষ তীব্ৰ হৈছে । আলফাৰ এই হঠকাৰিতা চূড়ান্ত অমানৱীয় আৰু অসমীয়া সভ্যতা-সংস্কৃতিৰ পৰিপন্থী । আলফাক বৰ্তমানে এক সংগঠিত ডকাইতৰ দল বুলি অভিহিত কৰি তেওঁ প্ৰশ্ন কৰে যে ঘাটকৰ ৰূপত অৱতীৰ্ণ হৈ আলফাই অসমৰ কি উপকাৰ সাধন কৰিছে ? ধেমাজি কাণ্ডৰ সেই ফুল কুমলীয়া শিশুসকলক হত্যা কৰি অথবা মাজুলীবাসীক বান আৰু গৰাখহনীয়াৰ পৰা ৰক্ষা কৰিবলৈ অহা সঞ্জয় ঘোষক হত্যা কৰি আলফা ইতিমধ্যেই অসমবাসীৰ মন আৰু মানসৰ পৰা আঁতৰি গৈছে । কুইপ্প’ কাণ্ডৰ ফল বিষময় হ’লে ইয়াৰ ফল আলফাই ভুগিব লাগিব বুলি উল্লেখ কৰি তেওঁ কয় যে ভাৰত চৰকাৰৰ প্ৰত্যাক্ৰমত আৰু কেইগৰাকীমান অসমীয়া সুঠাম যুৱকৰ প্ৰাণহানি হোৱাৰ বাহিৰে এই ঘটনাৰ পৰা অসমৰ একো কল্যাণ নহয় । আৰু দুগৰাকী নিৰপৰাধী নিৰস্ত্ৰ নাগৰিকক হত্যা কৰিবলৈ ওলোৱা দুকুৰি বছৰীয়া আলফাৰ বিপ্লৱ কি পৰ্যায়ত আছে, তাকেই আজি তেওঁলোকে উদঙাই দিলে । এয়া বিপ্লৱ নহয়, ক’ৰ্পৰেট গোষ্ঠীৰ সহযোগত চলি থকা সন্ত্ৰাসবাদ বুলি কৈ তেওঁ আৰু কয় যে আলফাই এফালে নিজে ক’ৰ্পৰেট গোষ্ঠীৰ পৰা ডকা-হকা দি কোটি কোটি টকা আদায় কৰিছে আৰু আনফলে ক’ৰ্পৰেট গোষ্ঠীক মুকলিভাবে অসমৰ সম্পদ লুন্ঠণ কৰিবলৈ এৰি দিছে । আনকি প্ৰয়োজন হ’লে এই লুন্ঠণ কাৰ্যত নিৰাপত্তা দি সহযোগ কৰিছে । প্ৰেৰণা পুথিভঁড়ালৰ তৰফৰ পৰা তেওঁ অৱিলম্বে বিষয়া দুজনক বিনা চৰ্তে মুক্তি দিবলৈ দাবী জনায় ।\nইফালে অখিল গগৈৰ মুক্তিৰ প্ৰসংগত মিডিয়াৰ ভূমিকাক সমালোচনা কৰি পুথিভঁড়ালটোৰ মুখ্য পৰিচালক শৰ্মাই প্ৰশ্ন কৰে যে বিষয়া দুগৰাকী মুক্তিৰ ক্ষেত্ৰত ইলেকট্ৰনিক মিডিয়াই যি সোচ্চাৰ ভূমিকা পালন কৰিছে, অখিল গগৈৰ ক্ষেত্ৰত সেই ভূমিকা পালন কৰা নাই কিয় ? অখিল গগৈৰ পত্নী-পুত্ৰ নাই নেকি ? অনুষ্ঠানত ভাষণ দি পৰিৱেশ কৰ্মী তথা কবি ভূপেন কুমাৰ দাসে অখল গগৈৰ মুক্তিৰ দাবী পুনৰ দোহাৰে ।\nইয়াৰ আগেয়ে অনুষ্ঠিত হোৱা দেওবৰীয়া কুইজ প্ৰতিযোগিতাৰ নিম্ন শাখাত যুটীয়াভাবে প্ৰথম স্থান লাভ কৰে ইছা দত্ত, কৰৱী হালৈ, জংকী দত্তই দ্বিতীয় হয় অংকিতা দত্ত । মধ্য শাখাত প্ৰথম স্থান দখল কৰে অভিনৱ নাৰায়ণ শৰ্মাই । দ্বিতীয় হয় পলাশ জ্যোতি বৰ্মনে আৰু তৃতীয় স্থান পায় মৃন্ময় হালৈয়ে । ইফালে উচ্চশাখাত প্ৰথম হয় তৰালী শৰ্মা, দ্বিতীয় স্থান লাভ কৰে যুটীয়াভাবে হৃষীকেশ বৰপূজাৰী, ভিতালী ডেকা, কাকলি বৰ্মন, জুবিতা বৰ্মন আৰু চন্দন দাসে । জ্যেষ্ঠ পৰিচালক হিমাদ্ৰি মেধি, হাৰকিউলিয়েন বৰ্মন, মামণি দেৱী আদি উপস্থিত থকা আজিৰ দেওবৰীয়া অনুষ্ঠানতে অহা শনিবাৰে পুথিভঁড়ালৰ শিশু আৰু কিশোৰ-কিশোৰী শাখা ষষ্ঠ অধিৱেশনখন অনুষ্ঠিত হ’ব বুলি মুখ্য পৰিচালকে ঘোষণা কৰে ।